
Миавасиори холамдисал! 


Суэ дюлиэлэсу Сикун Пуегдун эм дансани «Лука улэн 
мэдэни» би. Сикун Пуегдун Балапчи Пуегдунди гэсэ Биб- 
лиява, дансасал дансавачи очини. Эй боа ялодоани тэлип- 
чи эринду, гучи эйнипчи эринду чу холаори данса. 

«Улэн мэдэ» — туй Иисус Христос Мэнэ алосиива гэр- 
биэсихэни — грек хэсэсэлдиэни Евангелиеди гэрбиэсичи. 
Сикун Пуегдунду дуин Евангелиесэл бичи. Хэмтучи 
Иисус Христос балдихамбани, гучи дэнсихэмбэни, Нёани 
алосихамбани, Нёани тахани эрдэнгэ дякасалбани, Нёани 
буйкимбэни, тэй хамиалани уюнди хорагохамбани гису- 
рэйчи. 

Евангелиеду гисурэувури дякасал бонго танго айнани- 
до Палестинаду бичичи. Тэй эринду Палестинаду Рим 
императорсални далачихачи. Эйду балди иудейсэл мэнэ 
бодойвари агдова этэхихэчи. Тэй агдочи тэхэни — Гиам- 
бани — Моисей гисурэндухэндиэни Эндур нёанчиани 
бухэни. Моисей хамиалани эгди Эндурдиэ ундэй найсал 
туй ункичи: Эндур Сондёмдини — Мессия дидэрэ, Нёани 
найсалчи сорондиади, бурбуридиэди хориорива олбин- 
дяра. Гэ, дюэр минган айнани чиалани Палестинаду, 
Вифлеемди гэрбуку нучи хотонду гойдами халачиори Мес- 
сия — Иисус Христос — балдихани. Эндур Хусэ Пиктэдиэ- 
ни хориорива улэн мэдэ — тэй мэдэ боа ялодоани би, гой 
хэсэди гисурэй хэмту найсалчи суглэухэн. 

«Лука улэн мэдэни» Евангелиесэл хэмтудиэди чу тиас би, 
чу улэн хэсэди нирувухэн би. Лука наондёандои тэн эгдивэ 
тачиочихани, окчичи най очини. Бонгоду нёани Эндур ги- 
амбани сараси най бичин, тотара нёани апостол Павелди 


5 


гэсэ эгдивэ пулсихэни бичин. Мэнэ Евангелиедуи Лука 
тэй биухэн дякасалба дюлиэлэни нирувухэмбэ, найсал бэе 
ичэхэмбэчи такорахани (Лк. 1:2). Нёани Евангелиева грек 
хэсэдиэни нирухэни. Таванкиди тэй Евангелиева эгди 
танго хэсэди тунсэрэгухэн бичин. Эси нанай хэсэдиэни 
нирувухэн «Лука улэн мэдэни» агбинкини. 

Библиява тунсэрэй институт тунсэрэмдивэ, ярсимдива, 
хэм тэй Евангелиева нанай хэсэдиэни баргиохан найсалба 
банялайни. Буэ нанай гурунсэл тэй Библия дансавани мэ- 
нэ хэсэдии холамари мутэуривэ агданасийпу. 

Лука улэн мэдэни 


1 паси 


Си сариси: эгди най буэ алдандопова улэн саори биу- 
хэн дякасалба нирумэри дэрулухэчи. 

Тэн дадоани хэм ичэхэн, Эндур хэсэвэни сугдэ дэрихэн 
найсал тэй биухэн дякасалба бумбивэ саванкичи. 

Туй ми-дэ чава, чу бонгодиади улэнди тачиочира, син- 
ду, гэбуку Феофил, идулэми нирувуривэ мурчихэмби. 
Гучи ми, сариси тачиочиори тэрэк бивэни тэде сагоа- 
си, чихаламби. 

Гэ, Иудея эдени Ирод далачихани эриндуэни Эндур 
дённи дянгиани Захарияди гэрбуку, Авийди халако 
най бичини. Асини гэрбуни-тэни Елизавета, Ааронди 
халако эктэ най бичини. 

Нёанчи дюэту Эндур дюлиэлэчи манга тондо бичичи, 
хэм Эден Эндур колисалбани, гиансалбани тэрэк бал- 
дихачи, хайва-да эчиэ вадёлиачи. 

Нёанчи пиктэ ана бичичи, Елизавета пиктэ бараси эк- 
тэ бичин, нёанчи сагдила бичичи. 

Эм модан Захария мэнэ идудуи Эндур дюлиэлэни 
ДЭНСИХЭНИ. 

Нёани Эндур дённи дянгиасални колидоани, Эндур чу 
даи дёкчиани ими, улэнди пунку дякасалба понкиги- 
лахани. 

Тэн эгди гурун хэмтудиэри тэй эринду боала кэсивэ 
ГЭЛЭХЭЧИ. 

Лука, 1 


Чадо нёани дюлиэлэни Эндур Мэдункуни агбинкини, 
сугдиури бэун ангиа калтадоани илисими. 

Нёамбани ичэпи, Захария дэнгэр миами иламосихани. 
Мэдунку-тэни нёанчиани ункини: «Эди нэлэчирэ, Заха- 
рия. Си кэсивэ гэлэхэси долдикпин. Си асиси Елизавета 
хусэ пиктэгуй бадяра. Нёамбани Иоаннди гэрбиэдечи. 
Синду-тэни агдапси, енуэ осидяра, эгди най нёани 
балдиочиани тэн агдадярал. 

Тотами тэй пиктэ Эндур дюлиэлэни тэн даи най оси- 
дяра, аракива-да эм омиа тадяра. Энимби хэмдэдуэни 
бими Эндур Эридиэни дялоптадяра. 

Израиль калтадоани би эгди найсалба Эндурчиэчи нё- 
ани кэчэригуэндерэ. 

Даи Эндурдиэ ундэй най Илия кусундиэни кусунку, 
эридиэни эрику Нёани дюлиэлэни дидэрэ, аминачи 
миавамбачи пурилдуэчи бугугуи, дикэсу гурунду тондо 
найсал мурумбэчи осивангои, баргиохан гэрэн най- 
салба Эндур дюлиэлэни иливангой». 

Захария-тани Мэдункучи ункини: «Хони ми эйвэ аг- 
дами мутэмби? Ми-дэ сэи даи, ми асии-да сэни даи». 
Мэдунку таодагоми ункини: «Ми, Гавриил, Эндур 
дюлиэлэни илисими, синди гисэрэндугуи, эй улэн 
мэдэвэ савангои, гиактамди очимби. 

Эвэнки си хэмэ бидечи, хисангоми мутэси осидячи, 
ми хэсэивэ агдачиндолаи. Мэнэ эримби исидоани, ми 
ункимби тэде осидяра, чадо-мат хисангологодячи». 
Тэй эринду гэрэн гурун, Захариява халачимари, нёани 
Эндур даи дёгдоани гойдами бивэни эрдэнгэсихэни. 
Нёани-тани ниэгурэ, нёандиачи хисангоми мутэси 
осихани; нёанчи нёани Эндур даи дёгдоани гарбиа- 
хамбани отолихачи. Тотами, эмуту эбэ-мэт, найсалди, 
наладии ичэучими, хисангохани. 

Гэ, мэнэ дэнсии эрин ходиочиани, нёани дёкчии ди- 
ДЮХЭНИ. 

Лука, 1 


Бэктэн бипиэ, нёани асини Елизавета бэеду осихани. 
Тотами-да, тойнга биадоа чава дяячами, дёгдиадии 
ниэвэчиэси бичини. Нёани туй ункини: 

«Эй инисэлду Эндур, мимбивэ гудиэсими, туй бивэн- 
кини, най анмадоани осиаси осигоива». 

Нюнгучиэ биадоа Назаретади гэрбуку Галилея хотон- 
чиани Эндур Мэдунку Гавриилба гиактадихани. 
Нёани Марияди гэрбуку наондёан паталанчи дичини. 
Мария-тани Давид халадиадиани би Иосиф асигоани 
МЭДЭСИУХЭН ЭКТЭ. 

Мэдунку нёанчиани ими, ункини: «Агданасими кэси- 
ку биси, Эндур Синди би, Эндур асисал алдандоани 
симбивэ сондёхани». 

Нёани-тани, Мэдункувэ ичэпи, нёани хэсэдиэни ила- 
мосими, мурчихэни: Хамачако туй би хэсэсэлду? 
Мэдунку-тэни Нёанчиани ункини: «Эди нэлэрэ, Си 
Эндур улэсини паталан. 

Гэ, Си бэеду осидячи, Хусэ Пиктэгуй бадячи, Иисусэ- 
ди гэрбиэдечи. 

Нёани тэн даи най осидяра. Даи Эндур Хусэ Пиктэди- 
эни гэрбуку осидяра. Эден Эндур Нёандоани Изра- 
ильба далачиори гиамба будерэ. 

Нёани Иаков халасалдоани эден осидяра, тотара Нёа- 
ни далачини хали-да ходиаси». 

Мария-тани ункини: «Хони туй оси, ми эдии сараси- 
лаива?» 

Мэдунку таодагоми ункини: «Эндур Эрини Синчи ту- 
дерэ, Даи Эндур кусуни симбивэ киридяра, туй тами 
Си Гандямба бадячи, Эндур Хусэ Пиктэдиэни гэрбуку 
осидяра. 

Гэ, Си балдихоталси-да Елизавета, пиктэвэ бараси 
сагди эктэ, хусэ пиктэди бэеду очини, нюнгун биадо 
бини. 


37 


38 


39 


40 


41 


42 


43 


44 


45 


46 


47 


48 


49 


50 


51 


Лука, 1 


Туй тами саори: Эндур хэсэни таони хали-да кусун 
ана очогоаси». 

Чаду Мария ункини: «Гэ, Ми Эндур кэкэни. Си хэсэ- 
си минду тэдеку осигини». Мэдунку Нёандиадиани 
энухэни. 

Мария-тани, тэй иниду илигора, хурэн боачиани, 
Иуда Хотончиани будурими энэхэни. 

Нёани-тани, Захария дёкчиани ими, Елизаветади ба- 
чигохани. 

Елизавета Мария бачини хэсэвэ долдидоани, нёани 
хэмдэдуэни би омиа туйнкупсинкини. Чадо-тол Ели- 
завета Эндур Эридиэни дялокпини. 

Нёани-тани, даи дилгандии морапсими ункини: «Си 
экэсэл алдандоани чу кэсику, хэмдэдуэси би омиа-да 
чу кэсику! 

Хайми ми туй кэсику осихамби, хайми минчи Эден 
Энини кирихани? 

Туй тами Си бачиаси дилганси ми сианчиива исидоа- 
ни, хэмдэдуивэ би омиа агдами туйнкупсинкини. 
Эндур ункини хэсэвэ тэдехэн аси най — кэсику: тэй 
хэсэ нэ тэрэк осигой». 

Мария-тани ункини: «Ми миавандои Эндурбэ 
мактаи, 

Ми додии, мурундии Эндурчи, Мэнэ Хоримдичии 
агданасии. 

Нёани Ми улэн биивэ тургундулэни мимбивэ, кэкэнгуи, 
сагохани, эвэнки хэм халасал Мимбивэ гэбулэдерэл. 
Масику Эндур Минду даи гэбувэ бухэни, Нёани гэр- 
буни гандян би. 

Хони-да хэм би халасалду-да, Нёандиани нэлэчи гу- 
рунду-дэ Эндур гудиэсими кэсивэ бурини. 

Нёани мэнэ масии ичэвэнкини, оркин мурунсэлбэ 
эуси-таоси сар-сар найсал миавансалдиадиачи пун- 
нэхэни. 

Лука, 1 


Нёани маси найсалба эден боадиадиачи энуэнкини, 
тэй боачи тондо найсалба тэвэнкини. 

Тэн мангади хайва-да байчахан гурунду хэм бухэни, 
баян найсалду хайва-да эчиэ бурэни. 

Израиль гэрэн гурундуэни, мэнэ пиктэдуи, Нёани мэ- 
нэ улэмби тул-тул буктэхэни. 

Балана Нёани туй буэ аминачипова ункини, туй Авра- 
амду, гучи пиктэсэлдуэни ункимби хэсэи тэдеку оси- 
ванкини». 

Мария-тани Елизаветади илан биадоа-ка бичини, то- 
тара дёкчии мочогохани. 

Елизавета-тани пиктэгуй барини эрини исихани, хусэ 
пиктэвэ бахани. 

Нимэкэнсэл, балдихоталсал Эндур гудиэсимбэ нёан- 
чиани тугбухэмбэни долдихачи, нёанчи нёандиани 
гэсэ агданасихачи. 

Гэ, дякпун инидуэни-кэ онака дюлиэни пойкаптан- 
гивани чалигой дичичи, тотара нёамбани амини гэр- 
будиэни, Захарияди гэрбиэйчэхэчи. 

Чадо-тани энини чава осисихани, тотара нёани пик- 
тэи Иоанн гэрбуди гэрбиэвэнкини. 

Дичин гурун Елизаветачи ункичи: «Си халадоаси 
уй-дэ аба, тэмэчэ гэрбуди гэрбуку най». 

Наладиари ичэучимэри аминчиани мэдэсихэчи, хони 
нёани пиктэи гэрбулэйчэйниэм? 

Нёани ундэхэкэмбэ гэлэхэни, тотара нирухэни: 
«Нёани гэрбуни Иоанн». Хэмту най-тани эрдэнгэ- 
СИХЭЧИ. 

Тэй эринду тэрэк онака анмаи нихэлихэни, тотара 
Эндурбэ мактами хисангосилохани. 

Кэндэли бичин гурун хэм нэлэхэчи, тотара эйвэ хурэ- 
сэл-маня, Иудеяди гэрбуку, боаду балди гурунчи гису- 
рэхэчи. 

Лука, 1 


Хэм досодяхан гурунсэл чава миавандоари нэхэчи, то- 
тара ункичи: «Уй тэй онака осидяра?» Эндур налани 
нёандиани бичини. 

Захария-тани Эндур Эридиэни дялокпини, Эндур хэ- 
сэдиэни хисангоми ункини: 

«Эден, Израиль Эндурни, Нёани гэрэн гурумбэ кири- 
хани, нёандоачи хэнгэлиуривэ бухэни. Нёандоани 
мактагита осигини. 

Нёани мэнэ хусэ пиктэи Давид гэрбуку дёгдоани Ма- 
си Хоримдива бунду бухэни. 

Хали-да хэм балдихан гандян Эндурдиэ ундэй найсал- 
диадиани балана Эндур хэмту найчи саванкини: 
Нёани буэ байгоансалдипова, бумбивэ чиуриси гурун- 
дипувэ хэмту найва хоридяра. 

Буэ аминсалдопова гудиэсимбэ будерэ, мэнэ гандян 
пуегдумби дёнгодяра, 

Эндур буэ аминдопова, Авраамду, манга хэсэи бухэни, 
тэй умбухэн дякасалба бунду бугудерэ. 

Нэлэчиэми, буэ байгоансалпо наладиадиачи мэпэри 
хэнгэлигурэ, 

Мэнэ балдии инини таондоани Эндур дюлиэлэни 
гандянди, тондоди Нёандоани дэнсиуриди. 

Си-дэ, Онака, Эндур дюлиэлэни энэдечи, Нёани пок- 
тогоани баргигой. Туй тами си Чу Увуйдимэ Эндурдиэ 
ундэй найди гэрбуку осидячи. 

Си найва отоливандячи: сорондиади хэнгэлигуэчи, 
туй тами нёанчи мэпэри хоридярал. 

Буэ Эндурпу додии гудиэсидиэни бунчи пэрхидиэди 
нэгден дичини, 

Буни калтадоани бими, хайва-да сараси гурумбэ ото- 
ливангой». 

Онака-тани урэхэни, Эндур Эридиэни масилохани, 
Израильду агбингой дюлиэлэни най ана боаду би- 
чини. 

Лука, 2 


2 паси 


Тэй эркивэ эден Август боа ялодоани би найсалба хэм 
таоми нирувэнкини. 

Квириний Сириява далачайдоани тэй чу бонго нирун 
бичин. 

Най таони мэнэ хотончии мэпи нирундэми энэхэни. 
Иосиф Давид халалани бичини, туй тами нёани-да 
Назарет хотондиади Галилея боадиани Иудея боачиа- 
ни Вифлеем, гойдима гэрбуни Давид, хотончиани 
ЭНЭХЭНИ. 

Нёани бэеду би асидии Марияди гэсэ ниругуи энэ- 
хэни. 

Нёанчи чаду бидуэчи, Нёани хорайни эрин исихани. 
Нёани Акпалова, Хусэ Пиктэгуй бахани, туй тара Нё- 
амбани хукухэни, исиачиори дёгду бэун-дэ аба бими, 
Нёамбани удин сиарини отонду нэхэни. 

Тэй калтадиала аодандо удин этумдисэлчи долбо мэнэ 
ёнаи этухэчи. 

Олокиана нёанчи дюлиэлэчи Эндур Мэдункуни аг- 
бинкини, нёамбачи Эндур нэгденди миас гарпахани, 
туй тамари нёанчи тэн мангади нэлэхэчи. 
Мэдунку-тэни нбанчиачи ункини: «Эди нэлэсу! Ми 
сунчи даи агдапси мэдэвэ олбинкимби. Хэмту найсал 
тэй мэдэди агдадярал. 

Эйнивэ Давид хотондоани суэ Хоримдису балдихани, 
тэй Эден Христос. 

Гэ, суэ тэдегуэсу: удин сиарини отонду хукучэку аори 
Онакава бадясу». 

Олокиана Мэдунку хамиалани Боа чаохани тэн эгди- 
ди агбинкини, тэй чаоха Эндурбэ гэбулэхэни: 

«Боаду Гэбу Эндурду бигини, наду улэмбэ чихалай 
найсалду Эндур номохон додоачи бигини». 

Лука, 2 


Мэдункусэл боачи дэгдэгуйдуэчи, этумдисэл диа диа- 
чиари ункичи: «Вифлеемчи энэгуэри, Эден хайва-да 
бумбивэ саванкимбани, хай-да чаду очимбани ичэндэ- 
гуэри». 

Будуримэри исихачи, чаду Мариява, Иосифба гучи 
удин сиарини отонду аори Онакава бахачи. 

Нёамбани ичэпэри-тэни, Эндур Мэдункусэлни тэй 
Онакава дюлэси умбухэн дякава хэм гисурэхэчи. 
Хэмту най этумдисэл гисурэйвэчи эрдэнгэсимэри до- 
сидяхачи. 

Мария-тани тэй хэсэсэлбэ мэнэ миавандои чунну нэ- 
учэхэни. 

Эмуту Мэдунку дюлуй этумдисэлчи ункичи-мэт, 
туй-дэ биухэмбэ нёанчи долдихачи, ичэхэчи. Тота- 
ра Эндурбэ мангади мактамари, гэбултумэри мочо- 
гохачи. 

Дякпун ини сиучиэни, Онака дюлиэни пойкаптанги- 
вани чалиори эрин исиочиани, Нёамбани Иисусэди 
гэрбиэхэчи. Энинчиэни тэй Пиктэди бэеду осини 
дюлиэлэни туй гэрбиэуриэм, Эндур Мэдункуни ун- 
кини. 

Гандян осиори инисэл ходиочиачи, Моисей гиандо- 
лани Нёамбани Эден Эндур дюлиэлэни иливангой 
Иерусалимчи олбинкичи. 

Онака таомбани, хэмдэлэ агбинди хусэ пиктэвэ Эн- 
дурду дэнсигуэчи носовори - туй Эден гиандолани 
нирувухэн. 

Дюэр даи кучивэ, дюэр нучи кучивэ сугдигуй - туй 
Эден гиандолани умбухэн. 

Гэ, тэй эринду Иерусалимду эм най Симеонди гэрбу- 
ку бичини. Нёани тондо, Эндур дюлиэлэни тэде бичи- 
ни, Израиль хоримбани халачихани, Эндур Эрини нё- 
андоани бичини. 

Лука, 2 


Эдемби Христосава ичэйни дюлиэлэни нёани эм будэ 
бидерэм — туй балана Эндур Эридиэни нёанчиани ум- 
бухэн. 

Нёани-тани Эндур дёкчиани, хони уйлэ дёнгованкичи, 
дичини. Тэй эринду Марияди, Иосифди Онака Иису- 
сэвэ, гиан коливани Нёандоани тагой, олбинкичи. 
Симеон Онакава налачии дяпахани, Эндурбэ баняла- 
ми ункини: 

«Эси Си, Эден, мэнэ хэсэлэи лаодиамби номохонди 
чиндайси. 

Ми насалби ичэхэчи: 

Гой-гой голо гурун дюлиэлэчи баргихаси, хорихаси 
хэнгэлимбэ. 

Эндур гиамбани сараси найсалду нэгдембэ олбинким- 
баси, Израиль найнгоани мактахамбаси». 

Иосиф-да, Энини-дэ Нёамбани умбухэнди эрдэнгэ- 
сихэчи. 

Симеон-тани, нёамбачи мактачими, Мариячи, Энин- 
чиэни ункини: «Гэ, Тэй аорини тургундулэни Израиль- 
ду эгди най тугуй, эгди най илигой, эгди най Нёани 
байгоансални осигой. 

Си миавандоласи-тани лохон идерэ; туй тамари эгди 
най мурунсэлчи нихэлиптэдерэ». 

Чадо-тани Эндурдиэ ундэй эктэ бичини Аннади гэр- 
буку, Фануил пиктэни, Асир халадиадиани би, киркэ 
сагди мама. Нёани эдиди надан айнанидо-рагда бал- 
дихани, 

Наон эктэни дякпойнго дуин сэду би, Эндур даи 
дёгдиани хаоси-да эм энэми, поалдоани мэпи хадиа- 
чивами, ини-долбо Эндурчи кэсивэ гэлэми, туй бал- 
дихани. 

Нёани-тани дидэ Эндурбэ мактачихани, най таончиа- 
ни Иерусалимду хэнгэлимбэ халачихан гурунчи Нёам- 
бани хисангохани. 

Лука, 2 


Нёанчи-тани Эндур гиандолани хэм тахачи, Галилея- 
чи, мэнэ Назарет хотончиари мочогохачи. 

Онака-тани урэхэни, Эндур Эридиэни масилтохани, 
тэн сонта мурунку оми, Нёандоани Эндур гудиэсику- 
ни бичини. 

Нёани Энини мападии Иерусалим хотончиани айнани 
таондоани Пасха анядоани пулсихэни. 

Нёани дёан дюэр сэи исигочиани, нёанчи мэнэ коли- 
лари Иерусалимчи анярагоари дичичи. 

Пасха аняни сиучиэни, нёанчи мочогойдоачи, наон- 
дёкан Иисус Иерусалимду дэрэдигухэни. Энини-дэ, 
Иосиф-да чава эчиэ пэксэчи. 

Туй тами-да, Нёани гой гурунсэлди мочогоям, мурчи- 
хэни. Иниэ тиап энэпэри-мэт Нёамбани такори най- 
сал, ахондосал довани гэлэгулухэчи. 

Пиктэвэри эм баогоа тапари-мат, Иерусалим барони 
гэлэндэгумэри мочогохачи. 

Илан иниэ бипиэ, Нёамбани Эндур дёгдоани баогохачи. 
Иисус алосимдисал токондоани тэсими, нёамбачи дик- 
сучими досидяхани, туй тапи нёанчиачи мэдэсихэни. 
Хэмту тэй найсал, досодямари, Нёани мурундиэни, 
таодагойдиани мианкичи. 

Пиктэвэри ичэрэ, Марияди Иосифди эрдэнгэвэ баха- 
чи, туй тара Энини Нёанчиани ункини: «Поя! Хайми 
Си туй тахаси? Амиси, Мии, мурумбэри гасамари, 
Симбивэ гэлэгухэпу». 

Нёани нёанчиачи ункини: «Хайгой суэ Мимбивэ гэлэ- 
гуйсу? Амимби дёгдоани бигилэивэ суэ сарасису-ну?» 
Туй тами-да нёанчи Нёани ункимбэни эчиэ отолигоачи. 
Нёани-тани нёандиачи энэрэ, Назаретачи дичини, 
тул-тул кэкчэхэмбэчи досидяхани. Энини-тэни тэй 
хэсэсэлбэни мэнэ миавандои хэм нэучэхэни. 
Иисус-тэни тургэнди урэхэни, мурункунэхэни, Эн- 
дурду, найсалду миаван най очини. 


16 


10 


Лука, 3 


3 паси 


Гэ, эден Тиверий далайни дёан тойуга айнани бичи- 
ни. Тэй эринду Иудеяду Понтий Пилат даламди бичи- 
ни, Галилеяду Ирод даламди бичини, нэуни Филипп 
Итуреяду гучи Трахонидаду далахани, Лисаний-да 
Авилинеяду далахани. 

Аннади, Каифади Эндур дённи бонго даламдисални 
бидуэчи, най ана боаду балдихан Иоаннчи, Захария 
хусэ пиктэчиэни Эндур хэсэни бичини. 

Иоанн-тани Иордан боавани кэндэли пулсихэни, 
гэрэн гурун хайва-да оркиачихамбари ачойчагомари 
сэвэкилэгуэчи алосихани, соромбори дякасалба Эндур 
нбандиадиачи чиндагохани. 

Эндурдиэ ундэй най Исайяди гэрбуку дансадоани тэй 
хэсэсэлбэ нирувухэн: «Най ана боаду най морайни 
дилгани бичин: „Эндур поктогоани баргиосу, Нёани 
поктовани тондо осивандосу! 

Хай-да хэм чондо дялоптагини, хай-да хэм хурэн нэ- 
екпингини, моданку покто тондо осигини, мокчо пок- 
то нэен осигини. 

Хэмту най Эндур хоримба буривэни ичэдерэ“». 

Иоанн нёандиади сэвэкилэндэмэри дичин найсал- 
чи хисангохани: «Суэ муйки пиктэсэлни! Уй, сэвэ- 
килэуривэ гэлэйэм, оси аяктади чочогои сунчи 


ункини? 
Хэмту най ичэдейни сорондиади улэн дякава-маня 
ангосу. „Буэ амимпу Авраам“, — мэнэ долари макта- 


чимари эди мурчиэсу. Туй тами ми сунчи ундии: 
„Эндур хай-да хэм дёлоди Авраамду пиктэсэлбэ оси- 
вами мутэй“. 

Элэ-дэ сурэ мо дачандоани би: Хайва-да бурэси мова 
чапчичи, тотара тавачи нангалайчи». 


Нёамбани найсал мэдэсихэчи: «Буэ-дэ хони таори?» 

Лука, 3 


Нёани таодагоми ункини: «Уй дюэрди тэтуэку, эм 
тэтуэи хай-да ана найду буру, уй сиаптангику, 
эй-мэт таро». 

Иоаннчи албамба дяпай гурун, сэвэкилэгуй дидэ, ун- 
кичи: «Алосимди! Буэ хони таори?» 

Нёани нёанчиачи унгухэни: «Пулэдэлэ эди гэлэсу!» 
Чаохари найсал-тани нёанчиани мэдэсихэчи: «Буэ-дэ 
хони таори?» Нёани-да нёанчиачи ункини: «Уйвэ-дэ 
эди оркиласу, эди эхэнчуэсу, мэнэ туриндиэри элэ- 
сиусу!» 

Найсал халачими бидуэчи, нёанчи хэмту Иоамба 
Христоса-нум миавандиари мурчидуэчи, 

Иоанн-тани хэмтуничи таодагохани: «Ми сумбивэ 
муэди сэвэкилэи. Туй тами-да миндуй Масини ди- 
дини. Ми гэбу анаи, Нёани отани уичэвэни ачоми. 
Нёани сумбивэ Эндур Эридиэни, тавади сэвэкилэ- 
дерэ. 

Тэй Масини наладоани мома чэвэ би. Нёани усэсэлби 
гандян осивандяра, такточии таосангодяра, паяктава- 
ни гуптэси тавади дегдидерэ». 

Нёани гой-гой улэн мэдэвэ гэрэн гурумбэ алосими са- 
ванкини. 

Иоанн Ирод даламдивани, Иродиада, нёани нэуни 
асивани, гучи Иродава хай-да хэм оркин дякасал тур- 
гундулэни оркилтохани. 

Чачи гучи нонгихани Ирод Иоамба лаоду тэвэнким- 
бэни. 

Хэм найсал сэвэкилэйдуэчи, Иисус-дэ сэвэкилэми кэ- 
сивэ гэлэйдуэни, боа уйлэ дэгбэликпини. 

Эндур Эрини-тэни Нёанчиани кучи бэени-мэт тухэ- 
ни. Боадиади дилган оми ункини: «Си Ми чу улэси 
Хусэ Пиктэи, Синди Ми Эндур чихаламби!» 

Иисус, дэнсиуривэ дэруридуй, гочин сэдуэ бичин. Нё- 
ани, Иосиф хусэ пиктэниэм, мурчихэчи. 

Лука, 4 


Нёани Амини, гучи тэй Аминачи - эй гурунсэлм, 
мурчихэчи: «Илия, Матфат, Левий, Мелхия, Ианнай, 
Иосиф, 

Маттафий, Амос, Наум, Еслим, Наггей, 

Мааф, Маттафий, Семей, Иосиф, Иуда, 

Ионнанан, Рисай, Зоровавель, Салафиил, Нирий, 
Мелхия, Аддий, Косам, Елмодам, Ир, 

Иосия, Елиезер, Иорим, Матфат, Левий, 

Симеон, Иуда, Иосиф, Ионан, Елиаким, 

Мелеай, Маинан, Маттаф, Нафан, Давид, 

Иессей, Овид, Вооз, Салмон, Наассон, 

Аминадав, Арам, Есром, Фарес, Иуда, 

Иаков, Исаак, Авраам, Фара, Нахор, 

Серух. Рагав, Фалек, Евер, Сала, 

Каинан, Арфаксад, Сим, Ной, Ламех, 

Мафусал, Енох, Иаред, Малелеил, Каинан, 

Енос, Сиф, Адам-тани Эндур хусэ пиктэни бичини». 


4 паси 


Эндур Эридиэни дялокпин Иисус Иордандиади мочо- 
гохани, Эндур Эрини Нёамбани най ана боачи олбин- 
кини. 

Чаду дэхи иниэ Нёани амбанди пэргэликпин бичини. 
Иисус хэмту иниэ хайва-да эчиэ сиарани, тотара тэй 
эрин ходидоани, Нёани манга демусилухэни. 
Амбан-тани Нёанчиани ункини: «Си Эндур Пиктэни 
осини, эй дёлова эпэн осивандо». 

Иисус, нёанчиани таодагоми, ункини: «„Эпэнди-рэг- 
дэ най балдиаси, Эндур хэсэни таондиани-да балди- 
дяра“, — туй нирувухэн». 

Амбан Нёамбани гогда хурэнчи тобоми, чадо-баки яло 
боадоани хэм эденсэл калтасалбачи ичэвэнкини. 
Амбан Нёанчиани ункини: «Синду хэм тэй эденсэл 
калтасалбачи, гиамбачи, гэбувэчи бурэмби, тэй мин- 
ги, туй тами ми уйду чихалай осини, уйду бурии. 

Лука, 4 


Гэ, Си минчи михорандиси осини, тэй хэм Син- 
ги оси». 

Иисус, нёанчиани таодагоми, ункини: «Миндиэди 
эну, амбан. „Эден Эндурчии михоранду, туй тара Нё- 
амбани-рагда дэнсиу“», — туй нирувухэн. 

Амбан Нёамбани Иерусалимчи олбинкини, туй тара, 
Нёамбани Эндур дённи уелэни иливанда, ункини: «Си 
Эндур Пиктэни осини, эедиэди пэгиси пуйку. 

Туй нирувухэн: „Симбивэ этугуивэ Мэдункусэлчии 
ункини. 

Дёлова бэгдиси исиасидиани, наладоари Симбивэ 
олбиндярал“». 

Иисус нёанчиани таодагоми ункини: «Умбухэн: „Си 
Эден Эндурби эди пэргэчиэ!“» 

Амбан, хэм пэргэлими ходира, Нёандиадиани бау 
энухэни. 

Туй тара Иисус масику эриди Галилеячи мочогоха- 
ни, тотара Нёани мэдэни хэм лан-лан би боаду де- 
рикпини. 

Нёани еврей кэсивэ гэлэури дёсалдоани алосихани, 
тотами гэрэн гурун Нёамбани гэбулэхэчи. 

Иисус урэхэмби хотончии, Назаретачи дидэ, эй дю- 
лиэлэни бичин-мэт надиачиа иниду кэсивэ гэлэури 
дёкчи ирэ, даи дилгандии холагой илихани. 
Нёандоани Эндурдиэ ундэй най Исайяди гэрбуку дан- 
савани бухэчи, тотара Нёани, дансава нихэлипи, ни- 
рувухэн боавани бахани: 

«Эден Эрини Минду би. Гиохатонсалчи улэн мэдэвэ 
гисурэгуивэ, агдаси гурумбэ гоилтогоива, дяпахан 
найчи хэнгэлигуивэ, балисалба ичэгулуэмбуривэ 
алосигоива, сингэрэури найсалба хони-да чиндаго- 
рива, 

Эндур гудиэсини эримбэни савангоива Нёани Мим- 
бивэ сондёхани». 

Лука, 4 


Иисус, дансава дасигора, дэнсимдиду бугурэ, тэгухэ- 
ни. Кэсивэ гэлэури дёгду бичин най таони насални 
Нёанчиани ичэгу-кэ. 

Нёани-тани нёанчиачи хисанголохани: «Эйнивэ суэ 
досодяхасу эйду нирувухэндулэ тэде осихани». 

Хэмту найсал Нёандиани чихалахачи, анмалани ниэри 
тэде хэсэди эрдэнгэсихэчи, Иосиф хусэ пиктэни биэ- 
сини-нум, ункичи. 

Иисус нёанчиачи ункини: «Тэде, суэ Минчи туй ун- 
десу: „Окчичи най, Мэпи окчиро! Си эйду, балдихан 
боадуи, Копернаумду бичи-мэт осивандо. Буэ чава 
долдихапу“». 

Нёани ункини: «Тэде сунчи ундии: „Эмун-дэ Эндур- 
диэ ундэй най балдихамби боадуи тэй наям бодорива 
бараси“. 

Тэделэ сунчи ундии: „Эндур даи найни Илия ини- 
сэлдуэни Израильду эгди наон экэсэл бичичи. Тэй 
эринду илан айнани нюнгун бианиа калтадо тугдэ ана 
бичин, туй тами наду манга хади очини. 

Эмун наон эктэчи-дэ Илия эчиэ гиактадикпини, тэм 
Сидон боадиани Сарепта ихончиани наон эктэчи-рэг- 
дэ гиактадикпини. 

Эндурдиэ ундэй най Елисейди гэрбуку эриндуэни-дэ 
Израильду эгди оркин укуди энуси най бичини, 
эмун-дэ тамача най эчиэ гандян осигора, тэм Нееман 
Сириянкан-рагда“». 

Кэсивэ гэлэури дёгду би найсал, чава долдипари, ман- 
га аякталахачи. 

Илира, хотондиади Иисусэвэ пуннэхэчи, хурэнду ан- 
говохан хотон порончиани, уедиэди пэйси Нёамбани 
нангалагой, олбинкичи. 

Нёани-тани найсал алдандолани тап энэми энухэни. 
Галилеячи, Копернаум хотончи эурэ, надиачиа ини- 
сэлду нёамбачи алосихани. 

Нёани алосиндиани эрдэнгэсихэчи, туй тами Нёани 
хэсэни гианко. 

Кэсивэ гэлэури дёгду эм най, чукин бусиэку бими, 
даи дилгандии морапсинкини: 

«Бумбивэ эди тонгалара, Иисус Назаретанкан, бумби- 
вэ эди чиурингирэ! Си бумбивэ вандами дичиси; ми 
сарамби Си уй, Си Эндур Сондёмдини тачи». 

Иисус, нёамбани паполами, ункини: «Хэмэ бису, 
нёандиадиани ниэгу» Амбан, хай-да оркимбани эм 
тами, кэсивэ гэлэури дё токондоани нангалара, нёан- 
диадиани ниэхэни. 

Хэмту найсал мангади нэлэрэ, диа диадиари хисанго- 
хачи: «Тэй хай дяка? Нёани гианко, масику, чукин 
эрисэлбэ паполайни, туй тами нёанчи ниэричи». 
Хэмту лан-лан би боасалчи Иисус мэдэни дерикпини. 
Кэсивэ гэлэури дёгдиади ниэрэ, Нёани Симон дёкчи- 
ани ихэни. Симон энпэни полони манга бичин. Иису- 
сэчи гудиэмбэ гэлэхэчи. 

Тэй эктэчи лан энэрэ, поломбани паполахани, полони 
абанахани. Чадо-баки тэй эктэ, илигора, нёамбачи 
ДЭНСИХЭНИ. 

Сиун тугуйдуэни хайди-да хэм энуси гурумбэ Иисусэ- 
чи олбинкичи, Нёани, налаи бэедуэчи нэми, энусихэн 
гурумбэ аянагоанкини. 

Чукин эрисэл эгди найдиади даи дилгандии морамари 
ниэхэчи гучи ункичи: «Си Христос, Эндур Пиктэни!» 
Нёани-тани амбасал тэй Христосам ундивэчи папо- 
лахани. 

Инучиэни, Иисус дёгдиади ниэрэ, най ана боачи энэ- 
хэни. Найсал нёамбани гэлэгухэчи, Нёанчиани дидэ, 
Нёани хаоси-да энэйвэни осисихани. 

Иисус-тэни нёанчиачи ункини: «Гой-гой хотонду бал- 
ди гурунчи-дэ Ми Эндур далайни улэн мэдэвэ гисурэ- 
гилэи. Чава тагои Ми эуси гиактадиохан». 

Тотара Галилеяду кэсивэ гэлэури дёсалду алосиктахани. 

5 паси 


Эм модан Иисус Генисарет хэвэни тоидоани илисидо- 
ани, эгди най симиани Эндур хэсэвэни долдигоари 
Нёани дякпадоани илисихачи. 

Иисус хэвэнду дюэр огдава ичэхэни; ботамдисал, ог- 
дадиадиари хулундэ, адоливари силкохачи. 

Симон огдачиани ора, Нёани Симомба нянга тайси 
чисайвани гэлэхэни, туй тара, тэрэ, огдадиади найва 
алосихани. 

Алосими ходира, Симончи ункини: «Сонтачи чисару, 
туй тара вагоари адоливари тулэусу». 

Симон Нёанчиани таодагоми ункини: «Алосимди! 
Буэ долбо тиап дёбомари хайва-да эчиэ варапу; туй 
тами-да Си хэсэлэси адолива тулэдемби». 

Туй тара нёанчи эгди согдатава вахачи, адоличи-да 
гудэликпини. 

Дюэе огдаду би диасилбари саванкичи, бэлэчиндэмэ- 
ри дигуэчи, гэ, дичичи, дюэту огда тиас очини, нёан- 
чи дириэлухэчи. 

Чава ичэрэ, Симон-Пётр, Иисус пэйнэнчиэни мукчу- 
рэндэ, ункини: «Миндиэди энуру, Эден! Ми соронку 
най тамби». 

Симон-Пётр, нёандиани гэсэ бичин хэмту найсал тэй 
ваохан согдата эгдилэдиэни ичи ана нэлэхэчи. 

Гучи Симонди гэсэ бичин диасилни, Заведей пурилни 
Иаков, Иоанн-да тэн нэлэхэчи. Туй тара Иисус Си- 
мончи ункини: «Эди нэлэчирэ, эвэнки найсалба дяпи- 
качидячи». 

Дюэту огдавари начи тоанда, хэм нангалара, Иисус 
хамиалани энэхэчи. 

Иисус эм хотонду бидуэни, эм оркин укуди энуси 
най дичини, Иисусэвэ ичэрэ, начи турэ, намичами, 
ункини: «Эдемби! Си чихалай осини, мимбивэ гандян 
осивандо». 

Иисус, налаи эурирэ, нёамбани тонгалара, ункини: 
«Ми чихалаи, гандян осигору» Чадо-баки оркин уку- 
сэл тэй найду абанахачи. 

Иисус-тэни, тэй найчи уйчи-дэ эди гисурэрэм, ун- 
кини, тотара кэсивэ гэлэури дё даламдичиани эну- 
энкини, гандян осигохандолаи сугдигугуэни, хони 
Моисей, найва тэдюэми, тавандини-мат. 

Туй тахани-да, хайс Иисус мэдэни сугдэ дерикпини 
Тэн эгди най хаядиа-да хэм дилухэчи, Нёамбани досо- 
дягой, энувэчи Нёани окчичигоани. 

Нёани-тани, най ана боачи энэрэ, кэсивэ гэлэхэни. 
Эм иниду Нёани алосидоани, чаду Иерусалимдиади 
дичин дансава сари найсал, гиамба сари найсал тэси- 
дуэчи, Эндур кусумбэни энуси гурун аянагойдоачи 
ичэури бичин. 

Гэ, найсал тэми мутэси мангади энуси найва сэктэ- 
пунду олбинкичи; тэй найва дёкчи ивуйчэхэчи, Иисус 
ДЮЛИЭЧИЭНИ НЭЙЧЭХЭЧИ. 

Эгди найсал бини тургундулэни энэгуй поктогой бара- 
ми, дё уечиэни тохачи, гуйчэ тап дё токончиани Иисус 
дюлиэлэни энуси найва сэктэпундиэни гэсэ тугбухэчи. 
Иисус-тэни, нёанчи агдайвачи ичэрэ, тэй найчи унки- 
ни: «Си соросалбаси синдиэди ачовори». 

Дансава сари гурунсэл, фарисейсал мэнэ долари мур- 
чимэри, ункичи: «Си, уй бими, Эндурбэ ачапчи унди- 
си? Уй соромба ачоми мутэй? Тэм эм Эндур-рэгдэ». 
Иисус, мурумбэчи отолира, нёанчиачи таодагоми 
уукини: «Хайва суэ миавандоари мурчису? 

Хайва дядима умбури: „Си соромбаси ачориам, умбу- 
ри; илира, пулсируэм, умбури?“ 

Суэ саросу: „Най Хусэ Пиктэни наду соромба ачори 
гианкони“». Нёани тэй тэми мутэми энуси найчи ун- 
кини: «Синчи ундии: „Илигора, сэктэпумби дяпагора, 
дёкчии энуру“». 

Тэй най, чадо-тул нёанчи дюлиэлэни илигора, сэктэ- 
пумби дяпагора, Эндурбэ мактачими, дёкчии энухэни. 
Хэмту найсал мангади нэлэхэчи, туй тара эндурбэ 
мактачихачи; нёанчи нэлэй бимэри ункичи: «Эйниэ 
буэ эрдэнгэ дякасалба ичэхэпу». 

Тэй хамиалани Иисус албамба дяпай найва ичэхэни. 
Тэй най, Левийди гэрбуку, мэнэ дэнси бэундуи тэсихэ- 
ни. Иисус нёанчиани ункини: «Ми хамиалаива энэру!» 
Тэй най-тани, дякаи хэм нангалара, илихани, туй тара 
Нёани хамиалани энэхэни. 

Левий дёгдои Иисусэду даи саолимба ангохани; чаду 
эгди албамба дяпай гурунсэл гучи нёандиачи гэсэ 
аоликачи гой найсал бичичи. 

Дансава сари гурунсэл, фарисейсал пайнканасимари 
Нёани дахамдисалчиани ункичи: «Хайгой суэ албам- 
ба дяпай гурунсэлди, соронку гурунсэлди сиарису, 
омису?» 

Иисус-тэни таодагоми ункини: «Ая найсал-да окчичи 
найва гэлэси, энуси найсал-тани гэлэй. 

Ми тондо найсалба-да эм хэрсиэми тагои, соронку 
найсалба-тани хэрсигуй дичимби». 

Гисурэндуйни гурун-тэни Нёанчиани ункичи: «Хайми 
Йоанн дахамдисални чанкай уликсэвэ сиарасичи, кэ- 
сивэ гэлэйчи, гучи дансава сари найсал-мат кэсивэ 
гэлэйчи, Си дахамдисалси-тани сиаричи, омичи?» 
Иисус нёанчиачи ункичи: «Гиамата эриндуэни, аси- 
гой багилай наондёан бидуэни, мэпи ходиамари та- 
вангой мутэдесу? 

Аоян анани инисэл исиочиани-мат, нёанчи тэй ини- 
сэлду мэпи ходиамари тавандярал». 

Туй тара нёанчиачи мода хэсэвэ гисурэхэни: «Уй-дэ 
писачава сикун тэтуэдиэди хэделигуми горопчи тэтуэ- 
чи эчиэ улпигурэ; сикун тэтуэ гудэри, чали-киала 
сикун тэтуэ писачани горопчи тэтуэчи ачаси. 

Уй-дэ горопчи нантама далиансалчи сикун аракива эчиэ 
евэрирэ; сикун араки нантама далиансалба гудэлирэ, 
хэм хэедерэ, нантама далиансал-тани оркинадярал. 
Сикун аракива сикун нантама далиансалчи евэриури. 
Туй тами-рагда аракива-да бивэмбури, далиансалба-да 
гудэ ана нэучиури. 

Уй-дэ, горопчи аракива омира, чадо-баки сикун ара- 
кива гэлэси, туй уми: „Горопчи сикундуй улэн“». 


6 паси 


Эм модан Пасха аня хамиалани бонго надиачиа иниду 
Иисус даи тариохан усиндулэ энэлухэни; дахамди- 
сални-тани, балдихан усэсэлбэ ачомари, наладоари 
нилчалимари, сиахачи. 

Поани фарисейсал нёанчиачи ункичи: «Хайгой суэ 
надиачиа иниду ачаси дякава тайсу?» 

Иисус, нбанчиачи таодагоми, ункини: «Суэ эчиэ хола- 
су, хай, хайва Давид тахани, мэнэ гучи нёандиани гэсэ 
бичин найсал демусидуэри? 

Нёани, Эндур дёкчиани ирэ, чадо уй-дэ сиами ачаси- 
ни, тэм Эндур дённи сондёхан дэнсимдисэлчи-рэгдэ 
сиагилахачи сугдин эпэнсэлбэ дяпара, сиахани, гучи 
нёандиани бичин найсалду бухэни». 

Нёанчиачи ункини: «Най Хусэ Пиктэни гучи надиа- 
чиа ини-дэ эдени». 

Эм модан-тани гой надиачиа иниду Иисус, кэсивэ 
гэлэури дёкчи ирэ, алосихани. Чаду холгокто ангиа 
налаку най бичини. 

Дансава сари гурунсэл, фарисейсал Нёанчиани диксу- 
чимэри ичэдехэчи. Нёанчи Иисус надиачиа иниду ок- 
чичини осини, тэй тургундулэни оркилтойчахачи. 
Иисус-тэни, мурумбэчи сами, холгокто ангиа налаку 
найчи ункини: «Илиро, токончи ниэру». Нёани, или- 
ра, ниэхэни. 

Чаду Иисус нёанчиачи ункини: «Ми сумбивэ мэдэ- 
сиэмби: „Хайва надиачиа иниду таори — улэмбэ-ну, 
оркимба-ну? Эргэмбэ хориори-ну, вайчаори-ну?“» 
Нёанчи хэмэ бичичи. 

Хэмту найсалчи ичэрэ, тэй найчи ункини: «алаи 
эуриру!» Нёани туй тахани, чадо-тол налани деун- 
гиэ-мэт ая очохани. 

Нёанчи эмуту гориалохачи, туй тара, Иисусэвэ хони 
таориам, диа диадиари хисангохачи. 

Тэй инисэлду Иисус кэсивэ гэлэгуй хурэнчи тохани, 
чадо долбоа тиап Эндурчи кэсивэ гэлэхэни. 
Инучиэни, дахамдисалби хэрсихэни, нёандолачи дёан 
дюэрбэ сондёра, апостолсалди гэрбиэхэни. 

Симомба гой гэрбудиэни Пётради гэрбиэхэни, Анд- 
рейва нэувэни, Иаковба гучи Иоамба, Филиппава гу- 
чи Варфоломейва, 

Матфейва гучи Фомава, Иаковба, Алфей пиктэвэни 
гучи Симомба, гой гэрбуни Зилот, 

Иудава, Иаков пиктэвэни гучи Иуда Кариотанкамба — 
тэй чу хаморойдима Иисусэвэ аргалами байгоансалчи- 
ани бугудерэ. 

Нёандиачи эугурэ, Иисус нэен боаду каодярахани. Ча- 
ду хэмту дахамдисални гучи Иудеядиади, Иерусалим- 
диади, Тир гучи Сидон намо кирани боасалдиадиани 
гэрэн гурун бичичи. 

Нёанчи Иисусэвэ досодягоари, мэнэ энусэлбэри ок- 
чичигоани дичичи. Амбанко эрисэлди эрумбэ бахан 
найсал-да бичичи. Хэмту найсал аянагохачи. 
Нёандиадиани кусун ниэми, хэмту найсалба аянаго- 
анкини, туй тамари гэрэн гурун Иисусэвэ тонгалайча- 
хачи. 

Нёани, дахамдисалчии ичэгурэ, хисангохани: «Эндур 
далайни эрини кусуни суэнги, туй тамари Эриди си- 
нэди гурун кэсику. 

Эси демусини кэсику, тотапиа элэйдиэри; эси сонгой- 
ни кэсику, тотапиа инэктэлугуйдиэри; 

Суэ кэсикусу, хали найсал сумбивэ чиурсилуйдуэ- 
чи-дэ, пуннэчилуйдуэчи-дэ, госолайчайдоачи-да, Най 
Хусэ Пиктэни тургундулэни суэ гэрбувэсу делэнкуди 
гэрбиэсилуйдуэчи-дэ. 

Тэй иниду агданасиосу, енуэлэусу: Боа сумбивэ тэн 
даи суглэмбэ бавандяра. Гэ, Эндурдиэ ундэй найсалди 
тэй гэрэн гурун аминсалчи туй тай бичичи. 

Суэ-дэ, баян найсал, кисиакосу, туй тами-да суэ мэнэ 
гудиэмбэри бактахасу. 

Суэ-дэ кисиакосу, эси элэчи найсал, туй тами-да суэ 
демусидесу. Суэ-дэ кисиакосу, эси инэктэй найсал, 
туй тами-да суэ-дэ сонгодясу, гучи манга кэйнэдесу. 
Суэ-дэ кисиакосу, хэмту найсал сумбивэ улэнтумэри 
хисангойдоачи. Гэ, делэнку, Эндурдиэ ундэй найсал- 
ди-мат тэй гэрэн гурун аминсалчи туй тай бичичи. 
Сунчи, досодяй найсалчи, ундии: Байгоансалбари 
улэсиусу, сумбивэ чиурси найсалду улэмбэ таосо. 
Сумбивэ гаксой найсалду улэмбэ гэлэусу, сумбивэ ор- 
килтой найсалду кэсивэ гэлэусу. 

Эмдиэ дэрэгби пайнадахан найва тая дэрэгби пайна- 
давандо, овой тэтуэвэси ачой найва довой тэтуэи дя- 
павандо. 

Синдулэ хай-да дякава гэлэй най таондоани буру, 
синдулэ дяпаханила хамаси эди гэлэгурэ. 

Суэ хони мэнди най тайвани гэлэй осини, найду-да 
туй-мэт таосу. 

Суэ мэпэри улэси найва улэси осини, сунду хай бани- 
ха? Соронку найсал-да мэпэри улэси гурумбэ улэси. 
Сунду улэмбэ таи найду суэ улэмбэ тайсу осини, хай 
сунду баниха? Соронку найсал-да туй-мэт тайчи. 
Нандоанкимбари суэ хамаси баогойчайсу осини, ха- 
маси, сунду хай баниха? Соронку найсал-да соронку 

найсалду хониа нандоанкимбари осини, хониа бао- 
ГОЙЧИЛ. 

Суэ байгоансалбари улэсиусу, хайва-да эм халачиама- 
ри улэмбэ таосу, нандачивандаосу. Сунду даи айсилан 
одяра, Даи Эндур хусэ пиктэсэлни одясу; Нёани бани- 
аласи, аяктаку найсалба-да гудиэсини. 

Суэ гудиэси миаванку биусу, эмуту Амимбари-мат. 
Уйвэ-дэ эди дёдясу, сумбивэ-дэ уй-дэ дёдяси; уйвэ-дэ 
эди оркилтоасу, сумбивэ-дэ уй-дэ оркилтоаси; гудиэ- 
сиусу, сумбивэ-дэ гудиэсидерэ. 

Буктэусу, сунду-дэ будерэл: тиас-тиас би, дерини 
уелэни би, дигдами дялоповохан даолакоди суэ тухи- 
чиэсу евэридерэл. Хони би даолакоди даолайсу осини, 
туй биди-тул сунду даолагодяра». 

Иисус нёанчиани мода хэсэвэ гисурэхэни: «Бали най 
гой бали найва элгэми мутэй-ну? Дюэтудиэри чондо- 
чи турэси-ну? 

Тачиочини алосимдидой уйлэ одаси; улэн тачиочи 
осини, най таони алосимди-мат оси. 

Хай си кукпукэмбэ андарби насалдоани ичэдейси, 
мэнэ насалдои-тани вами мова сарасилай? 

Хони андарчии уми мутэйси: „Анда, насалдиадиаси 
кукпукэмбэ агбимбогоива чихало!“ Си мэнэ насалдои 
би вами мова ичэсилэй. Си дялинку най! Дюлилэ на- 
салдиади вами мова тоандо, туй тапи-мат андарби 
насалдиадиани кукпукэмбэ агбимборива садячи. 
Чукин дякава бури улэн мо аба; улэн дякава бури чу- 
кин мо-да аба. 

Мо таомбани балди амтакалани, боктолани, чэмэлэни 
сами мутэури, сэпэрси модиади амтакава тамаваси, 
гучи понгодиади муксултэвэ тамаваси. 

Улэн най улэн миавандолаи улэмбэ бури, аяктаку 
най-да аякта миавандолаи аяктава бури, туй тами ми- 
авани дялокпини дякади анмани унди. 

Хайгой суэ Мимбивэ хэрсису: „Эдемби! Эдемби!“ Ми 
ундиивэ-тэни тасилари? 

Сунчи ундии: „Минчи пулси, Ми хэсэивэ досодяй, 
хэсэлэивэ тай най таони эмуту тэй най-мат би: 

“Тэй най сонта чондова хулэрэ, дёло оялани тэхэвэ 
нэрэ, дёгба ангохани. Далан осидоани, муэ, дёлоду би 
дё тэхэвэни исипи, туйнкуми мутэчини. 
Досодяй-тани, хэсэлэи таси най эмуту гой най-мат би: 
Тэй най тэхэ ана дёгба ангохани; муэ дё тэхэвэни иси- 
доани, чаду-баки тухэни, тэй дё бояни манга бичин”“». 


7 паси 


Нёани, досидяй гурунчи хэм хэсэи хисангоми ходипи, 
Копернаум хотончи ихэни. 

Эм танго чаоха дянгиангони улэсини дэнсимди элэ 
бурмулэ энусихэни. 

Иисусэвэ долдира, чаоха дянгиангони Нёанчиани 
Иудея сагдимдисалбани энэвэнкини, дэусимдивэ ок- 
чиндагоани гэлэгуэчи. 

Нёанчи Иисусэчи дидэ, Нёамбани тэдючимэри гэлэ- 
хэчи: «Нёани гэбуку най, Си нёандоани чава таро. 
Нёани буэ найпова улэсини, бунду кэсивэ гэлэури 
дёгба ангохани». 

Иисус нёандиачи энэхэни. Нёани дёгба элэ исидоани, 
чаоха дянгиангоани диасилби Нёанчиани унгуэчи 
энэвэнкини: «Эден! Эди дэнсирэ! Ми гэбуку най биэ- 
симби, ми дёкчиива эди ирэ! 

Туй тами Синчи дигуи, ми мэпи гэбукуем бодоасим- 
би. Хэсэвэ-рэгдэ унду, дэнсимдии-дэ аянагодяра. 
Ми-дэ гиандиади сирэнку най тамби, минду-дэ минди- 


эди сирэнку чаохасал бичи, эм найчи „энэру“, — унди- 
ивэ осини, нёани энэй; гой найчи „диду“, — ундиивэ 
осини, нёани дидэй; дэнсимдичии „чава таро“, — унди- 


ивэ осини, нёани тай». 

Эйвэ долдипи, Иисус эрдэнгэвэ бахани, туй тара ха- 
миалаи энэй гурунчи ункини: «Сунчи ундэмби: „Ми 
Израильду-да эй-мэт агдаорива эчиэ бараи“». 
Гиактамдисал дёкчи дидюпэри, энуси дэнсимди ая 
осигохамбани баогохачи. 

Тотапи Иисус Наинди гэрбуку хотончи энэхэни, 
Нёандиани дахамдисални, гучи эгди гой найсал энэ- 
ХЭЧИ. 

Нёани хотон докачиани исидоани, чаду наон эктэ 
эмукэн хусэ пиктэни буйкимбэни ниэвухэчи. Эктэди 
гэсэ хотондиади эгди найсал энэхэчи. 

Наон эктэвэ ичэрэ, Эден гудиэсими ункини: «Эди 
сонгора». 

Тотапи дидянда, буйкин най диркэчэвэни тонгалаха- 
ни; ирай найсал каодярахачи, Нёани-тани ункини: 
«Наондёан! Синчи ундэмби: „Илигоро“». 

Буйкин най, тэгурэ, хисангоми дэрухэни, туй тара 
Иисус нёамбани эниндуэни бугухэни. 

Хэмту найсал тэн нэлэхэчи, Эндурбэ гэбултумэри ун- 
кичи: «Эй, гэ, Эндурдиэ ундэй най буэ алдандопова 
илигохани, Эндур-тэни Мэнэ найчии дидюхэни». 
Нёани гэбуни мэдэни Иудеява гучи гой боава хэкпэ 
мэдэрикпини. 

Иоанн дахамдисални нёамбани чава хэм саванкичи. 
Иоанн, дюэр дахамдисалби хэрсирэ, Иисусэчи мэдэ- 
сигуэчи гиактадихани: «Си дигилэйси-ну, гой найва 
халачидяпу-ну?» 

Нёанчи, Иисусэчи дидэ, ункичи: «Иоанн Сэвэкилэм- 
ди бумбивэ Синчи мэдэсигупувэ гиактадихани: „Си 
дигилэй найси-ну, гой найва халачидяпу-ну?“» 

Тэй эринду Нёани эгди найсалба энудиэдиэчи, чукин 
эрисэлдиэдиэчи окчичихани, эгди бали гурумбэ на- 
салди ичэй осигованкини. 

Иисус-тэни, нёанчиачи таодагоми ункини: «Иоаннчи 
энурэ, хайва-да суэ ичэхэмбэри, долдихамбари, ундусу: 


31 


23 
24 


25 


26 


27 


28 


29 


30 


31 


32 


33 


Лука, 7 


бали найсал ичэлугуй, дохоло найсал аянагой, оркин 
укуди энуси гурун гандян осигой, конго гурун долди- 
логой, буйкин гурун хорагой, гиохатонсал улэн мэдэвэ 
мэдэричи. 

Мимбивэ тэргэдэси най кэсику». 

Иоанн гиактамдисални энуйдуэчи, Нёани гэрэн гу- 
рунчи Иоанн удэвэни гисурэлухэни: «Суэ хайва ичэн- 
дэмэри най ана боачи пулсихэсу? Холгокта хэдунди 
хэдумбуривэни-ну? 

Суэ-дэ хайва ичэндэмэри пулсихэсу? Улэнди тэтуэку 
найва-ну? Тэй улэн, бобой тэтуэвэ тэчичи найсал эден 
дёсалдоани балдичи. 

Суэ-дэ хайва ичэндэмэри пулсихэсу? Эндурди ундэй 
найва-ну? И, сунчи ундии, нёани Эндурдиэ ундэй 
найдуй-да даи. 

Нёани удэвэни туй нирувухэн би: „Ми Си дэрэлси 
дюлиэлэни Мэнэ Мэдункуи гиактадии Си дюлиэлэси 
поктогоаси баргигоани“. 

Сунчи ундии: Экэсэл бахандолачи эмун-дэ Эндурдиэ 
ундэй найсал Иоанн Сэвэкилэмдидуй даи аба. Чу ну- 
чидимэ-дэ Эндур далачини эриндуэни нёандуй даи». 
Хэмту Нёамбани досолахан найсал гучи албамба дя- 
пай найсал Эндурбэ мактахачи, тотара Иоанндиади 
СЭВЭКИЛЭКПИЧИ. 

Фарисейсал, гучи гиамба сари найсал мэпи Эндур чиха- 
лайвани ачаканасимари Иоанндиади эчиэ сэвэкилэчи. 
Чаду Эден ункини: «Тэй хала найсалбани насори, 
уйди унэчиури? Нёанчи уй-мэт бичи? 

Нёанчи, боала тэси пурил-мэт, диа диавари хэрсичи, 
ундичи: „Буэ сунду пиокианди пиокиачихапу, суэ 
эчиэ тэптэрэсу; буэ сонгопси дяримба дярихапу, суэ 
эчиэ сонгоасу“. 

Иоанн Сэвэкилэмди дичини, эпэмбэ сиараси, аракива 
омиаси, суэ-тэни ундису: „Нёани долани амбан“. 

Най Хусэ Пиктэни дичини, сиари, оми; суэ ундису: 
„Гэ, сиаорива, аракива омиорива улэси най дичини, 
албамба дяпай найсал, соронку найсал андарчи“. 
Эндур сонта муруни пурилни тэй мурумбэ тэрэк биди 
бодойчи». 

Хавойни-ну фарисейсалдола Иисусэвэ нёандиани гэсэ 
сиагой гэлэхэни. Нёани, фарисей дёкчиани ирэ, ак- 
панкини. 

Гэ, тэй хотонду балди соронку эктэ, Нёани тэй най 
дёгдоани бивэни сара, улэн пунку нутэку пэнсэкувэ 
олбинкини. 

Туй тара Нёани хамиалани бэгдидуэни илира, сонго- 
ми бэгдивэни нимоктадии силколохани, дилии нуктэ- 
дии хаочими, туй тара бэгдивэни одёктахани, нутэди 
модорихани. 

Нёамбани хэрсихэн фарисей, чава ичэми, мэнэ долаи 
ункини: «Нёани Эндурдиэ ундэй най осини, сагилаха- 
ни, уй тэй эктэ, хони би эктэ Нёамбани тонгасини. 
Тэй эктэ соронку». 

Нёанчиани кэчэригурэ, Иисус ункини: «Симон! Ми 
хайва-ну синчи уукичэмби». Нёани ундини: «Унду, 
Алосимди». 

Иисус ункини: «Эм нандаванди найду дюэр нандаку 
най бичичи: эмдимэ тойнга танго мэнгумэ дихава 
нандахани, дюэечиэ — сосива нандахани. 

Нёанчи бугугуэри диха ана бичичи, туй тами нандоан- 
кин най нандавачи ачохани. Унду: хавойдима нёамба- 
ни манга улэсидерэ?» 

Симон унгухэни: «Мурчии, эгдивэ ачохани». Иисус 
нбанчиани ункини: «Си тэрэк мурчихэси». 

Эктэчи кэчэригурэ, Симончи ункини: «Си эй эктэвэ 
ичэйси-ну? Ми дёкчиаси дичимби, си-тэни бэгдии сил- 
когоива-да минду муэвэ эчиэ бурэси, нёани-тани ни- 
моктадии бэгдиивэ силкохани, нуктэдии хаочихани. 

Си Мимбивэ одёачиси, нёани-тани Ми дичиндиивэ 
бэгдиивэ одёктами ходиаси. 

Си дилиива симуксэди модориачиси, нёани-тани бэг- 
диивэ пунку нутэди модорихани. 

Туй тами синчи ундии: Нёани манга улэсихэни тур- 
гундулэни нёандоани эгди соронсалба ачовори. Уй- 
ду-тэни оива ачовори, тэй най ои улэсини». 
Эктэчи-тэни ункини: «Соросалбаси синдиэди ачо- 
вори». 

Нёандиани гэсэ аоликачихан найсал мэнэ долари хи- 
санголохачи: «Уй дяка хай соронсалба-да ачойни?» 
Нёани-тани эктэчи ункини: «Си агдаси симбивэ хори- 
хани, номохонди энэру!» 


8 паси 


Тэй хамиалани Иисус, хотонсалба, ихонсалба пулси- 
ми, алосиктахани, гучи Эндур далачини эримбэ са- 
ванкини. 

Нёандиани гэсэ дёан дюэр дахамдисални, гучи бусиэ- 
сэлдиэди окчичихани экэсэл бичичи: Мария, гой гэр- 
буни Магдалина, нёандиади надан бусиэ ниэхэчи, 
Гучи Иоанна, Ирод дённи даламдини Хуза асини, гу- 
чи Сусанна, гучи эгди гой-гой экэсэл, нёанчи, дяка- 
диадиари бурэ, Христосава дэнсихэчи. 

Эгди най поагойдоани, Нёанчиани хотон таондоани 
балди найсал пулсихэчи. Нёани мода хэсэвэ хисанголо- 
хани: 

«Таримди усэи таригой ниэхэни: таридоани, бонго усэ 
покто дякпадоани тухэни, туй тара чава такточихачи, 
гучи чава боа ниэчэнсэлни чокихачи. 

Дюэечиэ усэ дёлоку начи тухэни, урэрэ, муэ ана бими, 
холгохани. 

Илиачиа усэ сэпэрси понго токондолани тухэни, тэй 
понго урэми чава чихэни. 

Дуечиэ усэ улэн начи тухэни, урэрэ, эм танго сикун 
усэсэлбэ бухэни». Туй ундэ, морапсинкини: «Сианко- 
ни долдигини!» 

Дахамдисални-тани Нёанчиани мэдэсихэчи: «Тэй 
мода хэсэ хай дяка?» 

Иисус ункини: «Суэ Эндур далачини эрин сумэчин- 
сэлбэни отолису, поани найсал-тани тэм мода хэсэ- 
сэлбэ саричи; нёанчи ичэмэри ичэси, долдимари 
отолиаси. 

Тэй мода хэсэ туй би дяка: Усэ — Эндур хэсэни. 

Покто дякпадоани тухэн усэ — досидяй найсал; тотара 
нёанчиачи амбан дидэ, миавандиадиачи хэсэвэ гадёй- 
ни, нёанчи эм агдами тагоачи, мэпэри эм хориамари 
тагоачи. 

Дёлоку начи тухэн усэ — хэсэвэ долдира, агдамари чи- 
халай найсал; дачан ана бимэри, бан агдара, нёанчи 
мангасидоачи хамаси хадандичи. 

Сэпэрси понгочи тухэн усэ — хэсэвэ досидяй найсал; 
нёанчи хадамари тагилаори дякадиари, баян дякадиа- 
ри, улэси дякадиари чирэкпичи, улэн дякасалба эм 
бурэмэри, хамаси хадандичи. 

Улэн начи тухэн усэ - хэсэвэ долдира, улэн гандян 
миавандои тэй хэсэвэ этэхи найсал, нёанчи аличамари 
улэн дякава буричи». Чава ундэ, морапсинкини: «Си- 
анкони долдигини! 

Уй-дэ, лава таора, чава алиоди дасиаси, аори бэун пэ- 
гиэлэни нэрэси, ихэн найсал нэгдембэ ичэгуэчи — бай 
туй нэри. 

Хамача-да аба, хониа мэпи дяячахан-да, най ичэгуэ- 
чини осигоачин, долаи сумэчиухэн дяка саговачин 
осигоачин. 

Гэ, хони суэ досидяйвари ичэдеусу, уй хай дякако, 
тэйниду будерэ, уй дяка ана, тэйнилэ мурчини дяка- 
ва-да дяпагодяра». 

Иисусэчи Энини, нэусэлни дидэ, эгди най бини тур- 
гундулэни дякпачиани лан димэри мутэчичи. 
Нёамбани саванкичи: «Симбивэ ичэйчэмэри, Эниси, 
нэусэлси боала илисичи». 

Иисус нёанчиачи таодагоми ункини: «Эндур хэсэвэни 
досодяй, Эндур хэсэлэни тай гурунсэл Ми энимби, 
Ми нэусэлби». 

Эм иниду Нёани дахамдисалдии огдачи охани, туй та- 
ра нёанчиачи ункини: «Хэвэн багиачиани даогоари». 
Туй тара энэлухэчи. 

Даоридоачи, Нёани онасахани. Хэвэнду пуксин тонга- 
лахани, вата-да огдачиачи ихэни, нёанчи дэнсипсивэ 
бахачи. 

Иисусэчи лан дидэ, сэрумэри, ункичи: «Алосимди! 
Алосимди! Будэйпу» Нёани-тани, илира, хэдумбэ, 
ватава каодяраванкини, чаду-баки сэлкини, торон- 
гохани. 

Чаду Нёани нёанчиачи ункини: «Хайду суэ агдасо 
бини?» Нёанчи-тани тэн нэлэмэри, мианмари, диа 
диадиари хисангохачи: «Эй уй дяка? Хэдумбэ, ватава 
каодяравандай, Нёани хэсэвэни долдичи». 

Нёанчи Галилея бадодоани би Гадарин калтадиачиани 
ДИЧИЧИ. 

Иисус сапси кирачиани хулумбучиэни, Нёамбани тэй 
хотонду би най бачиалихани. Тэй най балана бусиэ- 
сэлку бичин, тэтуэвэ-дэ тэчичиэчини, дёгдо-да балди- 
ачини, тэм хэурду-рэгдэ балдихани. 

Нёани, Иисусэвэ ичэпи, морапсинкини, дюлиэлэни 
турэ, даи дилгандии ункини: «Мимбивэ эди тонгала- 
ра, Иисус, Эндур Увуйдимэ Хусэ Пиктэни, намичам- 
би, мимбивэ эди эрулэрэ». 

Туй тами Иисус тэй найдиади бусиэсэлбэ ниэвэнки- 
ни; тэй бусиэсэл нёамбани гойдами эрулэхэни; нёам- 
бани, уюн бигуэни, этумэри дюлдиэнди, топтоди 

уичэхэчи; нёани, чава лопто гудэлими, бусиэ пуннэй- 
дуэни, най ана боачи энэрэ, бичини. 

Иисус нёанчиани мэдэсихэни: «Си гэрбуси хай?» 
Нёани ункини: «Танго-танго»; туе би бусиэсэл нёани 
дочиани ихэчи. 

Нёанчи, пэрэл ана пакчи боачи эди энувэндэм, Иису- 
СЭВЭ ГЭЛЭХЭЧИ. 

Чадо-баки хурэн хапоидоани олгиансал даи ёнани он- 
кохани. Бусиэсэл, олгиансалчи игуэри, Нёани чиха- 
лайвани гэлэхэчи. Нёани чихалахани. 

Бусиэсэл, найдиади ниэрэ, олгиансалчи ихэчи, ёна 
кас би мэгдин кирадиадиани, пэйси амоанчи пуйку- 
нэсирэ, муэлэнкини. 

Этумдисэл, чава ичэпэри, хотонду, ихонсалду би гу- 
рунчи гисурэгуй тутулухэчи. 

Чава ичэгуй, гэрэн гурун дичичи; Иисусэчи дидэ, бу- 
сиэсэлдулэ гэтэгухэн найва бахачи, нёани тэтуэку, 
Иисус бэгдини дякпадоани тэрэ, гал-гал осигохани, 
найсал манга уэлэхэчи. 

Хони-да гориа най ая осихамбани ичэдехэн гурунсэл 
нбанчиачи гисурэхэчи. 

Гадаринди лан би боасалду балди найсал хэм мангади 
нэлэхэчи, тотамари Иисус энуйвэни гэлэхэчи. Нёани, 
огдачи огора, даогохани. 

Бусиэсэл ниэхэни най Иисусэди гэсэ бичэхэни. 
Иисус-тэни, нёамбани чиндагоми, ункини: 

«Дёкчии мочогоро, хайва-да Эндур синду тахамбани 
гисурэру». Тэй най, хони-да нёандоани Иисус тахам- 
бани, тэй хотонду би найсалба алосиндами энэхэни. 
Иисус мочогочиани, найсал Нёамбани улэн ачанкичи, 
Нёамбани хэмтудиэри халачихачи. 

Гэ, эм най, Иаирди гэрбуку, дичини, нёани кэсивэ гэ- 
лэури дё даламдини бичин. Иисус бэгдичиэни турэ, 
Нёамбани дёкчии игуэни гэлэхэни. 

Нёани эм дёан дюэр сэ энусими элэ буди асиа пиктэ- 
ку бичини. Иисус-тэни энэйдуэни, эгди найсал Нёан- 
чиани гэдэм энэхэчи. 

Эйду, сэксэди ниэуми, дёан дюэр айнанидо энуси эк- 
тэ бичини. Нёани дякаи хэм окчичи найсалду манаха- 
ни. Уй-дэ нёамбани окчими мутэчини. 

Иисус хамиалани дидэ, тэтуэни элэвэни тонгалахани. 
Чадо-баки сэксэ хэейни халкини. 

Иисус ункини: «Уй Мимбивэ тонгалахани?» Хэмту 
най ачаканасидоани, Пётр, гучи Нёандиани гэсэ би гу- 
рунсэл ункичи: «Алосимди! Найсал Синчи гэдэм энэхэ- 
ни. Си-тэни ундиси, уй Мимбивэ тонгалаханиам». 
Иисус-тэни ункини: «Уй-ну Мимбивэ тонгалахани, 
туй тами Ми Миндиэди ниэхэн кусумбэ сахамби». 
Тэй эктэ, дяями мутэчимби отолира, патарими Нё- 
анчиани дичини, дюлиэлэни тухэни. Гэрэн гурун 
долдидиачи саванкини, хай тургундулэни Нёамбани 
тонгалахамби, хони чадо-баки аянагохамби. 

Иисус нёанчиани ункини: «Хаха бису, асиа пиктэ, си 
агданси симбивэ хорихани, номохонди энуру». 

Нёани чава хисангойдоани, уй-ну кэсивэ гэлэури дё 
даламдини дёгдиадиани дидэ, тэй даламдичи ункини: 
«Си асиа пиктэси буйкини, Алосимдива ебэ анава эди 
таванда!» 

Иисус-тэни, чава долдипи, нёанчиани ункини: «Эди 
нэлэрэ, тэм агдами бису, туй хорагодячи». 

Дёкчи дидюпи-тэни, уйвэ-дэ эчиэ ивуэни, тэм Пётр, 
Иоанн, Иаков, асиа пиктэ амини, энини ихэчи. 

Хэмту най манга сонгохачи. Нёани-тани ункини: 
«Эди сонгоасу. Нёани эчиэ будэни, аорини». 

Асиа пиктэ буйкимбэни самари, Нёандиани инэктэ- 
хэчи. 

Нёани-тани хэмту найсалба ниэгувэнкини, асиа пиктэ 
наладоани дяпара, морапсинкини: «Паталан! Илигоро!» 

Арчокан эргэни мочогохани, чадо-баки илигохани; 
нёандоани сиагоани Иисус бурусуэм ункини. 

Амини, энини тэн мианкичи. Иисус туй осихан дяка- 
ва уйчи-дэ эди гисурэсуэм, нёанчиачи ункини. 


9 паси 


Дёан дюэр дахамдисалби хэрсигурэ, нёандоачи буси- 
эсэлбэ оялани гиамба, энусэлбэ окчичиори кусумбэ 
бухэни. 

Тотара Эндур далачини эримбэ алосиктагоачи, энуси 
найва окчичигоачи энувэнкини. 

Нёанчиачи ункини: «Хайва-да поктодои эди дяпасу: 
тунепумбэ-дэ, сомаламба-да, эпэмбэ-дэ, мэнгумбэ-дэ, 
калаори тэтуэвэ-дэ эди дяпасу. 

Хавой дёкчи ипэри, чадо биусу, таядиади поктолари 
энусу. 

Сумбивэ ивэндэси дёгба исипари, хотондиади ниэгуй- 
дуэри, чадо бэгдидиэдиэри гумухимбэ гуюсу, тэй дён- 
камба кэкчэмэри агдолагоари». 

Гэ, исивари боа таондоани улэн мэдэвэ савамари, 
найва окчичимари, дахамдисал энэмэри гой-гой ихон- 
салба пулсихэчи. 

Ирод Галилея боани даламдини, Иисус хайва-да хэм 
туй тахамбани долдипи, асо улэн эчиэ отолиани; ча- 
ли-киала эмун гурун, Иоанн буйкинди хорагоханиам, 
мэдэрихэчи, 

Гой гурун — Илия агбингоханиам, ункичи. Поакта- 
ни-тани Эндурдиэ ундэй гурундулэ эм най буйкинди 
хорагоханиам, пэргэчихэчи. 

Ирод-тани ункини: «Ми Иоанн диливани чалихамби. 
Нёани удэвэни досодяи, тэй уй дяка?» Нёамбани 
ИЧЭЙЧЭХЭНИ. 

Апостолсал дидюпэри, Иисусэчи хайва-да тахам- 
бари гисурэгухэчи; туй тара Нёани, апостолсалби 

олбими, Вифсаида хотончиани лан би, най ана бо- 
ачи энэхэни. 

Тотам-да найсал, сара, Нёани хамиалани энэхэчи, 
Иисус, найсалди хопалапи, нёанчиачи Эндур далачи- 
ни эримбэни гисурэй, окчиорива гэлэй гурумбэ окчи- 
чай тахани. 

Ини сиксэгупсинкини. Дёан дюэр апостолсал, Нё- 
анчиани дидэ, уукичи: «Найсалба чиндагоро, нёан- 
чи дидяла би ихонсалчи, иргэнсэлчи авандагоачи, 
гучи сиаорива гэлэндэгуэчи; буэ эйду най ана боаду 
бипу». 

Иисус-тэни нёанчиачи ункини: «Суэ найсалду сиао- 
рива бурусу». Нёанчи ункичи: «Бунду тойнга эпэн, 
дюэр согдата-рагда би: буэ эй хэмту найсалду сиаори- 
ва гандамари энэурини-ну?» 

Чаду тойнга мингандоа найсал бичичи. Нёани-тани 
дахамдисалчии ункини: «Нёамбачи эм дергиду со- 
си-соси тэвэндусу». 

Туй тахачи, хэм тэвэнкичи. 

Иисус-тэни тойнга эпэмбэ, дюэр согдатава дяпара, 
боава уйси ичэрэ, кэсигуэчи гэлэхэни, сиаптангива 
оболахани, гэрэн гурунду дахамдисалби буктэгуэчи. 
Туй тара сиамари-да хэм элэхэчи; пулэвэни-тэни дёан 
дюэр сиансачи тэучигухэчи. 

Эм эринду Нёани най ичэсини боаду кэсивэ гэлэйдуэ- 
ни, дахамдисални Нёандиани гэсэ бидуэчи, нёанчиачи 
мэдэсихэни: «Мимбивэ уем найсал мурчичи?» 

Нёанчи таодагомари ункичи: «Бонгони Иоанн Сэвэ- 
килэмдиэм, гойдимани Илиям, поани эм балана Эн- 
дурдиэ ундэй най буйкиндии хорагоханиам». 
Иисус-тэни нёанчиачи мэдэсихэни: «Суэ Мимбивэ уем 
мурчису?» Пётр таодагохани: «Эндур Христосаниам». 
Нёани-тани нёамбачи масиди паполахани уйчи-дэ ча- 
ва гисурэсидечи. 

Нёани ункини: «Най Хусэ Пиктэни манга бадяра, саг- 
ди гурунсэл, Бонго Эндур дённи дянгиансални, данса- 
ва сари найсал Нёамбани дёдядярал, вадярал, илиачиа 
иниду Нёани хорагодяра». 

Хэмтуничи-тэни ункини: «Уй Ми хамиалаива энэйчэй 
осини, мэпэри онбосу, крестаи дяпаосу, Ми хамиала- 
ива энусу. 

Эргэмби этэхичэй гурун, чава хуэдэй; эргэмби Ми 
тургундулэивэ хуэдэйни, чава этэхи. 

Боа яловани мэнги осивампи, мэпи-тэни ваори, мэпи 
оркилаори найду хай ебэ? 

Уй-дэ Минди, Ми хэсэдиивэ иламосилой осини, Най 
Хусэ Пиктэни, мэнэ гэбудии, Амимби, Эндур Мэдун- 
кусэлчи гэбудиэчи дидюпи, иламосилой. 

Ми сунчи тэрэк ундии: Эйду илисини долани поани 
би, бурбуривэ сарами-баки, Эндур далачини эримбэ 
ичэдерэл». 

Тэй хэсэсэл хамиалани дякпун иниэ бипиэ, Пётрава, 
Иоамба, Иаковба гадёми, кэсивэ гэлэгуй хурэнчи то- 
хани. 

Кэсивэ гэлэйдуэни, дэрэлни бойкои калахани, тэтуэ- 
ни чагдян, килтолиан очини. 

Гэ, дюэр хусэ най Моисей гучи Илия Нёандиани ги- 
сурэндухэчи. 

Эндур гэбукуни дипэри, нёанчи Иисус Иерусалимчи 
энэйгилэйвэни хисангохачи. 

Пётр-тани гучи нёандиани гэсэ би найсал аохачи; 
сэнэгупэри Иисус Эндур гэбукувэ, Нёандиани гэсэ 
илиси дюэр хусэ найва ичэхэчи. 

Тэй гурун Нёандиадиани энэйдуэчи, Пётр Иисусэчи 
ункини: «Алосимди! Эйду бунду улэн; илан дёкамба 
ангойпу: эмун — Синду, эмун — Моисейду, эмун — 
Илияду», — хайва-да сарами хисангохани. 

Чава ундидуэни, чагдян тэвэксэ агбинкини, нёамбачи 
паняндии дасихани; тэвэксэчи ипэри, нэлэхэчи. 
Тэвэксэдиэди дилган бичини: «Гэй Ми Улэсии Хусэ 
Пиктэи; Нёамбани досодяосу!» 

Тэй дилган биучиэни, Иисус эмучэн дэрэдигухэни. 
Нёанчи-да хэмэ бичичи, хайва-да ичэхэмбэри тэй 
инисэлду уйчи-дэ гисурэчичи. 

Диая иниду нёанчи хурэндиэди эуридуэчи, эгди най- 
сал Нёамбани бачиалихачи. 

Олокиана уй-ну найсалдола морапсинкини: «Алосим- 
ди! Симбивэ намбочамби: ми эмукэн хусэ пиктэчиивэ 
ичэру. 

Нёамбани бусиэ дяпакачини, пиктэ-тэни олокиана 
морапсинкини. Бусиэ нёамбани эрулэйдуэни, пиктэ 
анмалани хоикса агбилойни. Тотапи-мат бусиэ нёам- 
бани силан чиндагойни. 

Ми нёамбани пуннэчигуэчи дахамдисалбаси гэлэхэм- 
би, нёанчи-тани мутэчичи». 

Иисус-тэни, таодагоми, ункини: «Тэде ана, оркинку 
хала! Хай эринчиэни сунди, сумбивэ аличами, бидем- 
би? Хусэ пиктэи эуси олбиндо!» 

Наондёкан дидидуэни-тани, бусиэ нёамбани начи 
нангалара, татоами дэрувэнкини; Иисус-тэни бусиэ- 
вэ паполахани, наондёкамба хорира, аминдоани бу- 
гухэни. 

Хэмту найсал Эндур даидиани мианкичи. Иисус хай- 
ва-да хэм тайдиани хэмту найсал миандидоачи, Нёани 
дахамдисалчии ункини: 

«Эй хэсэсэлбэ сиамбари долани нэрусу: Най Хусэ 
Пиктэвэни най налачиани бугудерэл». 

Нёанчи эй хэсэвэ эчиэ отолиачи, тэй хэсэ нёандиади- 
ачи дасикто бичин, туй тамари нёанчи чава сарачичи; 
Нёанчиачи тэй хэсэвэ мэдэсиуривэ нэлэчихэчи. 
Нёанчиачи-тани мурун дичини: «Уй нёандолачи даи?» 

Иисус-тэни, миаванчи мурумбэни сами, пиктэвэ дя- 
пара, мэнэ дюлиэлэи иливанкини. 

Нёанчиачи ункини: «Ми гэрбугуивэ эй пиктэвэ уй 
гудиэси осини, Мимбивэ-дэ гудиэси. Уй Мимбивэ 
гудиэси осини, тэй Мимбивэ Гиактадиханива гуди- 
эси; туй тами уй сундулэ чу нучи, тэй чу даи оси- 
дяра». 

Чаду Иоанн ункини: «Алосимди! Гэрбудиэси бусиэ- 
сэлбэ пуннэчи найва буэ ичэхэпу, бунди пулсиэсини 
тургундулэни нёани туй тайвани камалихапу». 

Иисус нёанчиани ункини: «Эди камалиасу; уй сумби- 
вэ оркиласи осини, тэй сунди гэсэ би». 

Иисусэвэ Боачи дяпаори инисэлни исидоачи, Нёани 
Иерусалимчи энэйчэлухэни. 

Мэдэвэ гисурэй найсалба дюлиэлэи гиактадихани; нё- 
анчи энэхэчи, Самария ихончиани ихэчи, Нёани дю- 
лиэлэни хэм баргигой. 

Иисус Иерусалимчи хэрэлини-мэт бичини тургунду- 
лэни, чаду Нёамбани бачиалиорива чихалачичи. 

Чава ичэпэри, дахамдисални Иаков гучи Иоанн унки- 
чи: «Эден! Тава боа уедиэдиэни эугуэни, нёамбачи ва- 
гоани, Илия тахани-мат, буэ ундипувэ чихалайси?» 
Нёани-тани, нёанчиачи кэчэригурэ, камалими унки- 
ни: «Суэ хайди-да эрикувэри сарасису. 

Най Хусэ Пиктэни най эргэмбэни эм варами тагои, 
хоригои дичини». Нёанчи гой ихончи энэхэчи. 
Нёанчи поктоду бидуэни, уй-ну Нёанчиани ункини: 
«Эден! Ми хамиаласи энэдемби хаоси Си энэй- 
си-дэ». 

Иисус нёанчиани ункини: «Соли еруку, боа ниэчэн- 
сэлни омоку, Най Хусэ Пиктэни-рэгдэ дилии хай- 
ду-да нэгуи бараси, хай-да ана». 

Гойдиманичи ункини: «Ми хамиалаива эну». Тавойни 
унгухэни: «Эден! Дюлилэ амимби хумугуивэ энуэнду». 

Иисус-тэни нёанчиани ункини: «Буйкин гурунсэл 
буйкинсэлнгуэри хумугичи. Си-тэни эну, Эндур дала- 
чини эримбэни улэн мэдэвэ савандо». 

Гойни-тани ункини: «Ми, Эден, Си хамиаласи энэ- 
демби. Дюлилэ мимбивэ дёнканчии пэдэм дэрэдигу- 
суэм умбувэндэгуэнду». 

Иисус-тэни нёанчиани ункини: «Уй-дэ, андяду налаи 
нэрэ, хамаси ичэктуси, Эндур далачини эрингудуэни 
тэдеку биэси». 


10 паси 


Тэй хамиалани Эден гучи надайнго гой дахамдисал- 
ба сондёра, нёамбачи Мэнэ дюлиэлэи дюэр-дюэр 
Мэнэ энэйчэхэмби хотон, бэун таончиани гиактади- 
хани. 

Нёанчиачи ункини: «Усинду посигори найсал эгди, 
тай найсал ои; усимбэ посиорива далай Эдембэ нами- 
чиосу, тай найсалба усимби осигоачи дивэнгуэни. 
Энусу! Ми сумбивэ енгурсэл алдандоачи би хоникан- 
салба-мат гиактадиамби. 

Суэ далиамба-да, сомаламба-да, отава-да эди дяпасу, 
уйди-дэ поктоду эди бачигоасо. 

Хавой дёкчи ири осини, бонгоду ундусу: „Эй дёгду 
улэнди, эм сориамари бигичи!“ 

Чаду нэенди балдиори дяка пиктэни би осини, суэ 
номохонсу бэунгуи бадяра, абани осини, сунчи мочо- 
годяра. 

Тэй дёгду дэрэдигусу, чаду би дякасалба сиаросу, оми- 
осу; дёбойнива дёбохандолани айсилагорива гэлэй. 
Дёгдиади дёкчи эди пулсиэсу. 

Суэ хавой-да хотончи диучиэсу, сумбивэ улэн бачичи 
осини, сунду буричи сиаорива сиаросу. 

Чаду энуси гурумбэ окчичиосу, гучи нёанчиачи унду- 
су: , Эндур далачини эрин сунчи лан осихани“. 

Суэ хавой-да хотончи диучиэсу, сумбивэ бачиасичи 
осини, боачи ниэрэ, ундусу: 

„Суэ хотондоасу бунчи лактохан гумухимбэ сунчи ха- 
маси гуигуйпу, туй тами-да саросу: Эндур далачини 
эрин сунчи лау осихан, саросу“. 

Сунчи ундэмби: „Тэй осигилай иниду Содом тэй хо- 
тондой улэнлэ оси“. 

Си-дэ кисиакоси, Хоразин! Си-дэ кисиакоси, Вифсаи- 
да! Тираду, Сидонду, сунду би-мэт би, кусун агбинкини 
осини, нёанчи балана лобакама тэтуэку, пуниктэнду 
тэсимэри, соромбори дякава вадёчихамбари отолигом- 
чал, гучи туй эм та тагоари. 

Дёдянду Тир-дэ гучи Сидон-да сундуй улэн осидяра. 
Си, Копернаум, боа уечиэни тохан, амбан боачиани 
лукту тудечи. 

Сумбивэ досодяй най Мимбивэ досодяй, сумбивэ 
ачаканаси най Мимбивэ ачаканаси, Мимбивэ ача- 
канаси най-тани Мимбивэ Гиактамдиханива ачака- 
наси». 

Надайнго дахамдисал, агданасимари мочогора, унки- 
чи: «Эден! Бусиэсэл-тэни, гэрбувэси ундидуэпувэ, 
бумбивэ долдихачи». 

Иисус-тэни нёанчиачи ункини: «Ми боадиади пэйси 
агди талини-мат тухэн амбамба ичэхэмби. 

Гэ, Ми сунду туй таори гиамба бурэмби: такточису 
муйкисэлбэ, гуку колансалба, байгоансал хэмту ку- 
сумбэчи. Сумбивэ хай-да оркинди таси. 

Бусиэсэл сумбивэ долдивачи эди агданасиасу, боа 
уелэни суэ гэрбувэсу нирувухэмбэ агданасиосу». 

Тэй эринду Иисус, эриди агданасира, уукини: «Боа, 
на Эдембэни, Симбивэ, Амимби, мактамби. Си чава 
мурунку найсалдиади дяяхаси, онакасалчи-тани ни- 
хэлихэси. Туй тами, Амимби, Си улэн мурунси туй 
бичин». 

Дахамдисалчи кэчэригурэ, ункини: «Ми Амимби 
Минду хэм дякава бугухэни. Уй Хусэ Пиктэни, уй-дэ 
сараси, тэм Амини-рагда: уй Амини, уй-дэ сараси, 
тэм Хусэ Пиктэни-рэгдэ; уйчи Хусэ Пиктэни нихэли- 
чэйвэни-дэ, уй-дэ сараси». 

Дахамдисалчи кэчэригурэ, нёанчиачи-рагда ункини: 
«Хайва суэ ичэйсу ичэй насал кэсику. 

Сунчи ундэмби: Эгди Эндурдиэ ундэй найсал, гучи 
эденсэл, суэ ичэйвэсу ичэйчэмэри, ичэсичи, суэ дол- 
дивасу долдичамари, долдиасичи». 

Гэ, гиамба сари эм най илихани, туй тара Иисусэвэ 
саичами ункини: «Алосимди! Эм будэми балдигой, ми 
хайва таори?» 

Иисус-тэни нбанчиани ункини: «Моисей гиандоани 
хони нирувухэн? Хаям холайси?» 

Нёани таодагоми ункини: «Мэнэ Эден Эндурби миа- 
вандии, додии, кусундии, мурундии улэсиру, гучи лан 
би найва-да мэпи-мэт улэсиру». 

Иисус нёанчиани ункини: «Си тэрэк таодагохаси; туй 
таро, эм будэми балдидячи». 

Гиамба сари най-тани, мэпи байта анам бодойчами, 
Иисусэчи ункини: «Уй минчи лан би?» 

Таодагоми, Иисус гисурэхэни: «Эм най Иерусалимди- 
ади Иерихончи энэйдуэни, нёанчиани човосал хукчу- 
хэчи. Нёанчи, тэй най тэтуэвэни ачора, нёамбани 
пуелбичирэ, дюкэн уюмбэни нангалагора, энухэчи. 
Чаду кэсивэ гэлэури дё эм дянгиани тэй поктола энэ- 
хэни, тэй най, ичэрэ, сиур энэхэни. 

Левий халадиадиани эм най-да тэй боаду бими, лан 
дидэ, ичэрэ, сиур энэхэни. 

Эм Самариянкан-да, нямнями энэми, нёамбани баха- 
ни, тотара, ичэпи, гудиэсихэни. 

Лан дидэ, пуесэлбэни аракиди силкочими, симуксэди 
модоричими капсачихани. Нёамбани-да мэнэ эйхэдуи 

тэвэнкини, исиачиори дёкчи гадёхани, нёамбани дэн- 
сихэни. 

Диая инивэ сусугуйдуи, дюэр мэнгумэ дихава агбим- 
бора, исиачиори дё эдендуэни бухэни, туй тара унки- 
ни: „Нёамбани дэнсиру, эй диха исиасини осини, ми, 
мочогопи, синду бугудемби“. 

Си хони мурчиси: „Човосал хукчухэни найчи тэй илан 
гурундулэ уй лан би?“» 

Нёани ункини: «Нёамбани бэлэчихэн най». Чаду 
Иисус нёанчиани ункини: «Гэ, эну, си-дэ эй-мэт та- 
хари». 

Дюлэси энэми, Иисус эм ихончи дичини; эйду эм 
эктэ, Марфади гэрбуку, Нёамбани дёкчии ивухэни. 
Марфа асиа нэуни, Марияди гэрбуку, Иисус бэгдини 
дякпадоани тэрэ, Нёани хэсэвэни досодяхани. 
Марфа-тани даи саолимба баргихани, тотами дидэ, 
ункини: «Эден! Ми нэуи мимбивэ эмучэн дэнсигуивэ 
дэрэдивэнкини. Синду далди ана-ну? Нёани мимбивэ 
бэлэчигуэни унду». 

Иисус-тэни нёанчиани таодагоми ункини: «Марфа, 
Марфа! Си кэту-дэ дэнсиси, го анади эксэчиси. 
Эмумбэ-рэгдэ гэлэй. Мария-тани улэн пасива сондё- 
хани, тэй пасивани нёандиадиани эм чими тадярал». 


11 паси 


Гэ, эм модан, эм боаду Иисус кэсивэ гэлэхэни. Ходи- 
очиани, эм дахамдини Нёанчиани ункини: «Эден! 
Бумбивэ-дэ эмуту Иоанн дахамдисалби алосиха- 
ни-мат, кэсивэ гэлэуривэ алосиру». 

Нёани дахамдичии ункини: «Кэсивэ гэлэйдуэри туй 
ундусу: „Боаду, уйлэ би, Эндур Ама! Гэбукуди гэрбуси 
бигини. Си боа яловани далачайси эрин исигини! На- 
ду-да, боаду-да Си чихалайси бигини! 

Ини таондоани сиагопова эпэмбэ бунду буру. 

Буэ оркимпова гудиэсигуру, буэ-дэ оркинку, нандаку 
гурумбэ гудиэсиэпу, буэ мурумпувэ-дэ эди памаванда, 
хай-да дялимбани, оркимбани эди дяпаванда“». 
Нёанчиачи ункини: «Уй-дэ диачии, долбо долиндоа- 
ни дидэ, ундэй осини: „Анда! Илан эпэмбэ нандади 
буру. 

Ми диаи горо поктодиади исихани, ми нёандоани 
хайва-да туигуи барасимби“. 

Тэй най-тани дёгби докиадиани нёанчиани ундерэ: 
„Мимбивэ эди кочонгира, уйкэ-дэ якчикто, ми пу- 
рилби аори; илими, синду хайва-да буми ми мутэ- 
симби“. 

Ми сунчи ундэи: нёани, тэрэ, мэнэ бурэсини осини, 
гэлэми хойлиндайдоани, нёани тэпи, хониа-да гэлэй- 
вэни будерэ. 

Ми-дэ сунчи ундэи: гэлэусу — сунду будерэл, гэлэмэ- 
чиусу — баогодясу, дуктэусу — сунду нихэлидерэл. 

Гэ, туй тами гэлэй най таони бари, гэлэмэчи най — 
баогой, дуктэй найду нихэли. 

Аминдоласу хавойни хусэ пиктэи эпэмбэ гэлэйдуэни, 
нёандоани дёлова бури? Согдатава гэлэйдуэни, согда- 
та орондолани муйкивэ бури? 

Омоктава гэлэйни осини, гуку коламба бурини-ну? 
Суэ аяктачидоари суглэмбэ пурилдуи бумэри мутэйсу 
осини, Боа Аминсо-тани гэлэй найсалду Эндур Эри- 
вэни бури». 

Эм модан Иисус эбэ бусиэвэ пуннэгухэни; бусиэ ниэ- 
гучиэни, эбэ най хисанголохани, найсал-тани миан- 
кичи. 

Нёандолачи поани ундичи: «Нёани Вельзевулди гэр- 
буку, бусиэсэл эдени кусундиэни бусиэсэлбэ пуннэ- 
гуйни». 

Гой найсал-тани, пэргэмэри, боа уедиэдиэни галоан 
дякава Нёани ичуэндивэни гэлэхэчи. 

Иисус-тэни, мурумбэчи сами, нёанчиачи ункини: 
«Мэнэ дола оболактагохан, соригохан эден хани та- 
они гэун оси, мэнэ дола оболактагохан, соригохан 
дё тури. 

Амбан мэнэ долаи оболактагохани, соригохани осини, 
нёани эден хани илиси, хай? Суэ-тэни, Ми Вельзевул 
кусундиэни бусиэсэлбэ пуннэчихэмбиэм, ундису. 

Ми Вельзевул кусундиэни бусиэсэлбэ пуннэчихэмби 
осини, хусэ пиктэсэлсу хамача кусундиэни нёамбачи 
пуннэчичи? Туй тами нёанчи сунду дёдямдисал оси. 
Ми Эндур чумчуэндиэни бусиэсэлбэ пуунэи осини, 
чаду тэде Эндур далачини эрин сунчи исихани. 

Маси лохонку най дёгби этуридуэни, чаду дякасалдоа- 
ни дэнсипси ана. 

Чадой маси най, лохонку найчи хукчурэ, нёамбани 
дабди осини, чадо-тол, эдени агдачахани вайчаори ха- 
дёмба хэм дяпара, оболадяра. 

Минди биэсини Мимбивэ ачапчи би, Минди тамаси- 
ни, тэй паичи. 

Бусиэ, найдиади ниэгупи, чаду муэ ана боава пулси- 
ни, няр бичэми, эм барами, ундини: „Ниэхэмби дёк- 
чии мочогодямби“. 

Дидюрэ, чава хаполиохамба, осигохамба баогой. 
Тотапи энэрэ, мэндуи мангади аяктаку надан бусиэ- 
сэлбэ дяпайни. Хэмтудиэри, найчи ирэ, балдичи; тэй 
найду хаморой ихэни бонгодой оркин». 

Иисус чава хисангойдоани, эм эктэ найсалдиади да- 
иди дилгактоми ункини: «Симбивэ балдиванкин 
хэмдэ кэсику, Симбивэ сиаванкин кун диликансални 
кэсику!» 

Нёани-тани ункини: «Эндур хэсэвэни досодяй, хэсэ- 
лэни би найсал кэсику». 

Эгди найсал поагойдоачи, Нёани уми дэрухэни: «Эй 
хала дялинку, нёани галоамба гэлэйни, нёани-тани 

тэй галоамба бараси, тэм Эндурдиэ ундэй най Ионади 
гэрбуку галоамбани-рагда. 

Хони Иона Ниневиянкансалду галоамба бичини, 
туй-мэт Най Хусэ Пиктэни эй халаду оси. 

Дади калтадиа далачи эден эктэ тэй хала найсалдиа- 
ни, дёдямба дэруми, нёамбачи оркиладяра; туй тами 
нёани, Соломон сонта мурумбэни досидягой, на ки- 
радиадиани пулсихэни. Гэ, эйду Соломондуй даини 
бини. 

Ниневиянкансал, эй халади дёдямба дэрумэри нёам- 
бани оркиладярал; нёанчи Иона алосихандиани со- 
ромбори дякасалба вадёчихамбари отолигохачи. ГЭ, 
эйду Ионадуй даини бини. 

Уй-дэ, лава таопи, дяяори боаду-да, алио пэгиэлэни 
нэрэси. Ири найсал нэгдембэ ичэгуэчи, туй нэри. 

Бэе ихэрэни насал, насалси гандян осини, бэеси-дэ 
хэм нэгден, насалси чукин осини, бэеси-дэ пакчи. 

Туй тами ичэу: синду би нэгден пакчи биэси-ну? 
Бэеси хэм нэгден, эмун-дэ пакчи паси ана осини, 
хэмту туй нэгден оси, ихэрэ симбивэ килтолианди та- 
вади нэрэкпэндини-мэт». 

Иисус чава ундидуэни, эм фарисей мэнчии сиагоани 
Нёамбани хэрсихэни, Нёани дидэ, акпанкини. 

Нёани сиари дюлиэлэни налаи эчиэ силкоавани ичэ- 
пи, фарисей эрдэнгэсилухэни. 

Эден-тэни нёанчиани ункини: «Эси суэ, фарисейсал, 
котан, алио боакиа калтавани гандян осивандису, суэ 
досу арганди, дялинди дялоптахани. 

Суэ мурун ана! Тэйни биэси-ну, боакиа калтава анго- 
хани, хавой довани-да ангохани. 

Тэй орондолани дякасалдиадиари гиохатонсалду бук- 
тэусу, чаду сунду хэм гандян оси. 

Суэ кисиако, фарисейсал, туй тамари, нядяхала, 
солгила дёаячиа пасивани бумэри, Эден дёдямбани, 

улэсивэни-дэ мурчиэчису; эйвэ тагилаори, чава эм 
нангалами. 

Суэ кисиако, фарисейсал, туй тамари кэсивэ гэлэури 
дёсалду тэсиуривэ, гэрэн гурун поансалдоани улэн хэ- 
сэвэ досодяорива улэсису. 

Суэ кисиако, дансава сари найсал, фарисейсал, дя- 
линку гурун, туй тамари суэ дяяохан хэурсэл-мэт 
бису, тэй уелэни-тэни най сарами пулсини-мэт». 

Чаду гиамба сари найсалдола уй-ну Нёанчиани унки- 
ни: «Алосимди! Чава хисангоми, Си бумбивэ-дэ акса- 
вандиси». 

Нёани-тани ункини: «Суэ-дэ кисиакосу, гиамба сари 
найсал, суэ найсалба дяпактайсу, уичэйсу, чирэчэйсу, 
мэнэ-тэни эмун чумчуэндиэри-дэ нёамбачи тонгала- 
сису. 

Суэ кисиако, туй тамари аминадиасу тойнкамба ба- 
хан Эндурдиэ ундэй найсалду даи хумунсэлбэ анго- 
мари. 

Чади суэ аминавари тахани дякасалба агдолайсу, нё- 
андиачи чихалайсу, Аминасу-тани Эндурдиэ ундэй 
найсалба тойнкамба баванкичи, суэ-тэни нёандоачи 
даи хумунсэлбэ ангойсу. 

Туй тами Эндур сонта муруни туй би: „Нёанчиачи 
Эндурдиэ ундэй найсалба, Апостолсалба гиактади- 
дямби, нёандолачи поавани вадярал, поавани пуннэ- 
гудерэл. 

Боа ялони ангоптахандианиа хэехэн хэмту Эндурдиэ 
ундэй найсал сэксэни эй халадиади гэлэптэгудерэ. 
Авель сэксэдиэдиэниэ Эндур дённи, сугдимбэ нэури 
бэун алдандоани ваохан Захария сэксэчиэниэ, тэде 
сунчи ундэмби, эй халадиади гэлэгумбэ бадяра. 

Суэ кисиако, гиамба сари найсал, мурунди саори, 
отолиори анакова дяпахасу: мэнэ эчиэ ирэсу, ири гу- 
румбэ-тэни кочалихасу. 

Иисус чава хисангойдоани, дансава сари найсал, фа- 
рисейсал Нёанчиани масиди хукчумэри, эгди мэдэ- 
синчиэри таодаванкичи“. 

Нёамбани оркилтогоари, гой-гой хачинди мэдэсимэ- 
ри, анмадиадиани ниэри хэсэвэни досодяхачи». 


12 паси 


Тэй эринду хадова минган найсал, диа диачиари гэдэм 
илисимари, поагойдоачи, Иисус бонгоду дахамдисал- 
чии хисанголохани: «Фарисейсал няикодиачи дэнсиэ 
биусу, тэй дялинку дяка. 

Хай-да дяячаори дяка, нихэлиптэми, биэси, гой най 
сарасини дяка-да аба, бипиэ саори. 

Туй тами суэ пакчиду ункису нэгденду долдиптай, суэ 
дёгби долани сианчи ункису, гуичэсэлдиэди морап- 
синдил. 

Сунчи ундэмби, Ми диасилчии: ,,Бэевэ вари, туй тара 
хайва-да тамари мутэси найсалди эди нэлэсу“. 

Туй тами-да, уйди-дэ нэлэуривэ, сунчи ундэмби: „Ва- 
ми бахамби хамиалани сумбивэ амбан боачиани нан- 
галами мутэй найди нэлэчиусу“. 

Тойнга нучи ниэчэкэн дюэр гиома дихади ходасимба 
бари, хай? Эмун-дэ Эндурди онбоптаси. 

Сунду-тэни дилидоасу-да нуктэсу хэм таонко. Туй та- 
ми эди нэлэчиэсу: суэ эгди нучи ниэчэкэнсэлдуи ман- 
гади ходакосу. 

Ми сунчи ундэмби: „Най таомбани Мимбивэ найсал- 
дола кандёми ундэйвэ, Най Хусэ Пиктэни тэй найва 
Эндур Мэдункусэлдулэни кандёми ундэй. 

Уй найсалдола Миндиэди ачаканаси, нёамбани Эндур 
Мэдункусэлдулэни ачаканасидяра. 

Най Хусэ Пиктэвэни кандёми ункин най таондоани 
оркин дякасал ачоптай. Эндур Эрини удэвэни оркин- 
ди хисангой найду сорон ачоптаси“. 

Сумбивэ кэсивэ гэлэури дёсалчи дянгиансалчи, гиан- 
салчи олбимбочиачи, хайва-да хони-да таодагорива, 
хайва-да унгуривэ эди мурчиэсу. 

Эндур Эрини хайва-да умбуривэ тэй эринду сумбивэ 
тачиочидяра». 

Найсалдола уй-ну Иисусэчи ункини: «Алосимди! Ми 
акчиива унду, амана эниэнэ дякасалбачи минди обо- 
лароам-да». 

Иисус-тэни тэй найчи ункини: «Уй Мимбивэ дёдяго- 
ива, суэ доласу оболагоива носохани?» 

Чаду нёанчиачи ункини: «Ичэусу, эгдивэ гэлэуривэ 
дэнсисиусу: балдиори го эгдиди дякако биурилэ 
осиаси». 

Тотара Иисус нёанчиачи мода хэсэвэ гисурэхэни: «Эм 
баян най усиндуэни эгди хай-да хэм тариохан дяка 
урэхэни. 

Нёани-тани мэнэ долаи мурчихэни: „Хайва ми таори? 
Хаоси-да ми балдихан дякава тамагои, бэунгуи баваси“. 
Ункини: „Гэ, туй тадямби: тактосалби боячира, даи 
тактосалба ангора, хэмту усинду балдихан дякасалба 
гучи хэм гой дякаи таоси тамагодямби. 

Ми-тэни эргэнчии ундемби: “Эргэмби! Эгди дяка эгди 
айнанидоа синду би, эм эксэчиэми сиаро, омиро, енуэ 
бису”“. 

Эндур-тэни нёанчиани ункини: „Мурун анаси! Эй дол- 
бо си эргэмбэси дяпадярал; си бэлихэси уйду оси?“ 
Бэлиэриниди туй оси, Эндурду баяндасинидо». 
Дахамдисалчии ункини: «Гуй тами сунчи ундэмби, — 
хайва сиаори эргэндуй, хайва тэтури бэедуй — эди 
дэнсисиэсу. 

Эргэн сиаоридой даи, бэе тэтуэдуй даи. 

Холисалчи ичэусу: хайва-да тариасил, посиасил, 
такто-да анал, Эндур-тэни сиаванди; суэ-тэни ниэ- 
чэнсэлдуй манга улэнсу. 

Уй сундулэ мучхулэми мэпи хониа-да гогдарими 
мутэй? 

Туй тами чу нучи дякава-хали тами мутэсивэри оси- 
ни, хайгой гой дякава мучхулэйсу? 

Ичэусу хони балдичи чачакасал: дёбоадасиал, хочиа- 
дасиал; сунчи-тэни ундэмби: Соломон-да, гэбуку гучи 
гучкулику бидуй, туй эчиэ тэчичэрэ, тэй-мэт гучку- 
лиди. 

Эйниэ аодандо би, чимана голдёнчи нангалаори ня- 
дяхава Эндур туй тэтуэндини осини, хайгой суэ муч- 
хулэйсу, оиди агдай гурун! Туй тами суэ эйдуй чу 
улэн. 

Туй тамари хайва-да сиагой, омигой эди гэлэсу, эди 
дэнсисиэсу! 

Эй боа ялони Эндурбэ сараси найсални чава хэм 
гэлэктэй; Суэ Аминсо-тани хайва-да суэ гэлэйвэсу 
сари. 

Бонгоду Эндур далачини эримбэни гэлэмэчиусу, тэй 
хэм сунду нонгиптадяра. 

Нучи ёна, эди нэлэчиэ! Аминсу сунду Эден далайни 
эримбэни чихалами бухэн. 

Дякасалбари ходасиосу, гиохатонсалду бурусу. Лэптэ- 
рэси хукуэнгуэри, боа уелэни оинаси бобой дякагоари 
баргиосу, таоси чо-да кириаси, пиро-да хайва-да си- 
араси. 

Туй тами хайду си бобой дякаси, чаду си миаванси оси. 
Суэ омолгичасу омолаорива багини, суэ ихэрэсэлсу 
дегдэгичи. 

Суэ эдемби гиаматадиади мочогойвани халачи най- 
сал-мат биусу, нёани дидюрэ, дуктэйдуэни, чадо-баки 
нёандоани нихэлигуй. 

Эденчи, дидюрэ, акпангоачимбачи баогойни лаодиан- 
сал кэсику. Тэде сунчи ундэмби: нёани, омолагора, ла- 
одиансалби тэвэндэ, нёанчиачи дидями дэнсилудерэ. 

Нёани дюэе этури эринду дидэ, гучи илиа этури эрин- 
ду дидэ, хайс аорасивачи баогой осини, тэй лаодиан- 
сал кэсику. 

Суэ сарису: хай эринду чово дидивэни дё эдени сари 
осини, аорамча, дёгби пэгиэдиэдиэни эм хулэ тавамча. 
Суэ-дэ чэк-чэк биусу: мурчиэчису эринду Най Хусэ 
Пиктэни дидерэ». 

Чаду Пётр Иисусэчи ункини: «Эден! Бунчи-ну тэй мо- 
да хэсэвэ ундиси, хэмтуничи-ну?» 

Эден-тэни ункини: «Уй тэдеку, мурунку дё даламди- 
ни? Нёамбани оси эринду эпэн пасивани кэкэсэлду 
буктэгуэни эдени носохани. 

Эден, дидэ, тэй носовохан найва тэрэк тайвани бари 
осини, тэй лаодиан кэсику. 

Тэде сунчи ундэмби: хэмту дякаи даламдигоани нёам- 
бани носодяра. 

Тэй лаодиан-тани миавандои ункини осини: „Ми 
эдемби тургэн дидюэси“, тотара хусэ, эктэ кэкэсэлбэ 
тойками дэрури, сиари, оми, соктой осини, 

Нёани халачиасини иниду, мурчиэсини эринду эдени, 
дидюрэ, нёамбани тойками дэрудерэ, эмуту агдан ана 
найсалди тай-мат, тадяра. 

Эдемби нёандолачи таорива гэлэйвэни сами, эчиэ ча- 
ва тагой баргигоа, хайва-да эден хэсэлэни эчиэ та лао- 
диан эгди модан тойкамба бари. 

Эдемби гэлэйвэни сарами, кэсулиури дякава тахан лао- 
диан оила тойкамба бари. Эгдивэ бувухэн найла эгдивэ 
гэлэгури, эгдивэ тавамбори найла эгдивэ мэдэсигури. 
Ми боадиади начи тавава олбингой дичимби, тэй дег- 
дэлуйвэни хониа манга ми гэлэмчэи. 

Ми сэвэкилэуриди сэвэкилэгилэй; Ми халиа тэй дяка 
осивани манга халачии. 

Ми начи нэен, сорин ана балдимба бугуи дичимби-ну, 
суэ мурчису? Аба, сунчи ундэмби: пади-пади осивангои. 

Туй тами эвэнки тойнгани дёгду падиладярал; илани 
дюэнивэ ачапчи, дюэни иланива ачапчи оди. 

Амини хусэ пиктэи ачапчи, хусэ пиктэни амимби ачап- 
чи; энини асиа пиктэи ачапчи, асиа пиктэни энимби 
ачапчи; энпэ оромби ачапчи, орони энпэи ачапчи оди». 
Найсалчи уукимби-тэни: «Пэрхидиэди дидэй тэвэксэ- 
вэ ичэй осини, чадо-баки ундусу: „Тугдэдерэ!“ Тотара 
туй оди. 

Дади хэдун хэдундидуэни, ундусу: „Манга пэку оси!“ 
Тотара туй оди. 

Дялинку найсал! На, боа дэрэлбэни отолимари мутэ- 
мэри, хайми эй эримбэ такоасису? 

Хаймари суэ мэнэ тургундулэри хони осигилайвани 
отолиасису? 

Си байгоандии дянгианчи энэйдуи, поктоду нёандиа- 
диани хэнгэл осигойчару, дёдямдичи симбивэ эм ол- 
биами тагоани, дёдямди-тани симбивэ эрулэй найчи 
эм бурэми тагоани, эрулэй най-тани симбивэ лаочи 
эм нангалами тагоани. 

Синчи ундэмби: хаморой дихава бугуэсилэи, таядиади 
нэгуэсиси». 


13 паси 


Тэй эринду поани найсал дидюмэри Нёанчиани Пи- 
лат Галилеянкансал сэксэвэчи сугдинсэлдиэчи соли- 
хамбани гисурэхэчи. 

Чаду Иисус нёанчиачи ункини: «Тэй Галилеянкансал, 
хэмту гой Галилеянкансалдуй соронку бимэри, тамача 
эрумбэ бахамбачи мурчису-ну? 

Аба, сунчи ундэмби; соромби ачаканасиаси осини-та- 
ни, хэмтудиэри эй-мэт будесу. 

Силоам тора-мат, гогда дёлома дё турэни, дёан дякпун 
найсалба вахани. Тэй найсал Иерусалимду хэмту бал- 
ди найсалдуй оркинку би-нум мурчиси-ну? 

Аба, сунчи ундэмби; соромби ачаканасиаси осини-та- 
ни, хэмтудиэри эй-мэт будесу». 

Тамача мода хэсэвэ гисурэхэни: «Уйду-ну муксултэ 
урэйни боаду тариохан амтакаку мо би. Амтакава та- 
магой дидэ, бараси. 

Тэй боаду дёбомдичи ункини: „Илиа айнанидо тэй 
моду амтакава тамагой дидэ, барасимби. Мова чапчиу, 
бай нава манайни“. 

Нёани-тани, нёанчиани таодагоми, ункини: „Эден, эй 
айнанидо чава сологору; ми-тэни чава кэндэли хуму- 
демби, удин амондиани кэндэли нэдемби. 

Амтака урэй-ну, саваси; аба осини, диая айнанидо 
чапчиосу“». 

Эм кэсивэ гэлэури дёгду надиачиа иниду Нёани ало- 
сиктахани. 

Чаду дёан дякпун айнанива экэчин бусиэди энуси эк- 
тэ бичин, нёани мукчурэм би, кас илими мутэси. 
Иисус, нёамбани ичэпи, хэрсирэ, нёанчиани ункини: 
«Эктэ! Си энуси лоптоагини». 

Нёандоани налаи нэхэни, нёани-тани, чадо-баки кас 
илими, Эндурбэ макталохани. 

Кэсивэ гэлэури дё даламдини, Иисус надиачиа иниду 
окчичидиани аяктачими, гурунсэлчи уукини: «Хай- 
ва-да тагилаори нюнгун ини би, тэй инисэлду, надиа- 
чиа иниду эм дидэ, окчичиндамари дидусу». 

Эден нёанчиани таодагоми ункини: «Дялинку найсал! 
Сундулэ най таони надиачиа иниду хусэ ихамби, эй- 
хэи омивангой отондиади уичэвэчи ачоаси-ну? 

Эй Авраам асиа пиктэни дёан дякпун айнанива ам- 
банди уичэку бичин; тэй уичэвэ надиачиа иниду ачо- 
рини-ну, хай?» 

Нёани-тани чава ундидуэни, Нёамбани ачапчи би гу- 
рунсэл иладихачи, хэмту найсал Нёани гэбуку дяка- 
салчиани агданасихачи. 

Нёани-тани ункини: «Эндур далачини эрин хай дя- 
ка-мат би, чава хай дякади ундэчимби? 

Тэй усэкэн-мэт би, най чава дяпара, усиндуи тариха- 
ни; тэй урэхэн даи мо осихани; мо гарадоани боа ниэ- 
чэнсэл сиричихачи». 

Гучи ункини: «Эндур далачини эримбэ хай дякади ун- 
дэчимби? 

Тэй няико-мат би; эктэ, чава дяпара, опа илан даола- 
кодоани нэхэни, хэм няигодала». 

Нёани-тани хотонсалба, ихонсалба пулсими, алосик- 
тами Иерусалимчи поктола энэхэни. 

Уй-ну Нёанчиани ункини: «Эден! Хорай найсал 
ои-ну, хай?» Нёани-тани нёанчиачи ункини: 

«Чидён уйкэлэ иричэусу, туй тами сунчи ундэмби, эг- 
ди найсал игуй ичэдедерэл, туй тамари мутэсидерэл. 
Дё эдени илими уйкэвэ дасидоани, чаду суэ, боала би- 
мэри, уйкэвэ дуктэдесу, умэри: „Эден! Эден! Бунду 
нихэлиусу“. Нёани-тани сунчи таодагоми ундерэ: 
„Ми сумбивэ такоасимби, хаядиади дичимбэсу, сара- 
симби“. 

Чаду хисанголодясу: „Буэ Си дюлиэлэси сиахапу, 
омихапу, буэ гиансалпова Си алосиктахаси“. 
Нёани-тани ундерэ: „Ми сумбивэ такоасимби, хаяди- 
ади дичимбэсу, сарасимби, Миндиэди хангиси энусу, 
хэмту тэде анава тай гурун“. 

Эндур далачини эринду Авраамба, Исаакба, Иаков- 
ба, хэмту Эндурдиэ ундэй найсалба, мэпи-дэ пун- 
нэчивэни ичэйдуэри, чаду сонгодясу, хуктэдиэри 
пикоридясу. 

Сиун дэгдэйни калтадиади, пэрхидиэди, очидиади, 
дадидиади найсал дидерэл, Эндур далачини эринду 
акпандярал. 

Гэ, чадо би хаморойни бонгони оси, чадо би бонгони 
хаморойни оси». 


58 


31 


32 


33 


34 


35 


Лука, 14 


Тэй иниду фарисейсалдолани поани дидэ, Нёанчиани 
ункини: «Ниэгу, эедиэди энэу, туй тами Ирод Симби- 
вэ вайчайни». 

Нёанчиани ункини: «Энэмэри тэй соликанчи ундусу: 
Гэ, эйнивэ, чимана бусиэсэлбэ пуунэмби, найва ок- 
чичиамби, илиачиа иниду ходидямби. 

Тэде, Ми эйнивэ, чимана, гучи диая иниду пулсиги- 
лэи, туй тами Эндурдиэ ундэй най Иерусалим боакиа- 
лани бурии мутэси. 

Иерусалим, Иерусалим, си хотонкансалси Эндурдиэ 
ундэй найсалба тойнкачичи, синчи гиактадисалба дё- 
лоди нангачичи! Ми хадо модан пиктэнэвэси гаса-мат 
пиктэнэи мэнэ хасарби пэгиэчиэни поагорива мурчи- 
хэмби, суэ-тэни эчиэ чихаласу. 

Гэ, дёксу сунду гэун дэрэдини. Сунчи ундэмби: Суэ 
Мимбивэ ичэсису эрин исидала, суэ умбучиэсу: „Эден 
гэрбудуэни Дидэй гэбуку“». 


14 паси 


Эм модан Нёани надиачиа иниду фарисей дянгиан- 
салдолачи эм най дёкчиани сиагой дичини, дянгиан- 
сал Нёамбани ичэдехэчи. 

Гэ, Нёани дюлиэлэни муэ энудиэни эрулэмбэ бари 
най илихани. 

Тэй моданду Иисус гиамба сари найсалчи, фарисей- 
салчи мэдэсихэни: «Надиачиа иниду окчичими мутэу- 
ри-ну?» 

Нёанчи хэмэ бичичи. Иисус энуку найва тонгалара, 
аянагованкини, чиндагохани. 

Чаду нёанчиачи ункини: «Сундулэ уйду-дэ эйхэнгуни, 
хусэ ихангони хочинчи тухэн осини, тэй эринду-тул 
надиачиа иниду-тул нёамбачи таядиа татагоаси- 
су-ну, хай?» 

Чаду Нёанчиани хайва-да унгумэри мутэчичи. 


59 


10 


13! 


12 


13 


14 


15 


16 


17 


18 


Лука, 14 


Хони-да хэрсиухэн найсал бонго бэумбэ сондёйвачи 
ичэми, нёанчиачи мода хэсэвэ гисурэхэни: 

«Уй-дэ хали-да симбивэ гиаматачи хэрсидуэни, бонго 
бэунду эди тэрэ, хэрсихэн найсалдола уй-дэ синдуй 
гэбуку бимчэ, 

Симбивэ, нёамбани хэрсихэн най дидэ, синчи ундерэ: 
„Бэумби нёандоани бугу“. Чадо си иладими хаморой 
бэунду тэгудечи. 

Симбивэ хэрсидуэчи, дидэ, хаморой бэунду тэру, сим- 
бивэ хэрсихэн най дидэ, синчи унгуэни: „Анда! Дюлэ- 
си тэру“. Чадо си тэси найсалдола гэбуку осидячи. 
Туй тами найдой мэпи уйлэ мурчини таони гэбуни ту- 
дерэ; найдой-тани пэгилэ мурчи най гэбуни тодяра». 
Нёамбани хэрсихэничи-тэни ункини: «Си ини то- 
кондоани сиаори эркимбэ, сиксэ сиаори эркимбэ 
баргидоаси, андарби, аннаи, ахондосалби, баян ни- 
мэкэнсэлби эди хэрсирэ, тэй орондолани нёанчи 
симбивэ хэрсихэчи-мэт, тотара си банихава бадячи. 
Саолимба ангойдоаси, гиохатонсалба, дохолосалба, 
балисалба корхидинку гурунсэлбэ хэрсиу. 

Чаду си кэсику осидячи, туй тами нёанчи синду бугу- 
ми мутэсил, синду-тэни тондо найсал хорагойдоари, 
хэм бугудерэл». 

Чава долдира, дякпадоани аори уй-ну Нёанчиани ун- 
кини: «Уй Эндур далачини эринду эпэмбэ сиари оси- 
ни, тамача най кэсику бидерэ». 

Таду Иисус нёанчиани ункини: «Эмун най даи сао- 
лимба сиксэ ангохани, туй тара эгди найва гэлэхэни. 
Сиксэ, сиаори эрин исидоани, элчингуи гиактадиха- 
ни гэлэури найсалчи унгуэни: „Дидусу, хэм чэк бар- 
гиохан“. 

Чаду хэмту най, эмуту кэвэлихэн-мэт, осисилохачи. 
Бонго най нёанчиани ункини: „Ми нагои гачимби, 
чава ичэндэуривэ гэлэй. Си минчи эди оркисира“. 

Лука, 14 


Дюэе най ункини: „Ми тойнга будэр хусэ ихансалба 
гачимби, эси нёамбачи пэргэчиндэгуэмби, минчи эди 
оркисира“. 

Илиачиа най ункини: „Ми асигой бахамби, туй тами 
энэми мутэсимби“. 

Тэй элчи мочогопи, эденчии чава гисурэгухэни. 
Чаду дё эдени аякталара, элчичии ункини: „Си тур- 
гэнди даи, нучи хотон гиандолани энэру, туй тара 
гиохатон, бали, дохоло, корхидинку гурумбэ эуси 
гадёро“. 

Элчи ункини: „Эден! Си ункиндулэси ми хэм тахам- 
би, туй тами-да гучи бэунсэл би“. 

Эден элчичии ункини: „Хачин поктосалчи, гучи хотон 
докиачиани энэру, найсалба дигуэчи тэдевэнду, ми 
дёгби дялоптагоани. 

Сунчи ундэмби: тэй гэлэухэн найсалдола уй-дэ ми са- 
олимбива пэргэсил, гэлэухэн найсал эгди-дэ, бодори 
найсал ои“». 

Иисусэди гэсэ эгди гурунсэл энэхэчи, Нёани кэчэри- 
гурэ, нбанчиачи ункини: 

«Уй-дэ Минчи диди осини, амимби-да, энимби-дэ, 
асии-да, пурилби-дэ, аннаи-да, эйкэнэи-дэ, балди 
эргэмби-дэ эм чиурисиэ тагоани, Ми дахамдии 
одаси. 

Крестаи эм олбиндами, Ми хамиалаи энэси най, тэй 
най Ми дахамдии одаси. 

Туй тами сундулэ уй тора-мат гогда дёлома дёгба ан- 
гойчами, тэй дюлиэлэни тэрэси, ходавани таондаси, 
хай-да хэм чава ангори дяка бини-нум, 

Туй тами тэхэвэни нэрэ, ходидала ангоми мутэси, 
чава хэм ичэхэн гурунсэл нёандиани инэктэси оси- 
дяра, 

Умэри: „Тэй най ангойчами дэрухэн, ангоми хо- 
диачин“. 

Лука, 15 


Гэ, хамача эден-ну гой эденди чаохарагой, тэй дюлиэ- 
лэи бонгоду улэн гисурэндугуй тэрэси: нёани дёан 
минган найди чаохако гой эдендуй хорин минганко- 
нидуй маси-ну? 

Чаду, тэй эден горола бидуэни, нёанчиани гиактамди- 
салба сори анава гэлэми энэвэнди. 

Туй тами сундулэ най таони мэнэ дякасалдии ачака- 
насиаси осини, тэй най Ми дахамдии одаси. 

Даосун — улэн дяка; даосун кусумби хуэдэй осини, хо- 
ни тагори? 

Надо-да, удин амондоани-да ачаси, чава боачи нанга- 
лаори. Сианкони долдигини». 


15 паси 


Хэмту албамба дяпай найсал, соронку найсал Иисусэ- 
вэ досодягой лан дичил. 

Фарисейсал, дансава сари найсал дансичимари унки- 
чи: «Нёани, соронку гурумбэ бачиалими, нёандиачи 
сиарини». 

Нёани-тани нёанчиачи туй мода хэсэвэ ункини: 
«Сундулэ уй эм тангоди хоникони, эмумбэ хуэдэпи, 
хуюйнгу хуюмбэ най ана боаду дэрэдивэндэси, хуэ- 
дэкпин хонимба баогодала гэлэмэчигуэси? 

Баогопи, агданасими чава муйрэдуи нэдерэ. 

Дёкчии дидюпи, андарби, нимэкэнсэлби хэрсирэ, нё- 
анчиачи ундерэ: ,Хуэдэкпин хонимба баогохамбива 
минди гэсэ агданасиосу“. 

Сунчи ундэмби: Эндур далачини эриндуэни хуюйнгу 
хуюн соромба ачаканасиорива гэлэси тондо найди 
агдапси ои, эм соромби ачаканаси соронку найди аг- 
дапси манга. 

Хамача эктэ дёанди дихако, эмумбэ хуэдэпи, лава 
таваси, гиалакова хаполиаси, диксучими баогодала 
гэлэгуэси? 

Лука, 15 


Баогопи, андарби, эктэ нимэкэнсэлби хэрсирэ, унде- 
рэ: „Минди гэсэ агданасиосу, ми хуэдэхэмби дихава 
баогохамби“. 

Сунчи ундии, туй Эндур Мэдункусэл соромба ачака- 
наси эмун соронку найди-да агданаси». 

Гучи ункини: «Эм найду дюэр хусэ пиктэни бичини. 
Нэудимэ аминчии ункини: „Ама! Дякалаи ми обои- 
ва минду буру“. Аминчи нёандоачи хадёндолаи обо- 
лахани. 

Эм хадова инивэ бипиэ, нэудимэ, обои хэм дяпара, 
горо боачи энухэни, чаду, го анади балдими, мэнэ дя- 
каи паичихани. 

Нёани хэм дякаи паичиочиани, тэй боаду манга хади 
осихани, нёани синэдилухэни. 

Туй тара тэй боаду би найчи дёбонгои гэлэндэхэни, 
тэй най мэнэ усинсэлдуи гоар онкоми пулси олгиан- 
салби этундэвэнкини. 

Нёани олгиансал сиаричи даломба сиаорива-да 
аясихани, туй тами-да уй-дэ нёандоани чава-да эчиэ 
бурэни. 

Улэнди мурчигурэ, мэнчии ункини: „Ми аминдоива 
хониа эгди лаодиансал эпэмбэ элэдэлэ сиаричи, 
ми-тэни демуди отоамби. 

Илира, аминчии энэдемби, нёанчиани ундемби: ‘Ама! 
Ми синду гучи Эндурду оркинкои. 

Туй тами мимбивэ хусэ пиктэем гэрбиэсиси ачаси, 
мимбивэ мэнчии лаодиангои дяпагоро”“. 

Илира, аминчии энэхэни. Нёани хайс горола бидуэни, 
амини ичэпи, гудиэсихэни; пагдиалара, нёани мон- 
гондолани наманда, одёктахани. 

Хусэ пиктэни нёанчиани ункини: „Ама! Ми синду 
гучи Эндурду оркинкои, мимбивэ хусэ пиктэем гэрби- 
эсиси ачаси“. 

Лука, 16 


Амини лаодиансалчии ункини: „Чу улэн тэтуэсэлбэ 
гадёсо, нёамбани тэтувэндусу, хонякамба бурусу, ота- 
ва бэгдидуэни оталавандосо. 

Нучи буйгу ихакамба гадёра, варосо. Буэ сиари, енуэ- 
лэй тадяпу. 

Тотами эй пиктэи, будэ, хорагохани, хуэдэптэрэ, 
агбингохани“. Гэ, туй тара енуэлэмэри дэрухэчи. 
Агдима-тани усинду бичини; мочогойдои, дёкчии ди- 
дямпи, дяринсалба, енуэлэури дилгансалба долдихани. 
Эм элчивэ хэрсирэ, мэдэсихэни: „Эй хай дяка?“ 

Элчи нёанчиани ункини: „Си нэуси дидюхэни, нё- 
амбани аяди баогопи, амиси нучи буйгу ихакамба 
вахани“. 

Агдима аякталахани, игуривэ чихалачини. Амини-та- 
ни, ниэрэ, нёамбани хэрсихэни. 

Нёани аминчии таодагоми ункини: „Гэ, ми айнасими 
синду дэнсихэмби, хали-да хангиактоласи эчиэ таи, 
си-тэни ми диасилдии енуэлэгуивэ хали-да минду 
имакамба-да эчиэ бурэси. 

Эси-тэни эй хусэ пиктэси, панно экэсэлди дякаи ма- 
нара, дидючиэни, си нёандоани нучи буйгу ихакамба 
вахаси“. 

Амини-тани нёанчиани ункини: „Ам пиктэ! Си 
тул-тул минди биси, ми хэмту дякаи — синги. 

Эси тэн агданаси, енуэлэй тайваси гэлэй: си нэуси, 
будэ, хорагохани, хуэдэптэрэ агбингохани“». 


16 паси 


Дахамдисалчии-тани ункини: «Эм баян найду даламди 
би; уй-ну тэй найчиани даламди дякавани паичивани 
гисурэхэни. 

Даламдивани хэрсирэ, нёанчиани ункини: „Хайва си 
удэвэси ми досодямби? Хони-да далаи гисурэру, туй 
тами эвэнки си далачими мутэсиси“. 

Лука, 16 


Чаду даламдини мэнэ долаи ункини: „Хайва таори? 
Эдемби миндиэди дёгба далаорива дяпагойни; хулэми 
мутэсимби, намбочами иламо. 

Миндиэди дёгба далаорива дяпагойдоани, хайва-да 
таорива гой найсал дёкчиари дяпагойгоачи, са- 
рамби“. 

Эдемби нандаку найсалбани пади-пади хэрсирэ, бон- 
гоничи ункини: „Эдендуивэ си нандаси хониа би?“ 
Нёани ункини: „Эм танго даолако симуксэвэ“. Нёан- 
чиани ункини: „Ниручэи дяпара, тэрэ, тургэн ниру: 
соси“. 

Тотара гойдимачи ункини: „Си нандаси хониа би?“ 
Нёани таодагохани: „Эм танго даолако ира“. Нёанчи- 
ани ункини: „Ниручэи дяпара, ниру: дякпойнго“. 
Эден арганку даламдии намбохандолани мактахани; 
туй тамари эй эрин хусэ пиктэсэлни тэй халадола боа 
ялони хусэ пиктэсэлдуй намбосо. 

Ми сунчи ундэмби: тондо ана бимэри, баянкин гурун- 
дулэ андаргоари баросу, туй тамари сунду хади осио- 
чиани, сумбивэ тул-тул би дёсалчи дяпагогоачи. 

Нучи дякаду агдай най, эгдиду-дэ тэй-мэт агдай; ну- 
чиду агдасини, даидо-да тэй-мэт агдаси. 

Гэ, тондо анади бими баохан дякасалду агдавасиди 
бичису осини, уй сунду тэде дякасалба агдай. 

Гой найнги дякасалду агдавасиди бичису осини, уй 
сунду суэнгивэ бугуй? 

Хавой-да дэнсимди дюэр эденду дэнсими мутэси, туй 
тами эмдимэвэ чиурси оси, гойдимава улэси оси-ну; 
эмдимэду улэн таи оси, гойдимаду хайва-да таси 
оси-ну. Эм эркивэ Эндурду, гучи бобой дякасалду 
дэнсими ачаси». 

Чава хэм досодямари, мэнгумбэ улэси фарисейсал 
Нёандиани инэктэхэчи. 

Иисус нёанчиачи ункини: «Суэ тондо найсал-мат 
мэпэри гэрэн гурунду ичуэндису. Эндур-тэни суэ 
миавансалбасу сари, туй тами хай найсалду бобой, 
Эндур долани манга чукин. 

Гиан гучи Эндурдиэ ундэй найсал Иоаннчиа; эвэнки 
Эндур далачини эримбэ улэн мэдэвэ саванди, уй-дэ 
хэм таоси мангачими ири. 

Бонгоду боа, на ходиптадяра, туй тами-мат эм яоча 
гиандиади хуэдэпчини. 

Най таони асидии падилагой, гой эктэди асилагой 
манга хоанди; най таони падилагой эктэди асилагой 
манга хоанди. 

Эм баян най тэн бобой тэтуэвэ тэчичэхэни, ини таон- 
доани даи саолимба ангохани. 

Эм гиохатон най, Лазарьди гэрбуку, тэй баян най до- 
кани дякпадоани укуди энусими аохани. 

Нёани баян найсал дэрэдиэдиэчи тури пуртусэлди 
элэйчэхэни, индасал-тани, дидэ, укувэни илэчихэчи. 
Гиохатон буйкини, тотара Мэдункусэл нёамбани Ав- 
раам тухичиэни олбинкичи; баян най-да буйкин, нё- 
амбани хумухэчи. 

Амбан боаду бими, эрулэуми, нёани уйси ичэхэни, го- 
рола Авраамава, Лазарьба тухидуэни ичэгухэни. 
Морами ункини: „Амимби Авраам! Мимбивэ гудиэси- 
ру, Лазарьба гиактадиру, нёани чумчуэмби дуэвэни 
муэду чакпангоани, чаду ми синмуивэ гао тагоани, 
ми-тэни таваду эрумбэ барии“. 

Авраам-тани ункини: „Пиктэ! Си мэнэ балдидои 
улэмбэ элэдэлэ бахаси, Лазарь-тани оркимба баха- 
си; эси-тэни нёани эйду улэн би, си-тэни эрумбэ 
бари. 

Тэй оячиани суэ, буэ алдандопова даи пэрэл ана боа 
би; сунчи даогойчайни мутэси, туй-дэ таядиади-да 
бунчи даогоаси“. 

Чаду баян най ункини: „Амимби! Синчи гэлэмби, ми 
амимби дёкчиани нёамбани энуэнду. 

Минду тойуга хусэ нэу би; нёанчи эй эрулэй боачи эм 
димэри тагоачи нёанчиачи агдолами унгини“. 

Авраам нёанчиани ункини: „Нёандоачи Моисей гу- 
чи Эндурдиэ ундэй найсал бичи, нёамбачи доси- 
дигичи“. 

Нёани-тани ункини: „Аба, амимби Авраам! Буйкин 
гурундулэ уй-дэ нёанчиачи диди осини, соромби 
ачаканасидярал“. 

Чаду Авраам нёанчиани ункини: „Моисейва, Эндур- 
диэ ундэй найсалба долдиасил осини, чаду, уй буйкин 
гурундулэ хорагой-да, агдасил“». 


17 паси 


Иисус дахамдисалчи гучи ункини: «Пэргэли дякасал 
эм дидэмэ мутэсил; най тургундулэни тэй дякасал ди- 
ди кисиако. 

Най монгончиани худирэку дёловани уирэ, намочи 
нангалаори — улэн дяка, тэй най нучидимэ найсалдо- 
ла эмумбэ арганахани осини — оркин. 

Мэпэри диксучими ичэусу. Акси симбивэ ачапчи со- 
ронку дякава тахан осини, дансиу, соромби ачакана- 
сини осини, нёамбани гудиэсису. 

Надан модан эм иниду симбивэ ачапчи соронку дя- 
кава тахан осини, туй тара надан эм иниду синчи 
соромби ачаканасимбиам ункини осини, нёамбани 
гудиэсигуру». 

Апостолсал-тани Эденчии ункини: «Буэ агдачигопова 
эгдириу». 

Эден ункини: «Ираи усэни-мэт суэ агдайсу бичин 
осини, эй амтакаку мочи надиади ниэрэ, намочи 
мэпи таригоам ункису осини, тэй мо сумбивэ дол- 
димча. 

Нёандолани уй андялай-ну, онкованди-ну лаодианку, 
тэй лаодиан усиндиэди мочогохан хамиалани нёанчи- 
ани унди: „Гургэнди дэрэчи тэндэсу?“ 

Тэй орондолани нёанчиани ундэси-ну: „Ми сиксэ 
эринду сиагоива баргиру омолагора, мимбивэ дэнсису 
ми сиариива, омииива, туй тапи мэнэ сиаро, омиро?“ 
Лаодиан ункиндолани тахани тургундулэни нёамбани 
баниала-ну? Ми мурчиэсимби. 

Суэ-дэ туй-мэт, най ункимбэни хэм тапари, ундусу: 
»Буэ таман-да ана лаодиансал, туй тамари хайва-да 
тагилахамбари-рагда тахапу“». 

Иерусалимчи энэйдуэи, Нёани Самария, Галилея ал- 
дамбачи энэхэни. 

Нёани эм ихончи иридуэни, дёан чуки укуди энуси 
найсал Нёамбани бачихачи; нёанчи горола илихачи. 
Даи дилгандиари хисангохачи: «Иисус Алосимди, 
бумбивэ гудиэсиу!» 

Нёамбачи ичэпи, Нёани нёанчиачи ункини: «Энусу, 
кэсивэ гэлэури дёсал дянгиансалчи мэпэри ичэвэнду- 
су». Нёанчи энэйдуэри гандян осихачи. 

Нёандолачи эмуни, аянагохамби ичэрэ, мочогохани, 
даи дилгандии Эндурбэ мактами. 

Нёани Нёани бэгдичиэни дэрэлдии начи тухэни, 
Нёамбани баниалами; тэй най-тани Самариянкан 
бичини. 

Чаду Иисус уукини: «Хэм дёандиари гандян осихан 
биэси, хай? Хуюн най хайду бини? 

Хайми нёанчи эчиэ мочогоачи, Эндурбэ гэбулэгуэри, 
тэм эй гой голо найни-рагда?» 

Нёани-тани нёанчиани ункини: «Илиго, эну, си аг- 
дайси симбивэ хоригохани». 

Фарисейсал хали Эндур далачини эрин исигоям Нё- 
амбани мэдэсидуэни, нёанчиачи таодагохани: «Эндур 
далачини эрин ичэвэси эрдэнди дидэй. 

Ундэсил: „Гэ, туй би-ну, гэ, таду би-ну“. Туй тами, гэ, 
Эндур далачини эрин суэ доласу би». 

Дахамдисалчи ункини: «Инисэл исидярал, таду суэ 
тэм эм иниду-рэгдэ Най Хусэ Пиктэвэни ичэйчэйдуэ- 
ри, ичэсису. 

Сунчи ундерэл: „Гэ, эйду би-ну, гэ, таду би-ну“. Суэ 
эди пулсиэсу, эди дахасу. 

Туй тами эмуту эм боа кирадиадиани потар тами, гой 
боа кирачиани килтоли анди агди гирмэчини-мэт, 
Най Хусэ Пиктэни Мэнэ инидуи туй-мэт тай. 

Тэй дюлиэлэни Нёани манга эрумбэ багилайни, эй 
хала Нёамбани пуннэгилэйни. 

Хони Ной инисэлдуэни бичини, эмуту Най Хусэ Пик- 
тэни инисэлдуэни оси-мат. 

Сиари, оми, асилай, эдилэй тэй энидэлэ Ной аданчии 
охандоани, чу даи далан асиачиани, хай-да хэм дякава 
вахан. 

Туй Лот инисэлдуэни би-мэт: сиари, оми, гади, хода- 
си, тари, ангой тахачи. 

Лот Содомдиади ниэхэни иниду боа уедидиэни тава- 
ку, нутэку тугдэ тугдэлухэни, найва хэм вахани. 

Най Хусэ Пиктэни агбиндини инидуэни, туй-мэт оси- 
дяра. 

Тэй иниду уй-дэ гуичэду би осини, хадён-тани дёгду, 
тэй чава дяпандами эди энэ; уй-дэ усинду би осини, 
туй-мэт хамаси эди кэчэриэ. 

Лот асивани дёнгоктасу. 

Уй-дэ эргэмби хоричай осини, тэй нёамбани вари; 
уй-дэ вари осини, тэй нёамбани хори. 

Синчи ундэмби: тэй долбоду дюэр най эм аори бэ- 
унди бидерэл, эмунивэ дяпадярал, гойдимава дэрэ- 
дигуэдерэл. 

Дюэр эктэ най гэсэ худирэй осини; эмунивэ дяпадя- 
рал, гойдимава дэрэдигуэдерэл. 

Дюэр най усинду би осини; эмунивэ дяпадярал, гой- 
димава дэрэдигуэдерэл». 

Чаду Нёанчиани уукичи: «Хайду бини, Эден?» Нёа- 
ни-тани нёанчиани ункини: «Хайду буйкин най бэени 
бини, таоси гусисэл поагой». 


18 паси 


Нёани нёанчиачи мода хэсэвэ гисурэхэни кэсивэ гэ- 
лэми гучи мурумби муэмбуэми биуриэм, 

Уми: «Эм хотонду Эндурди нэлэси, найсалди иламо- 
сиаси дёдямди бичини. 

Тэй хотонду-тул эм наон эктэ бичин, нёани нёанчиани 
дидэ, хисангохани: „Байгоандиадиива мимбивэ кандё“. 
Нёани-тани гойдами чихалачини. Тотами-да мэнэ 
долаи ункини: „Ми Эндурди нэлэси-дэ, найсалди 
иламосиаси-да, 

Туй тами тэй наон эктэ мимбивэ чиурингини бими, 
нёамбани кандёдямби, нёани мимбивэ эм чиурингими 
тагоани“». 

Эден-тэни ункини: «Тэде ана дёдямди ундивэни дол- 
диасу? 

Эндур мэнэ сондёхамби, ини-долбо Нёанчиани син- 
ги гурумбэ кандёаси-ну, кандёгой эм пэниндэми та- 
ми-да? 

Сунчи ундэмби: элэ нёандоачи кандёмба будерэ. 
Тотам-да Най Хусэ Пиктэни, дидэ, наду агдамба ба- 
ри-ну?» 

Мэпи тэрэк бипуэм мурчихэн, тотамари-да гой гу- 
румбэ сингэрэхэн найсалчи туй би мода хэсэвэ ун- 
КИНИ: 

«Дюэр най Эндур дёкчиани кэсивэ гэлэгуэри ихэчи: 
эм фарисей, гойдима албамба дяпай най. 

Фарисей, илира, мэнэ долаи туй кэсивэ гэлэлухэни: 
„Эндур! Симбивэ баняламби, ми туй биэсимби, гой 

найсал бини-мэт — човосал, оксачи найсал, хоанди 
найсал, эй албамба дяпай най-мат-да. 

Надалтаду дюэр модан симсэку дякава сиарасимби, 
бахандолаи дёая пасива бурэмби“. 

Албамба дяпай най-тани, горола илисими, насалби 
боа уечиэни эурими-дэ мутэчини; тунгэмби дуктэми 
хисангохани: „Эндур! Мимбивэ, соронку найва, гуди- 
эсиру!“ 

Сунчи ундэмби: эй мэнэ дёкчии энухэн най тэй най- 
дуй байта ана осихан; туй тами най таони мэпи уйси 
тобоми мурчи, най пэгиэлэни осигой; мэпи най пэги- 
элэни мурчи, най уелэни осигой». 

Нёанчиани онакасалба-да тонгалагоани олбиачиха- 
чи; дахамдисални-тани, чава ичэрэ, нёамбачи кама- 
лихачи. 

Иисус-тэни, нёамбачи хэрсирэ, ункини: «Пурилбэ 
Минчи дигуэчи чиндаосу, эди камалиасу, туй тами 
Эндур далачини эрин нёангичи. 

Сунчи тэде ундии: уй-дэ Эндур далачини эримбэ пик- 
тэ-мэт чихаласи осини, нёани таоси ирэси». 
Дянгиасалдолани эм най Нёамбани мэдэсихэни: «Кэ- 
сивэ бури Алосимди! Эм будэми балдигой ми хайва 
таори?» 

Иисус нёанчиани уукини: «Хайми си Мимбивэ кэси- 
вэ буриэм гэрбиэсиси? Уй-дэ туе-дэ бурэси, эм Эн- 
дур-маня бури. 

Пуегдунсэлбэ сариси-ну? „Эди хоанда, эди вара, эди 
чола, эди аргасими агдола, амимби, энимби гэбулу“». 
Нёани-тол уукини: «Чава хэм наондёандолаи-баки ми 
этэхихэмби». 

Иисус, чава долдипи, нёанчиани ункини: «Гучи эм 
хай-ну синду аба: дякаи хэм ходасио, гиохатонсалду 
букту, боа уелэни бобой дякава бадячи; дидэ, Ми ха- 
миалаива эну». 

Нёани-тани, чава долдипи, тэн баян бими, гасало- 
хани. 

Иисус, гасайвани ичэпи, ункини: «Баяниду Эндур да- 
лачини эринчиэни ивури манга. 

Бонгоду хурмэ сангарчиани тэмэн ири, баян най Эн- 
дур далачини эринчиэни ирини дюлиэлэни». 

Чава досодяхан гурун ункичи: «Уй-кэ хорами мутэй?» 
Нёани-тани ункини: «Най мутэсивэни, Эндур мутэй». 
Пётр-тани ункини: «Гэ, буэ хайва-да хэм нангалахапу, 
Си хамиаласи энэхэпу». 

Нёани нёанчиани ункини: «Сунчи тэде ундэмби: 
дёгби, аминаи, энинэи, аннаи, эйкэнэи, асии, пик- 
тэсэлби Эндур далачини эриндуэни нангалайни 
уй-дэ аба. 

Чала чоп эгдивэ эм барами тамча эй эринду гучи дю- 
лилэ осигилай эринду эм будэми балдигой». 

Дёан дюэр дахамдисалби хангиси хэрсирэ, нёанчиачи 
ункини: «Гэ, Буэ Иерусалимчи торипу, Най Хусэ 
Пиктэвэни Эндурдиэ ундэй найсалдола нирувухэн хэм 
осидяра: 

Чаду Нёамбани Эндур гиамбани сараси найсалчи бу- 
гудерэл, сингэрэдерэл, Нёамбани оксачидярал, Нёам- 
бани топичидярал, 

Тотара тойнкандярал, Нёамбани вадярал; илачиа ини- 
ду хорагодяра». 

Нёанчи-тани чала хайва-да отолиачичи; эй хэсэсэл 
нёандолачи дяякпин бичин, нёанчи умбухэмбэ отоли- 
ачичи. 

Нёани Иерихомба исидоани, эм бали най ирэмэсими 
поктоду тэсихэни; 

Мэпи сиур найсал энэйвэчи долдипи, мэдэсихэни: 
«Эй хай дяка?» 

Иисус Назаретанкан энэйниэм нёанчиани ункичи. 
Чаду нёани морапсинкини: «Давид Пиктэни, Иисус, 
гудиэсиру!» 

Дюлилэ энэй гурунсэл нёамбани хэмэ осиванкичаха- 
чи, туй тами-да нёани чадой даиди морахани: «Давид 
Пиктэни, мимбивэ гудиэсиру!» 

Иисус, каодярара, нёамбани Мэнчии гэлэхэни. Тэй 
най Нёанчиани лан дивучиэни, мэдэсихэни: 

«Хайва си Миндулэ гэлэйси?» Нёани ункини: «Эден! 
Ми ичэлугуйчэи». 

Иисус нёанчиани ункини: «Ичэлугуру! Си агдаси сим- 
бивэ хораванкини». 

Чадо-баки нёани ичэлугухэни. Туй тара, Эндуроэ гэ- 
булэми, Нёани хамиалани энэхэни. Гэрэн гурун, чава 
ичэпэри, Эндурбэ гэбултухэчи. 


19 паси 


Туй тара Иисус Иерихончи ихэни, тэй довани энэ- 
хэни. 

Гэ, уй-ну Закхейди гэрбуку, албамба дяпай найсал 
дянгианчи, баян най, 

Нёани Иисусэвэ хони бием ичэйчэхэни, нэктэ най 
бими найсал хамиадиачи ичэми мутэчини. 

Дюлэси тутурэ, Нёамбани ичэгуй, амтакаку мочи 
мокчахани, Нёани эй мо дякпалани энэгилэхэни би- 
чини. 

Иисус, тэй бэунчи исипи, нёамбани ичэрэ, ункини: 
«Закхей, тургэнди эугу, Ми эйнивэ дёгдоаси бигилэи». 
Нёани будурими эугухэни, Нёамбани агданасими 
ивухэни. 

Хэмту най, чава ичэпэри, мункунэсимэри хисангоха- 
чи: «Хайми Нёани соронку найчи ихэни?» 
Закхей-тэни илисими Эденчи ункини: «Эден! Дёкамби 
калтавани гиохатонсалду будемби, уйвэ-дэ хайди-да ок- 
сантоха осини, дуин модандоа эгдивэ будемби». 

Иисус нёанчиани ункини: «Эси эй дёгду хорагори 
дичин, нёани-да Авраам пиктэни. 

Туй тами Най Хусэ Пиктэни вавохамба хоригой мэдэ- 
СИНДЭМИ ДИЧИНИ». 

Нёанчи чава досолайдоачи, Нёани гучи мода хэсэвэ 
гисурэхэни. Нёани Иерусалимчи лан бини бими, нё- 
анчи-тани Эндур далачини эрин элэ нихэлиптэем 
мурчихэчи. 

Гэ, уукини: «Эм гэбуку хала найни, мэндуи эден хам- 
бани бара мочогогой, горо боачи энэпсинкини. 

Дёан лаодиансалба хэрсирэ, дёан даолако мэнгумбэни 
буми ункини: „Чава ми дидюйчиэ такорамари кэндэ- 
ливэндусу“. 

Хотонкансал нёамбани чиурсимэри, нёани хамиалани 
найсалба гиактадихачи умэри: „Нёани бунду эделэй- 
вэни чихаласипу“. 

Нёани, эден хамбани бара, мочогопи, мэнгумбэ бу- 
хэмби лаодиансалба мэнчии хэрсивэнкини, уй хай- 
ва-да бахамбани сагои. 

Бонгони дидэ, ункини: „Си мэнгунгуси дёан модан 
эгди мэнгумбэ бухэни“. 

Нёанчиани ункини: „Ая, улэн лаодиан! Туй тами си 
нучи дякаду тэдеку бичиндулэи дёан хотомба далачи- 
гои дяпаро“. 

Дюэечиэ дидэ, ункини: „Эден! Си мэнгунгуси тойуга 
модан эгди мэнгумбэ бухэни“. 

Эйдимэчи-дэ ункини: „Си тойнга хотомба даларо“. 
Илиачиани дидэ, ункини: „Эден! Гэ, мэнгунгувэси ми 
пункуду хукурэ, этэхихэмби. 

Ми синди нэлэчихэмби, манга хатан найси бими: 
эчиэ нэрэи дякава дяпайси, хайва-да эчиэ тариаи, 
посиси“. 

Эден нёанчиани ункини: „Си хэсэдиэси симбивэ дё- 
дядямби, дялинку лаодиан! Си ми манга хатан найива 
сахаси: нэрэчимби дякава дяпиива, хайва-да эм тариа- 
чимби, посиива. 

Хайми си ми мэнгунгуивэ кэндэливэндэчиси, ми ди- 
дюрэ, чала бэнчиэмбэ багогоива?“ 

Дюлиэлэни илиси найсалчи ункини: ,,Нёандолани 
мэнгумбэ дяпагосу, дёан даолако мэнгункуниду бу- 
гусу“. 

Нёанчиани ункичи: „Эден! Нёани элэ дёан даолако 
мэнгунтуку“. 

„Сунчи ундэмби: дякако найду гучи буптэдерэ, хай-да 
ананиду хаямбани-да дяпагоптадяра. 

Ми далачиива осисихан байгоансалбива эуси гадёсу, 
ми дюлиэлэивэ тойкандосу“». 

Чава ундэ, Нёани дюлэси энэхэни, Иерусалимчи 
томи. 

Виффагиячи, Вифаниячи, Елеонскай гэрбуку хурэнчи 
лан исидой, дюэр дахамдисалби гиактадихани, 

Ундэ: «Буэ бадодопова би ихончи энэрэ, таоси ирэ, 
уй-дэ эчиэ нямняни, уичэку наондёан эйхэвэ бадясу, 
чава ачора, гадёсу. 

Сумбивэ уй-дэ мэдэси осини: „Хайгой ачойсу?“, нё- 
анчиани туй унгусу: „Эйвэ Эден гэлэй“». 

Гиактадихан найсал энэхэчи, ункиндулэни баого- 
хачи. 

Наондёан эйхэвэ ачойдоачи, тэй эденсэлни нёанчиачи 
ункичи: «Хайгой эйхэкэмбэ ачойсу?» 

Нёанчи таодагохачи: «Нёамбани Эден гэлэйни». 

Тэйвэ Иисусэчи гадёхачи; эйхэкэмбэ тэтуэсэлдиэри 
дасира, Иисусэвэ тэй оялани тэвэнкичи. 

Нёани энэйни поктова тэтуэсэлдиэри сэкчиуэчихэчи. 
Нёани Елеонскай хурэн хапсивани исиочиани, хэмту 
дахамдисални агданасимари даиди Эндурбэ мактачи- 
лохачи эрдэнгэ дякасалба ичэхэмбэри тургундулэни. 
Умэри: «Эндур гэрбудуэни дидюхэн Эден гэбулэги- 
ни! Боа уелэни номо-номо бигини, боа уелэни гэбу- 
ку бигини!» 

Най алдандиадиани бичин фарисейсал Нёанчиани ун- 
кичи: «Алосимди! Дахамдисалби паполару!» 

Нёани нёанчиачи таодагоми ункини: «Сунчи ундэмби: 
нёанчи хэмэ одай осини, дёлосал моралой». 

Хотончи лан исидой, чава ичэпи, сонголохани. 
Ункини: «Си эй инидуи самчаси, хайва-да номо-номо 
бигуэси гэлэуривэни. Тотами-да тэй си насалдиадиаси 
дяякпини. 

Бимиэ инисэл синчи исидярал, чаду байгоансалси, 
эисэлбэ хулэмэри, симбивэ кэндэли осидярал, хая- 
ди-да хэм симбивэ киап хордингодярал. 

Симбивэ хэпучимэри айкиндярал, си доласи пурилбэ- 
си вадярал, доласи эм дёло оялани эм дёлова-да эм 
сологоами тадярал, си пулсиури эримбэси сарасиси 
тургундулэни». 

Эндур дёкчиани ирэ, ходаси, гади найва пуннэлу- 
хэни. 

Нёанчиани хисангохани: «Нирувухэн: „Ми дёгби кэ- 
сивэ гэлэури дё“. Суэ-тэни чава айкимбохан боа оси- 
ванкису!» 

Ини таондоани Эндур дёгдоани алосиктахани. Бонго 
Эндур дённи дянгиансални-тани, дансава сари найсал 
Нёамбани вайчахачи. 

Нёамбани хони-да таорива мурчимэри мохохачи, гэ- 
рэн гурун Нёамбани тул-тул досодичи бими. 


20 паси 


Эм иниэ Нёани Эндур дёгдоани найва алосиктайдо- 
ани, улэн мэдэвэ хисангоми, Эндур дённи бонго 
дянгиансални, дансава сари найсал, сагди гурунсэл 
Нёанчиани дичичи. 

Нёанчиани ункичи: «Бунчи унду, хамача гиандиани 
Си чава тайси, уй Синду эй гиамба бухэни?» 

Нёани нёанчиани таодагоми ункини: «Ми-дэ сумбивэ 
эм дяка удэвэни мэдэсидемби, Минчи ундусу: 

Иоанн тахани сэвэкилэури Эндурдиэдиэни бичи- 
ни-ну, найсалдиади-ну?» 

Нёанчи мэнэ долари мурчимэри хисангохачи: «Эндур- 
диэдиэниэм ундипу осини, ундэрэ: „Хайми суэ нёам- 
бани агдасисо?“ 

Найсалдиадиам ундипу осини, чаду хэмту най бумби- 
вэ дёлоди тойнкандяра. Нёанчи тэдючимэри мурчичи, 
Иоанн Эндурдиэ ундэй най биэм». 

Таодагохачи: «Хаядиа-да бивэни сарасипу». 

Иисус нёанчиачи уукини: «Ми-дэ сунчи ундэсимби, 
хамача гианди чава таи». 

Нёани найсалчи тамача мода хэсэвэ гисурэлухэни: 
«Эм най муксултэвэ тарира, дёбой гурунду такорагой 
бугухэни, туй тара гойдами энэхэни. 

Эм эркивэ тэй дёбомдисалчи муксултэвэ бугуэчи лао- 
диамби гиактадихани, нёанчи-тани, нёамбани тойн- 
канда, хай-да ана энувэнкичи. 

Гучи гой лаодиамби гиактадихани; нёанчи-тани нёам- 
бани-да тойнканда, госолара, хай-да ана энувэнкичи. 
Гучи илиачианива гиактадихани, нёанчи-тани тэй- 
вэ-дэ пуентурэ пуннэгухэчи. 

Чаду муксултэ урэйни боа эдени ункини: „Хони тао- 
ри? Улэси хусэ пиктэи гиактадиамби; нёамбани ичэ- 
пэри, сайна, иладидярал“. 

Дёбомдисал-тани, нёамбани ичэрэ, мэнэ долари мур- 
чимэри ундичи: „Тэй эдемпу хусэ пиктэни, нёамбани 
вандагоари, амини дякасални буэнги осигой“. 
Нёамбани муксултэ урэйни боадиади ниэвурэ, вахачи. 
Муксултэ урэйни боа эдени нёандиачи хайва тадяра? 
Дидэ, тэй дёбомдисалба вадяра, муксултэ урэйни бо- 
авани гой гурунду будерэ». Чава досодяй гурунсэл 
ункичи: «Аба, одаси!» 

Нёани нбамбачи ичэрэ, ункини: «Хай дяка тэй Бичхэ- 
диэди ниручэ: „Дёгба ангой гурунсэл нангалахачи дё- 
ло тэхэ дёло очини?“ 

Тэй дёлочи тухэни най таони буди, уй оячиани тури 
осини, нёамбани чирэй». 

Тэй эринду Эндур дённи бонго дянгиансални, дансава 
сари найсал Нёамбани вайчахачи, туй тами-да найди 
нэлэчимэри, Нёани нёанчи удэвэни тэй мода хэсэвэ 
гисурэхэмбэни отолихачи. 

Нёамбани дола ичэдемэри, арганди дяпайчалохачи. 
Дялинку найсалба, тондо гурун-мэт осивамари, дивэн- 
кичи. Нёамбани хавой-ну хэсэ тургундулэни дяпагоа- 
ри, тотара дянгиансалду гучи гиан даи даламдидоани 
бугуэри. 

Нёанчи Нёанчиани мэдэсихэчи: «Алосимди! Си тэрэк 
ундиси, най дэрэгбэни эм ичэдеми, туй тами-да тэрэк 
Эндур поктолани алосиси, буэ чава сарипу. 

Буэ эденду албамба бувури-ну, аба-ну?» 

Нёани-тани нёанчи аргамосивачи отолира, нёанчиачи 
ункини: «Хайгой суэ Мимбивэ пэргэлису? 

Суэ Мимбивэ эм дихава ичэвэндусу: „Гэйду уй дуру- 
ни, ниручэни?“» Нёанчи таодагохачи: «Эденги». 
Нёани нёанчиачи ункини: «Эденду эденгивэ, Эндурду 
Эндурнгивэ бугусу». 

Нёанчи гэрэн гурун дюлиэлэни Нёамбани хэсэлэни 
дяпамари мутэчичи, Нёани таодагохандиани миамари 
хэмэ осигохачи. 

Чаду хорагорива ачаканаси хадоа саддукейсэл дидэ, 
Нёанчиани мэдэсихэчи: 

«Алосимди! Моисей бунду нирухэни, уй-дэ, асику ан- 
ни пиктэ анани буди осини, нэуни агби асивани дяпа- 
гойвани гэлэй, халаи сирагой. 

Надан аил бичичи; бонгодима асигой дяпара, пиктэ 
ана буйкини. 

Тэй асивани дюэедимэ дяпагохани, тэй-дэ пиктэ ана 
буйкини. 

Илиачиани, тэй эктэвэ дяпагора, буйкини, надан 
аил, хами хамиалани сирагомари, хэм пиктэ ана 
буйкичи. 

Хэмтуни хамилани асичи буйкини. 

Туй тами хорагори эринду тэй гурунду нёани хавойди- 
ма асини оси? Нёани надани асини бичин». 

Иисус нбанчиачи таодагоми ункини: «Эй эрин пурил- 
ни асигоари, эдигуэри барил; 

Тэй эримбэ исира, буйкиндиэдиэри хорагохан найсал 
асигой, эдигуй барасил. 

Тэй оячиани нёанчи бурми мутэсил: Мэдункусэл-мэт, 
хорагори эрин хусэ пиктэсэлни бимэри, нёанчи Эндур 
хусэ пурилни. 

Буйкин найсал хорагилайвачи Моисей понго поргин- 
доани ичэвэнкини, Авраам Эндурдиэни, Исаак Эн- 
дурдиэни, Иаков Эндурдиэни Эдембэ гэрбиэсими. 
Эндур буйкин найсал Эндурни биэси, уюн найсал Эн- 
дурни, туй тами Нёандоани хэмту най уюн». 

Чаду дансава сари хадоа найсал ункичи: «Алосимди! 
Си улэн ункиси». 

Нёанчиани хайва-да гучи мэдэсимэри мутэчичи. Нёа- 
ни-да нёанчиачи ункини: 

«Хони ундичи, Христос Давид пиктэниэм? 

Давид мэнэ дяринсалби дансадоани ундини: ,,Эден ми 
Эденчиивэ ункини: Ми ангиа калтадоива тэсиу, 
Ваохан байгоансалбасу бэгдичиэсу нэричиивэ“. 

Туй тами-да Давид Нёамбани Эдембиэм гэрбиэсихэ- 
ни: хони, Нёани хусэ пиктэни хай?» 

Хэмту най досодяйдоачи, Нёани дахамдисалчии ун- 
кини: 

«Дансава сари найсалди дэнсисиусу: нёанчи ноними 
тэтуэку пулсиуривэ улэсичи, найсал поансалдоачи 

бачиалиори хэсэвэ, кэсивэ гэлэури дёсалду гойда- 
ми тэсиуривэ, баян саолинсалду аоликачиорива 
улэсичи, 
Наон экэсэл дёсалбачи мэнгилэйчи, дялимари гойда- 
мари кэсивэ гэлэйчи; нёанчи чу мангади оркилтомба 
бадярал». 


21 паси 


Ичэк тапи, Нёани баян гурун суглэнсэлбэри Эндур 
даи дёнгони бобой дякасалба этэхиури гиалакоду нэ- 
ривэчи ичэхэни. 

Таоси гучи дюэр нучи дихава синэди наон эктэ нэхэм- 
бэни ичэхэни. 

Ункини-тэни: «Сунчи тэрэк ундэмби: тэй синэди на- 
он эктэ хэмту найсалдуй чу эгдивэ нэхэни. 

Туй-гдэ хэмту найсал Эндурду суглэмбэ мэнэ пулэди- 
эдиэри нэхэчи, нёани-тани мэнэ синэдиндии мэндуи 
бичин сиаптангии хэм нэхэни». 

Поани гурун Эндур дённи бобой дёлоди, хачин дяка- 
салди илгалаохам хисангойдоачи Нёани ункини: 

«Суэ эйду ичэйсу дякасалдола эм дёло оялани хай гой 
дёло-да дэрэдигуэси; хай-да хэм хэпулиптэдерэ. Туй 
оси инисэл исидярал». 

Нёанчиани мэдэсихэчи: «Алосимди! Хали эй осини? 
Тэй осивани хайла саворини?» 

Нёани ункини: «Мэпэри эди аргалавандасу; эгди най 
Ми гэрбудиивэ эйвэ, Ми таям, эй эрин дидям умэри, 
дидерэл. Тэй гурумбэ эди дахасу. 

Чаохараорива, найсал тэргэдэйчи эримбэ долди- 
пари, эди мангади нэлэчиэсу; тэй эрин дюлиэлэни 
эй дякасал осигилайни, тотам-да чаду-баки ходип- 
таси». 

Чаду нёанчиачи ункини: «Гой-гой найсал, гой-гой 
эден хадиани диа диадиари сорилодярал. 

Боа боадоани манга на туйнкудерэ, хади, эгди най 
бурбури эринсэл, манга нэлэпси дякасал, боа уедиэ- 
диэни даи голоансал осидярал. 

Тэй эрин дюлиэлэни сумбивэ дяпадярал, сумбивэ 
пуннэдерэл, кэсивэ гэлэури дёсалчи, лаосалчи сумби- 
вэ нангаладярал, Ми гэрбуи тургундулэни эденсэлчи, 
даламдисалчи олбиндярал. 

Тэй суэнду агдонгоасу осидяра. 

Миавандоари нэрусу, хайва-да тайвари дюлиэлэни 
таодагогилайвари эм мурчиэ таорива. 

Ми сунду хэсэвэ, сонта мурумбэ бурэмби, хэмту 
байгоансалсу ачаканасимари мутэсидечи. 

Аминасу, энинэсу, аилсу, ахондосу, андарсу сумбивэ 
байгоансалдоасу будерэл, поанива вадярал. 

Хэмту найсал Ми гэрбуи тургундулэни сумбивэ чиур- 
сидерэл. 

Эм нуктэ-дэ дилиласу турэси. 

Эргэмбэри аличамари хоричиосу. 

Суэ, Иерусалим чаохасалди кэндэли очимбани ичэпэри, 
чаду саросу: тэй хотон сусу-мэт осини эрин дидянкини. 
Иудеяду би гурунсэл хурэнчи тутугичи, хотонду би гу- 
рунсэл хотондиади ниэгичи, хотомба лан би гурунсэл 
хотончи эм ирэми тагичи. 

Тэй таодагори инисэл исихани, нирувухэн хэм оси- 
ГИНИ. 

Тэй инисэлду бэеду би, кумби кучивэнди экэсэлду 
осидяра; наду тэн даи валиаха, тэй гурунду ман- 
га-манга кэсун осидяра. 

Поани сарби лохонди тудерэл, поанива гой-гой голо- 
салчи олбиндярал; Иерусалимба Эндур гиамбани сара- 
си найсал такточидярал, мэнэ эринсэлбэри ходидала. 
Сиунду, биадо, хосиктасалдо голоан осидяра, тэй на- 
до-тани найсалдо тэргэдэури, мурумби муэвэмбури 
эрин оси; намо дайчадяра, аякталадяра. 

Найсал, боа яловани энэй валиахава халачимари гучи 
нэлэчимэри, будерэл, тотам-да боа кусуни тэргэдэ- 
лудерэ. 

Чаду кусунку, даи гэбуку Най Хусэ Пиктэни чагдян 
тэвэксэ оялани дидивэни ичэдерэл. 

Тэй осилойдоани илиосу, диливари эурису: сумбивэ 
хэнгэли эрин дидяндини». 

Нёанчиачи мода хэсэвэ гисурэхэни: «Амтакаку мочи, 
хэмту гой мосалчи ичэусу. 

Хабдатасал агбиндивани ичэпэри, мэнэ сарису, элэ 
дёа дидя. 

Туй-мэт би, суэ, Ми ункимби осивани ичэпэри, саро- 
су: Эндур далачини эрин дидя. 

Сунчи тэрэк ундэмби: эй хала бидуэни-тул, эй хэм 
одяра. 

Боа, на ходидяра, Ми хэсэи ходиаси. 

Мэпэри ичэдеусу: миавамбари сиавориди, аракиди 
эди хэтэвэндэсу, балдиори байтади мэпэри эди дяпа- 
вандасу. 

Нёани, эмуту ярако-мат, на оялани балди гурумбэ 
баогодяра. 

Гэ, тул-тул эди аорасу, кэсивэ гэлэусу, ДЮЛИЛЭ ОСИГИ- 
лай кисиакоди хорадясу, Най Хусэ Пиктэни дюлиэлэ- 
ни илидясу». 

Ини Нёани Эндур дёгдоани алосиктахани, долбо-тани 
ниэрэ, Елеонскай хурэнду гойдахани. 

Гэрэн гурун чими эрдэ Эндур дёкчиани пулсихэчи, 
Нёамбани досодяндамари. 


22 паси 


Няико ана эпэнсэл аняни, Пасхади гой гэрбуку, ди- 
ДЯНКИНИ. 

Бонго Эндур дённи дянгиансал, дансава сари найсал, 
найди нэлэмэри Иисусэвэ вайчахачи. 


82 


10 


1 


12 


13 


14 


15 


16 


17 


18 


Лука, 22 


Амбан-тани дёан дюэрдулэ эмуничи, Искариотади 
гэрбиэухэн Иудачи, ихэни. 

Нёани энэми Бонго Эндур дённи дянгиансалчиани, 
даламдисалчи хисангохани, хони Нёамбани нёандоачи 
дяпами бугуривэ. 

Нёанчи агданасимари нёандоани дихава бувуривэ 
чихалахачи. 

Нёани хэсэи бухэни, ачай эримбэ халачихани, найсал 
анадоани Нёамбани нёандоачи бугуй. 

Няико ана эпэнсэл инини исихани, чаду Пасха хони- 
камбани ваори осигилайни. 

Иисус Пётрава, Иоамба гиактадихани, ундэ: «Пасхава 
сиагоива баргиндосу». 

Нёанчи Нёанчиани ункичи: «Хайду бумбивэ барги- 
вандиси?» 

Нёани нёанчиачи ункини: «Гэ, хотончи иридуэри, суэ 
пэнсэкудуэни муэку найва бачиалидясу; нёани хамиа- 
лани энэйни дёкчи энусу. 

Дё эденчиэни ундусу: „Алосимди синчи хисангойни: 
хавой гиалакоду Ми дахамдисалдии Пасхава сиамчаи?“ 
Нёани сунчи даи сэгдилэухэн гиалакова ичэвэндерэ, 
чаду баргиндосу». 

Нёанчи, энэрэ, Нёани ункини-мэт бахачи, Пасхава 
баргихачи. 

Тэй эрин исидоани Нёани акпанкини, дёан дюэр 
апостолсал Нёандиани гэсэ акпанкичи. 

Нёани нёанчиачи ункини: «Эрумбэ бариии дюлиэлэ- 
ни Ми сунди эй Пасхава сиаорива манга мурчихэмби. 
Тотами-да сунчи ундэмби: Эндур далачини эриндуэни 
нёани осидала, чава сиарасимби». 

Алиова дяпара, банялара, ункини: «Эйвэ дяпаосу, мэ- 
нэ долари оболаосу. 

Туй тами сунчи ундэмби: Эндур далачини эрини иси- 
дала, муксултэ муэвэни омиасимби». 

Эпэмбэ дяпара, банялара, бокталихани, нёандоачи бу- 
ми ункини: «Эй Ми Бэеи суэ хорагоасу бугуптэй; 
Мимбивэ дёнгойдоари туй-мэт таосу». 

Туй-мэт сиксэ сиаори эрин хамиалани гучи алиова бу- 
ми ункини: «Эй алио — сикун пуегдун Ми сэксэдуивэ, 
суэ хорагоасу хулсиптэй. 

Гэ, Мимбивэ байгоандоива бури най налани Минди 
гэсэ дэрэ дякпадоани. 

Туй тами Най Хусэ Пиктэни мэнэ голаи энэй, Нёам- 
бани-тани байгоандоани бури най кисиако». 

Нёанчи диа диачиари мэдэсилухэчи: нёандолачи чава 
тайни уй? 

Гучи нёанчи мэнэ долари-да мариамачихачи: нёандо- 
лачи уй уйдуи даи бодори? 

Нёани-тани нёанчиачи ункини: «Эденсэл гурун гу- 
румбэ далачичи, нёанчи найду улэмбэ буриэм гэрбу- 
ЛЭПТЭЙЧИ. 

Суэ-тэни туй биэси: тотами-да уй сундулэ даиди- 
ма, нучи-мэт осигини, даламди-тани - дэнсим- 
ДИ-МЭТ. 

Уй уйдуй даи: аоликачи най-ну, дэнсимди-ну? аоли- 
качиасини-ну? Ми-тэни суэ алдандоасу эмуту дэн- 
СИМДИ. 

Суэ-тэни Ми эрулэурии эринду Минди гэсэ бичису. 
Ми сунчи пуегдундимби, эмуту Эндур далачини эрим- 
бэни Амимби Минду пуегдункини-мэт. 

Суэ сиахарсу, омихарсу Ми сиавандии эринду Эден 
далачини эриндуи, дёан дюэр Израиль халасалбани 
дёдягоари эден тэнкусэлдуэни тэгудерсу». 

Эден-тэни ункини: «Симон! Симон! Гэ, амбан гэлэхэ- 
ни сумбивэ ирава-мат таригой. 

Тотам-да Ми синду кэсивэ гэлэхэмби, си агдайси 
оинаси осигоани; тотара си-дэ хали-да Ми хамиалани 
дахагора аннаи маси осивандо». 

Пётр Нёанчиани таодагохани: «Эден! Синди ми лао- 
чи, бурбунчи энэгуй чэк биэмби». 

Иисус-тэни ункини: «Синчи, Пётр, ундэмби, эйниэ 
хусэ чико-да морапсиндаласини, си илан модан Мим- 
бивэ сарии ачаканасидяси». 

Нёанчиачи ункини: «Ми сумбивэ далиан-да ана, 
сомалан-да ана, ота-да ана гиактадидоива, сунду 
хай-да аолихан бичи-ну, хай?» Нёанчи таодагохачи: 
«Аба». 

Чаду Нёани нёанчиачи ункини: «Эси-тэни уй далиан- 
ко, чава дяпу, туй-мэт сомаламба, уй хай-да анани, 
тэтуэ ходасиу, лохомба гадо! 

Тотами-да сунчи ундэмби: Эй ниручэ Миндулэ тугу- 
ми тэде осигилайни: „Оркин найсалчи нонгигодяра“. 
Тотам-да Ми удэивэ унди дяка дуэни дидя». 

Нёанчи ункичи: «Эден, гэ, эйду дюэр лохон». Нёани 
нёанчиачи ункини: «Элэ». 

Ниэрэ, Нёани колилаи Елеонскай хурэнчи энэхэни; 
Нёани хамиалани дахамдисални дахахачи. 

Бэунчи дидэ, нёанчиачи ункини: «Арганко дякасалду 
эндэси осигоари кэсивэ гэлэусу». 

Мэнэ нёандиадиачи дёлова нангалаори алдандоа ха- 
данкини, михоранда кэсивэ гэлэхэни, 

Уми: «Амимби! Си эй эрун алиовани Мимбивэ сиур 
ираорива чихаламчаси! Тотами-да Ми чихалайдоива 
биэси, Синги бигини!» 

Нёанчиани боа уедиэни Мэдунку агбинкини, Нёамба- 
ни масила осиванкини. 

Тэргэдэми, масиди кэсивэ гэлэхэни, Нёани ниэсэнги- 
ни начи тури сэксэ сабдасални-мат бичи. 

Кэсивэ гэлэрэ, илигора, Нёани, дахамдисалчии дидэ, 
нёанчи гасамари аоривачи баогохани. 

Нёани нёанчиачи ункини: «Хайми суэ аорису? Илиго- 
су, арганду эндэси осигоари кэсивэ гэлэусу!» 

Нёанчи чава хисангойдоани, найсал агбинкичи, нёан- 
чи дюлилэ дёан дюэрдулэ эмуни, Иудади гэрбукуни, 
нёани Иисусэвэ одёндахани. Туй таори саичава нёан- 
доачи бухэни: Уйвэ ми одёхамби, Нёани тэем. 

Иисус нёанчиани ункини: «Иуда! Одёми Най Хусэ 
Пиктэвэни байгоансалдоани бугуйси?» 

Нёандиани би найсал, хай осигилайвани ичэмэри, 
Нёанчиани ункичи: «Эден! Буэ лохонди пачиладяпу, 
ая-ну?» 

Нёандолачи эмуни, Бонго Эндур дённи дянгиани лао- 
диамбани пачилахани, нёани ангиа сиамбани мокто 
чапчилахани. 

Чаду Иисус ункини: «Ходиосу, элэ». Туй тара сиамба- 
ни тонгалахани, нёамбани аянагоанкини. 

Нёамбани ачапчи поанкини Бонго Эндур дённи дян- 
гиансалчиани, Эндур дённи даламдисалчиачи, сагди 
гурунсэлчи Иисус ункини: «Эмуту оркин найчи-мат 
лохонсалку, мосалку суэ дичису, Мимбивэ дяпагоари! 

Ини таондоани Ми сунди Эндур дёгдоани бичимби, 
суэ-тэни Минчи налавари эурэчису, эси-тэни суэ 
эринсу, гучи пакчи гиани». 

Нёамбани дяпара, элгэхэчи, тотара Бонго Эндур дён- 
ни дянгиани дёкчиани ирахачи. Пётр-тани горола да- 
хахани. 

Нёанчи боала токонду тавава иванкиндоачи гэсэ тэси- 
хэчи, Пётр-тани нёанчи долани тэсихэни. 

Эм кэкэ тава дякпадоани тэсихэн нёамбани ичэпи, 
тотара нёамбани ичэдерэ, ункини: «Нёани Нёандиани 
бичини». 

Нёани-тани Нёамбани абалтоми эктэчи ункини: «Ми 
Нёамбани сараси». 

Гойдасилаи гойдимани, нёамбани ичэрэ, ункини: 
«Си-дэ нёандолачи». Пётр-тани тэй найчи ункини: 
«Аба». 

Ои эрин бипиэ, гучи уй-ну мучхунди ундини: «Тэде, 
нёани Нёандиани бичини, туй тами Галилеянкан». 
Пётр-да тэй найчи ункини: «Сарасимби, хайва си унди- 
си». Чадо-баки, ункиндуэни, хусэ чико морапсинкини. 
Чаду Эден кэчэригурэ, Пётрава ичэхэни; Пётр-тани 
Эден нёанчиани хэсэвэни дёнгохани: «Хусэ чико мо- 
рапсиндала илан модан Мимбивэ ачаканасидячи». 
Ниэрэ, манга сонголохани. 
Иисусэвэ дяпачахан найсал Нёамбани сингэрэхэчи, 
тойканкичи. 
Нёамбани дасичира, дэрэгбэни пайнадачихачи, Нёан- 
чиачи мэдэсихэчи: «Унду, уй Симбивэ пачилахан?» 
Эгди оксантохан хэсэсэлбэ Нёамбани ачапчи хисанго- 
хачи. 
Иниэ исиочиани, сагди гэрэн гурун найсални, Бонго 
Эндур дённи дянгиансал, дансава сари найсал поанго- 
хачи, Нёамбани Даи поанчиари ивухэчи. 
Ункичи-тэни: «Си Христос-нум? Бунчи унду». Нёани 
нёанчиачи ункини: «Сунчи ункимби осини, суэ агда- 
сису. 
Сунчи-тэни мэдэсии осини, Минчи таодагоасису, 
Мимбивэ чиндагоасису. 
Эвэнки Най Хусэ Пиктэни Эндур кусуни ангиа калта- 
чиани тэри». 
Хэмту най ункичи: «Туй тами Си Эндур Хусэ Пик- 
тэни?» Нёани нёанчиани унгухэни: «Суэ ундийсу, 
Ми таям!» 
Нёанчи-тани ункичи: «Гучи хамача агдолаорива бун- 
ду гэлэй? Туй тами буэ мэнэ аумалани ниэривэ до- 
содяхапу». 

23 паси 
Хэмту эгди гэрэн гурун илигора, Нёамбани Пилатачи 
ЭЛГЭХЭЧИ. 
Нёамбани оркилтолохачи, умэри: «Буэ бодосипу Нёа- 
ни буэ найсалпова оркин оповандини, эденду албамба 

бугуривэ камалини, Мэпи Эденди Христосади гэр- 
биэсини». 

Пилат Нёанчиани мэдэсихэни: «Си Иудея Эдени?» 
Нёани Пилатачи таодагоми ункини: «Си ундиси». 
Пилат Бонго Эндур дённи дянгиансалчиани, найсалчи 
ункини: «Ми Эй Най хамачади-да байтаковани ичэ- 
симби». 

Нёанчи мучхунди хисангохачи: «Нёани хэм Иудеяду 
Галилеядиади эй бэунчи ек алосиктами найсалба ор- 
ГОЧИНИ». 

Пилат Галилея удэвэни долдипи, мэдэсихэни: «Нёани 
Галилеянкан, хай?» 

Пилат Ирод далачини боасалдиадиани бивэни сара, 
тэй инисэлду Иерусалимду-тул бичин Иродачи Нёам- 
бани гиактадихани. 

Ирод-тани, Иисусэвэ ичэпи, манга агдахани; нёани 
балана Иисусэвэ ичэйчэхэни, туй тами-да Нёани 
удэвэни эгдивэ долдихани, Нёани хамача-да эрдэнгэ 
дякава тайвани ичэйчэхэни. 

Ирод Нёанчиани эгди мэдэсихэни, Нёани-тани нёан- 
чиани хайва-да эчиэ таодагохани. 

Бонго Эндур дённи дянгиансални-тани, дансава сари 
найсал илисимари Нёамбани манга оркилтохачи. 
Ирод-тани чаоха найсалдии Нёамбани одолира, инэк- 
тэрэ, чагдян бойкоку тэтуэвэ тэтуэвэндэ, Пилатачи 
хамаси энуэнкини. 

Тэй иниду Пилатади, Иродади мэнэ долари андар 
осихачи; балана диа диадиари байгоачихачи. 
Пилат-тани Бонго Эндур дённи дянгиансалбани, гой 
дянгиансалба, найсалба хэрсирэ, 

Нёанчиачи ункини: «Суэ минчи Эй Найва олбинкису, 
умэри: Нёани найсалпова оркин оповандиниам; гэ, 
ми суэ мэнэ бэеди бидуэсу ярсихамби, Эй Най суэ ор- 
килтойсу дякала байтаковани эчиэ бараи. 

Ирод-да эмуту, ми нёанчиани Эй Найва пулсивэн- 
кимби. Хамача-да байта тургундулэни Нёамбани ваго- 
ари барачичи. 

Туй тами Нёамбани кэсучирэ, чиндагодямби». 
Пилатадо-тани аня далиндоани лаоду тэси гурундулэ 
эм найва чиндагорива гэлэури бичини. 

Хэмту-тэни найсал моралохачи: «Нёани буйгини! Бун- 
ду-тэни Вараввава чиндаго». 

Вараввава оркиачими хотокамба илиоанкини, найва 
вахани тургундулэни лаочи тэвэнкичи. 

Пилат Иисусэвэ чиндагойчами, гучи даиди дилгакто- 
хани. 

Нёанчи-тани морахачи: «Нёамбани тэлэвэнду, тэлэ- 
вэнду!» 

Пилат илачиа модан нёанчиачи ункини: «Хамача ор- 
кимба Нёани тахани? Ми хай-да байта тургундулэни 
Нёамбани вагои барачимби; туй тами кэсучирэ, Нёам- 
бани чиндагодямби». 

Нёанчи-тани Нёамбани тэлэуривэ гойдамари даиди 
морамари гэлэхэчи; нёанчи гучи Бонго Эндур дённи 
дянгиансални моранчи галигохани. 

Пилат мурупсинкини: нёанчи гэлэйдулэчи осигини. 
Нёанчи гэлэхэндулэчи, хотонкамба оркиначими илио- 
анкиндолаи, найва вахандолаи, лаоду тэсихэн найва 
чиндагохани; Иисусэвэ-тэни нёанчи мурундуэчи бу- 
гухэни. 

Нёанчи Нёамбани олбиндайдоачи, усиндиэди мо- 
чогой Симон Киринеянкамба дяпахачи, туй тара 
муйрэдуэни крестава нэрэ, Иисус хамиалани чава 
пинасиванкичи. 

Нёани хамиалани эгди найсал энэхэчи, экэсэл-дэ кай- 
рамари мангади сонгохачи. 

Иисус-тэни, нбанчиачи кэчэригурэ, ункини: «Иеруса- 
лим эктэ пиктэсэлни! Ми удэивэ эди сонгоасо, мэпэ- 
ри-дэ, мэнэ пурилбэри мурчимэри, сонгосо. 

„Хораси экэсэл, пиктэвэ бараси хэмдэсэл, сиаванда- 
чин кунсэл кэсику“, — дидянди инисэлду туй найсал 
ундэдерэл. 

Чадо хурэнсэлчи хисанголодярал: „Бунчи турусу!“ Гу- 
чи хурэкэнсэлчи: „Бумбивэ хумусу!“ 

Нём оси мова туй тайчи осини, холгохан моди хай оси?» 
Нёандиани гэсэ дюэр байтаку найсалба вагоари ол- 
бинкичи. 

Голгофади гэрбуку бэунчи исипи, Нёамбани крестаду 
тэлэхэчи, байтаку гурумбэ ангиа, деунгиэ калталани 
ТЭЛЭХЭЧИ. 

Иисус-тэни хисангохани: «Ама! Нёамбачи гудиэсиру, 
нёанчи хайва-да тайвари сарасичи». Тэтуэвэни мэнэ 
долари оболахачи. 

Гэрэн гурун илисимари ичэдехэчи. Дянгиасал нёан- 
диачи гэсэ инемусимэри дёдялихачи: «Нёани гой 
найсалба хоричихани, Христос, Эндур сондёмдини 
осини, эси Мэнэ Мэпи хоригини». 

Чаоха гурун-дэ Нёамбани диодилимари лан дидэ, чувэ 
бухэчи. 

Гучи ункичи: «Си Иудея Эдени осини, Мэнэ Мэпи 
хориру». 

Нёани уелэни грек, гучи Риманкан, гучи еврей хэсэ- 
сэлдиэчи ниручэ бичини: «Эй Иудея Эдени». 

Эм тэлэухэн байтаку най Нёамбани одоликачими ун- 
кини: «Си Христос осини, Мэпи, бумбивэ хориру». 
Гойдима-тани хангиси нёамбани дансими ункини: «Си 
Эндурди нэлэсиси-ну, хай? Симбивэ эмуту-дэ дёдяхачи. 
Буэ мэнэ оркиачихандолари тэрэк байтава бахапу. 
Нёани-тани хайва-да оркимба эчиэ тахани». 

Туй тара Иисусэчи ункини: «Эден! Мэнэ далачии 
ханчи энупи, мимбивэ дёнгохари». 

Иисус нёанчиани ункини: «Тэде синчи ундэмби: эй- 
ниэ-бэки Минди гэсэ Райду бидечи». 

Гэ, ини токондиани илан часачиа боа ялодоани пак- 
чи-пакчи осихани. 

Сиун-дэ аба осихани. Эндур дёгдоани олокиана даи 
дасича долиндола гудэхэни. 

Иисус даи дилгандии морапсинкини: «Ама, наладоаси 
Мэнэ эргэмби бурэмби». Туй уми Иисус буйкини. 
Чаоха дянгиангони туй тайвани ичэдерэ, Эндурбэ гэ- 
булэми ункини: «Эй тэде тондо Най бичини». 

Хэмту гэрэн гурун туй тайвани ичэдехэндуэри, эйвэ 
ичэдепэри, тунгэмбэри дуктэмэри мочогохачи. 
Нёамбани сари гурунсэл, Галилеядиади Нёани хамиала- 
ни дичин экэсэл хангила илисимари чава ичэдехэчи. 
Чаду эм гудиэсису, тэдеку най, Иосифди гэрбуку- 
ни, бичини. Аримафеядиади, Иудея хотондиадиани 
ДИЧИН. 

Нёани гисурэндувури поандолани эмуни бичин, хай- 
ва-да тайдоачи эчиэ биэ, 

Нёани, Эндур далачини эримбэ халачими, Пилатачи 
энэрэ, Иисус Бэевэни гэлэхэни; 

Иисусэвэ тэлэкудиэ ачогора, босоди хукухэни. Тотара 
ХОНКО дёлодоани чапчиохан хэурду нэхэни. Чаду уй- 
вэ-дэ эчиэ нэрэчи бичин. 

Тэй нюнгучиэ ини бичини, надиачиа ини элэ иси- 
гойни. 

Галилеядиади Иисусэди дичин экэсэл-дэ энэхэчи; хэ- 
урду Нёани Бэевэни нэривэчи ичэдехэчи. 

Мочогора, сурги нутэвэ, модориори симуксэвэ барги- 
хачи, надиачиа иниду гиандола тэимэри бичичи. 


24 паси 


Надалта бонго инидуэни чими эрдэ экэсэл, нёандиачи 
гэсэ гой найсал баргихачи улэнди пунку нутэсэлбэ га- 
дёмари оголочиани дичичи. 

Нёанчи дёло онголодиади хангиси анаохамба бахачи. 

Ипэри, Иисус Эден Бэевэни эчиэ баогоачи. 

Нёанчи хал-хал ода, илисидоачи, олокиана нёанчи 
дюлиэлэни дюэр хусэ най килтолианди тэтуэку агбин- 
кичи. 

Нёанчи тэн нэлэмэри диливари пэйси тугбуйдуэчи, 
тэй найсал нёанчиачи ункичи: «Хаймари суэ уюмбэ 
буйкинсэл долани гэлэмэчиусу? 

Нёани эйду аба, Нёани хорагохани. Нёани Галилеяду 
бидуи сунчи хайва-да ункимбэни дёнгосу. 

Нёани хисангохани: „Най Хусэ Пиктэни оркинку най- 
сал налачиачи буктэвучиэни, нёанчи Нёамбани тэлэде- 
рэл, илиачиа иниду Нёани буйкиндии хорагодяра“». 
Нёанчи-да Нёани хэсэсэлбэни дёнгохачи. 
Онголодиадиани мочогора, хайва-да хэм дёан эмун 
дахамдисалчиани, хэмту найсалчи мэдэрэдигухэчи. 
Чаду Магдалина-Мария, Иоанна, Мария Иаков эни- 
ни, нёандиачи гэсэ гой найсал бичичи, нёанчи чава 
Апостолсалчи ункичи. 

Нёанчи тэй хэсэсэлбэ хай-да абакоди бодохачи, эчиэ 
ТЭДЮЧИЭЧИ. 

Пётр-тани илигора, онголочиани тутулухэни, мукчу- 
рэндэ, бососалба-рагда ичэхэни, тотара хони-да мэнэ 
дои очимбани эрдэнгэсими хамаси энухэни. 
Иерусалимдиади нюнгуйнгу пасидоа би алдандола-та- 
ни Еммаусди гэрбуку ихон бичини. Тэй иниэ-тул 
нёандолачи дюэрни, таоси энэмэри, 

Тэй очин дякасалба мэнэ долари гисурэндухэчи. 
Нёанчи гисурэндумэри хисангойдоачи, Иисус дидэ, 
нбандиачи энэхэни. 

Хайва-да эм ичэмэри Нёамбани эчиэ такоачи. 

Нёани нёанчиачи ункини: «Хайва суэ энэмэри мэнэ 
долари мурчису, хайми суэ гасачису?» 

Нёандолачи эмуни, Клеопади гэрбуку, Нёанчиани 
таодагоми ункини: «Иерусалимчи дичин найсалдола 

Си-рэгдэ эй инисэлду чадо хай-да очимбани сараси- 
си, хай?» 

Иисус нёанчиачи ункини: «Хай удэвэни?» Нёанчи Нё- 
анчиани ункичи: «Эндур, гучи хэм найсал дюлиэлэчи 
маси дякаду, хэсэду Эндурдиэ ундэй найди, Иисусэди 
Назаретанканди хай-да очин дякава; 

Бонго Эндур дённи дянгиансални, гучи гой дянгиан- 
салпо Нёамбани бурбуриду оркилтогоачи бугухэчи, 
туй тара Нёамбани тэлэвэнкичи, сарасиси-ну? 
Буэ-тани агдачахапу: Нёани таям, Израильба хэнгэли- 
гилэни; туй там-да туй очиндиани илиачиа ини сихэни. 
Буэ поани экэсэлпу бумби миавамбоанкичи: нёанчи 
чими эрдэ хэур дякпадоани бичичи. 

Бэевэни-дэ баогоачичи. Экэсэл дидэ, хайва-да ичэ- 
хэмбэри ункичи, Нёани уюн, унди, Мэдункусэл аг- 
бинда ункичи. 

Буэ найсалпу болани поани хэурчи энэхэчи, экэсэл 
ункичи-мэт баогохачи: Нёамбани эчиэ ичэйчи». 

Чаду Нёани нёанчиачи ункини: «Суэ мурун ана, миа- 
вандиари нядоалайсу, хайва-да Эндурдиэ ундэй най- 
сал ундивэчи хэм тэдегуй. 

Туй Христос эрулэгилэмчэй, Мэнэ гэбучи игилэм- 
чэй, хай?» 

Моисейдиади дэруми, хэмту Эндурдиэ ундэй найсал- 
дола Нёамбани хэм Бичхэду нирувухэмбэ алосихани. 
Энэйвэри ихомба дидянкичи; нёанчиачи Нёани дюлэ- 
си ЭНЭЙЧИИ ИЧЭВЭНКИНИ. 

Нёанчи Нёамбани каодяроанкичи, умэри: «Бунди дэ- 
рэдигу, сиксэгухэни». Нёани ирэ, нёандиачи дэрэди- 
гухэни. 

Нёани нёандиачи аоликачидои, эпэмбэ дяпара, улэн 
хэсэвэ ундэ, моктолира, нёандоачи бухэни. 

Чаду насалчи нихэликпичи, нёанчи Нёамбани такоха- 
чи, чадо Нёани нёандоачи ичэвэси очини. 

Нёанчи диа диачиари ункичи: «Нёани поктоду бунчи 
ундидуэни, Бичхэвэ алосидоани, миавампу дола эчиэ 
дегдэ-ну, хай?» 

Чадо-баки илира, Иерусалимчи мочогохачи, дёан 
эмун гэсэ бичин Апостолсалба, нёандиачи би найсал- 
ба баогохачи. 

Нёанчи ункичи: «Эден тэде хорагохани, Симонду аг- 
бинкини». 

Нёанчи поктоду очин дякава, хони-да нёанчи Нёамба- 
ни эпэмбэ моктолидоани токогохамбари, гисурэхэчи. 
Нёанчи чава гисурэндуйдуэчи, Иисус Мэнэ Бэедии 
нёанчи долачи агбинда ункини: «Кэвэли биусу!» 
Нёанчи илидипари, нэлэпэри, панямба ичэпуэм мур- 
чихэчи. 

Нёани нёанчиачи ункини: «Хайми суэ иладису, хайми 
тургэдэн суэ миаванчиасу ихэни? 

Ми налачиива, ми бэгдичиивэ ичэусу, эй Мэнэ Бэ- 
едии биэмби, Мимбивэ тонгасиосу, ичэдеусу. Па- 
нянду сумул-дэ, гирмакса-да аба, Минду хай-да 
хэм бини». 

Эйвэ ундэ, нбанчиачи налаи, бэгдии ичэучихэни. 
Нёанчи агдамари, эм тэдемэри эрдэнгэсихэчи, Нёани 
нёанчиачи ункини: «Сунду эйду хай-да сиаори дяка 
би-ну?» 

Нёанчи Нёандоани силохан согдата пасивани, гучи 
киаксова бухэчи. 

Дяпара, нёанчи дюлиэлэчи сиахани. 

Нёанчиачи ункини: «Гэ, эйвэ Ми сунди гэсэ бидуи, 
сунчи хисангохамби: „Моисей гиандоани, гучи Эн- 
дурдиэ ундэй найсал дансадоачи, гучи Эндурбэ гэбу- 
лэй дяринсалду, Мимбивэ нирувухэн хэсэсэл хэм тэде 
осигодяра“». 

Чаду хэмту Бичхэсэлбэ нёамбачи отолидала алоси- 
хани. 

Туй тара нёанчиачи ункини: «Туй нирувухэн, туй 
Христос мангава багини, буйкиндии илиачиа иниду 
хорагогини. 

Нёани Гэрбудиэни хэм гэрэн гурун Иерусалимдиади 
тэпчиуми оркимбари гисурэуривэ алосигини, сором- 
борива гудиэсигини. 

Суэ тэй агдоламдисални. 

Ми Амимби Пуегдумбэни сунчи энуэндемби; суэ-тэ- 
ни Иерусалимду дэрэдигусу, уедиэди кусумбэ бара- 
сидала». 

Нёамбачи хотондиади Вифаниячи ниэвугухэни, налаи 
эурими, нёанчиачи улэн хэсэвэ уукини. 

Нёанчиачи улэн хэсэвэ ундидуи, нёандиадиачи горо- 
нами боа уечиэни токоми дэрухэни. 

Нёанчи Нёанчиани михоранкичи, манга агданасимари 
Иерусалимчи мочогохачи. 

Тул-тул Эндур дёкдоани гойдамари Эндуробэ мактачи- 
хачи, гэбулэхэчи. Аминь. 


Нанай-лоча хэсэнкуни 


Агдан — вера. 

Албамба дяпай найсал — мытари; чиновники из числа мест- 
ного населения, собиравшие в Палестине налоги в каз- 
ну Римской империи. Евреи презирали мытарей за то, 
что они сотрудничали с языческой римской властью 
(такое сотрудничество противоречило Закону). Кроме 
того, мытари регулярно собирали с населения больше 
денег, чем они должны были отдать своим начальни- 
кам, и оставляли излишки себе. 

Амбан — дьявол, сатана. 

Амбан боани — место обитания дьявола, ад. 

Амтакаку мо — плодовое дерево. 

Арган — соблазн. 

Бичхэ — Писание. 

Гандян — святой; чистый. 

Гандян осиори ини — день очищения; в этот день весь 
народ каялся в грехах и просил у Бога прощения и 
очищения. 

Гиамба сари найсал — законники, книжники; люди, хо- 
рошо знавшие Закон и объяснявшие его. Во времена 
Иисуса они представляли собой относительно неболь- 
шую группу людей, которая пользовалась большим 
уважением среди евреев. 

Гиан — Закон; пять древнейших книг Библии. Эти книги 
повествуют о сотворении мира, о первых праведниках, 
слышавших голос Бога и выполнявших Его волю. Далее 
они рассказывают о происхождении еврейского народа, 
о том, как Бог освободил его из рабства в Египте и 

дал ему землю Палестины. Кроме того, в этих книгах 
содержатся повеления, которые Бог в древности дал 
еврейскому народу, — 10 главных повелений, множест- 
во правил, касающихся обрядов и общественной жизни. 
Именно поэтому все пять книг были известны под 
общим названием «Закон». В еврейской религии Закон 
был самой почитаемой книгой, точное соблюдений всех 
изложенных в ней правил было строго обязательным. 
Поскольку основные повеления, содержащиеся в Зако- 
не, Бог передал через Моисея, который по воле Бога 
вывел евреев из Египта, эта книга часто называлась 
«Законом Моисеевым». 

Голоан — знамение. 

Гудиэн — прощение, милость. 

Давид — самый знаменитый царь Израиля, из племени 
Иуды. Он был одним из авторов ветхозаветной книги 
Псалмов — песен, обращенных к Богу. Стремясь к 
миру и справедливости, Давид исполнял Божью волю. 
В награду за это Бог обещал ему, что его потомки 
вечно будут израильскими царями. Еврейские проро- 
ки предсказывали, что Мессия, Который должен пра- 
ведно царствовать над всем миром, будет потомком 
Давида. 

Давид хусэ пиктэни — Сын Давидов; так называли Мессию, 
поскольку, как верили евреи, он должен быть потомком 
царя Давида. 

Даи поан — высокое собрание, синедрион; высший еврей- 
ский совет, в который входило 70 человек, в боль- 
шинстве своем имевших непосредственное отношение 
к религии. Синедрион не только решал политические 
вопросы, но и выносил судебные приговоры. Во време- 
на Иисуса решения синедриона имели силу только в 
том случае, если их утверждали представители римской 
власти. Римляне, однако, стремились не оскорблять ев- 
рейскую религию и всегда считались с синедрионом. 

Дансава сари найсал — книжники, знатоки Закона. 

Зилотсал — зилоты; по-гречески «ревнители». Еврейская 
религиозно-политическая группа, которая отличалась 
особой ревностью в охранении еврейской религии от 
языческого влияния и пыталась военным путем освобо- 
дить народ от римской власти. Возможно, что один из 
12-ти апостолов Иисуса, Симон Кананит, ранее при- 
надлежал к этой группе. 

Кэсивэ гэлэури дё — дом молитвы, синагога; здание, в ко- 
тором евреи собирались каждую субботу для чтения 
Священных Книг и молитвы. Во времена Иисуса сина- 
гоги были в каждом городе, где жили евреи. Во время 
собрания в синагоге любой его участник мог прочитать 
отрывок из Священных Книг, а затем обратиться к соб- 
равшимся с толкованием прочитанного отрывка или 
поучением. 

Левитсэл — левиты; люди, которые хоть и не были свя- 
шенниками, но помогали в храме прославлять Бога 
музыкой, приготовлять животных для жертвы и т. д. 
Кроме того, они изучали Закон и выступали среди на- 
рода как учителя. Это разрешалось делать только по- 
томкам Левия, родоначальника одного из 12 родов (или 
племен) израильского народа. От его имени и пошло 
название «левиты». 

Мо амтакани — плод. 

Мода хэсэ — притча. 

Надиачиа ини — седьмой день, суббота; священный день у 
евреев, который следовало польностью посвящать Богу 
и в который поэтому запрещалось работать. Новый день 
недели у евреев начинался с захода солнца, поэтому 
работать запрещалось с захода солнца в пятницу до за- 
хода солнца в субботу. Ко временам Иисуса еврейские 
учителя Закона составили список тех дел, которые счи- 
тались недопустимыми в субботу. По субботам евреи 
всегда собирались в синагоге для молитвы и чтения 
Священных Книг. 

Най Хусэ Пиктэни — Сын Человеческий; так Иисус часто 
называет Себя в Евангелиях. О точном значении этого 
наименования нет единого мнения. С одной стороны, 
так в книге пророка Даниила в Ветхом Завете называет- 
ся небесная личность, которой в конце света Бог даст 
честь, славу и власть. С другой стороны, в еврейском 
языке это выражение может значить просто «человек». 
Если Иисус употреблял его в этом значении, то тем са- 
мым Он хотел подчеркнуть, что во всем подобен людям, 
прежде всего Своими страданиями и смертью. 

Номо-номо биури — в мире, в покое жить. 

Няико ана эпэнсэл аняни — праздник опресноков; празд- 
ник, отмечаемый в течение 7 дней после Пасхи. В тече- 
ние этого праздника разрешалось есть только пресный 
хлеб, выпекаемый в виде тонких лепешек. 

Оркимби ачори — просить прощения. 

Оркин укуди эну — проказа. 

Пасха аняни — Пасха; главный еврейский праздник, отме- 
чавшийся в память об освобождении еврейского народа 
под предводительством Моисея из египетского рабства. 
Этот праздник отмечался ежегодно в апреле. Для празд- 
ничной еды в день Пасхи полагалось специально зако- 
лоть ягненка. 

Пуегдун — завещание, завет. 

Пэргэури — испытывать, искушать. 

Рай — место вечного блаженства, отведенное Богом для 
праведников. 

Саддукейсал — саддукеи; наиболее влиятельное религиоз- 
ное течение среди евреев во времена Иисуса. Многие 
саддукеи входили в синедрион; среди саддукеев были и 
первосвященники. Они, как и фарисеи, отличались 
жестким следованием Закону. Однако, в отличие от 
фарисеев, саддукеи не почитали другие Священные 
Книги, в частности, книги Пророков. Они не верили в 
воскресение мертвых, потому что в Законе о нем ничего 
не сказано. 

Сондёмди — Мессия; по-еврейски это слово означает «по- 
мазанный», то есть «избранный Богом» — Божий Пос- 
ланник, приход Которого предсказывался в книгах За- 
кона и Пророков. Во времена Иисуса евреи ждали при- 
хода Мессии и верили, что Он освободит их от власти 
римлян и установит Царство Божие. 

Соромби ачори — снимать грех, каяться. 

Соромбори — грешить, грешно. 

Сорон — грех. 

Соронку най — грешник. 

Сугдиури — жертвовать. 

Сугдиури бэун — жертвенник; место, где евреи приносили 
жертвы, предписанные Законом. Во времена Иисуса 
животных закалывали на жертвеннике во внутреннем 
дворе храма, а жертвенные благовония курились на 
жертвеннике непосредственно в храмовом здании. 

Сурги нутэ — благовоние. 

Сэвэкилэури — крестить, креститься. 

Тондо най — праведник. 

Тэлэури — распинать, распять. 

Улэн мэдэ — Благая весть, Евангелие. 

Фарисейсал — фарисеи; религиозное течение у евреев во 
времена Иисуса. Фарисеев отличало очень строгое 
следование всем, даже второстепенным требованиям 
Закона. Они пользовались большим уважением в на- 
роде и сами очень гордились своей религиозностью и 
строгостью нравов. 

Хорагори — воскресение. 

Хоримди — Спаситель; значение имени «Иисус». 

Хориори — спасение. 

Христос — Помазанник; греческий перевод еврейского 
слова «Мессия». 

Чалиори — обрезание; отсечение крайней плоти. Согласно 
условиям завета, заключенного между Богом и еврей- 
ским народом на горе Синай, каждый первенец муж- 
ского пола должен был пройти через этот обряд. Над 

новорожденными этот обряд совершался на восьмой 
день жизни; во времена Иисуса имя давалось ребенку в 
этот же день. 

Эден — Господь; царь; хозяин. 

Эден далачини калтадиани — царство. 

Эден хани — владение царя, царство. 

Эндурбэ гэбулэй дяринсал — псалмы; по-гречески «песни». 
Под этим общим названием собранно 150 еврейских ре- 
лигиозных песен, составляющих особую книгу Ветхого 
Завета. Многие из них выражают благодарение Богу за 
спасение от гибели, другие описывают Его величие и 
любовь или же содержат мольбу о помощи. 

Эндур Боани — место обитания Бога. 

Эндур далачини эрини — Божье царство. 

Эндур дённи — дом Бога, храм; священное здание в Иеру- 
салиме. Только там евреи совершали жертвоприноше- 
ния, а также собирались в дни праздников. Впервые 
храм был построен в Х в. до н. э. знаменитым еврей- 
ским царем Соломоном. Храм, который существовал во 
времена Иисуса, был построен еврейским царем Иро- 
дом Великим. Здание храма было окружено галереями, 
которые разделяли окружавшее его пространство на 
несколько дворов (см. схему на с. 109). Галереи храма 
были местом, где обычно собиралось большое количес- 
тво людей. Как и предсказывал Иисус, вскоре после Его 
Воскресения, в 70 г. н. э., храм был разрушен римляна- 
ми и стех пор не восстанавливался. 

Эндур дённи бонго дянгиасални — первосвященники; наи- 
более влиятельные еврейские священники, имевшие 
политический вес. Многие первосвященники входили в 
Синедрион. Во времена Иисуса почти все они происхо- 
дили из нескольких знатных семейств. 

Эндур дённи дянгиасални — священники; служители храма 
в Иерусалиме. Основная роль священника в еврейской 
религии состояла в принесении жертв Богу. Священни- 
ками, согласно Закону, могли быть только потомки 

Аарона, родного брата Моисея. Священики были разде- 
лены на 12 групп, каждая из которых служила в храме 
два раза в году по одной неделе. 

Эндурдиэ ундэй найсал (букв. «от Бога говорящие люди») — 
пророки; люди, слышащие слово Божие и доносящие 
его до людей. Пророки призывали чтить Бога и выпол- 
нять Его волю, любить ближнего, не делать зла. Многие 
еврейские пророки записывали то, что Бог говорил 
через них. Во времена Иисуса книги Пророков, в част- 
ности книга Исаии, жившего в УП в. до Рождества 
Христова, очень почитались у евреев. Среди пророков, 
не оставивших книг, наибольшим уважением пользо- 
вался Илия, живший в [Х в. до н. э. Он бесстрашно 
обличал царя, не чтившего Бога, и прославился много- 
численными чудесами. Как позднее возвестил людям 
другой пророк, Малахия, перед концом света Илия дол- 
жен был вернуться на землю. 

Эндур Мэдункуни — Божий Вестник, Ангел. 

Эндур Эрини — Божий Дух, Святой Дух. 

Эрдэнгэ дяка — чудо. 

